
ΠΡΟΓΡΑΜΜΑ ΗΜΕΡΙΔΑΣ
9.00-9.45: Προσέλευση προσκεκλημένων

9.45-10.00: Χαιρετισμός εκπροσώπου Πολιτικής Ηγεσίας ΥΠΕΧΩΔΕ

10.00-10.30: Εναρκτήρια ομιλία Επιτρόπου Ευρωπαϊκής Ένωσης για θέματα Περιβάλλοντος κ. Σταύρου Δήμα 

10.30-11.00: Ομιλία Προέδρου Κεντρικής Ένωσης Δήμων & Κοινοτήτων Ελλάδας κ. Πάρι Κουκουλόπουλου 

11.00-12.00: Τοποθετήσεις – Χαιρετισμοί Πολιτικών Κομμάτων και Φορέων 

12.00-12.30: Εισήγηση με θέμα: «Αστικό – Αγροτικό Περιβάλλον: Χρηματοδοτικές ευκαιρίες και προϋποθέσεις» 

Εισηγήτρια: κ. Αναστασία Λαγουδάκη, Ειδική Συνεργάτιδα ΚΕΔΚΕ

12.30-13.00: Εισήγηση με θέμα: «Διαχείριση απορριμμάτων – Σχεδιασμός και εφαρμογή με πολιτική ευθύνη και κοινωνική συμμαχία»

Εισηγητής: κ. Ιωάννης Αμοιρίδης, Πρόεδρος Επιτροπής Περιβάλλοντος ΚΕΔΚΕ
13.00-15.00: - Τοποθετήσεις εκπροσώπων ΟΤΑ και Φορέων 



   - Συμπεράσματα – Λήξη Εργασιών Ημερίδας
ΕΥΡΕΤΗΡΙΟ ΟΜΙΛΗΤΩΝ
(με αλφαβητική σειρά)

Π. ΚΟΥΚΟΥΛΟΠΟΥΛΟΣ: Σας καλωσορίζουμε όλους στην ημερίδα της Κεντρικής Ένωσης Δήμων και Κοινοτήτων που είναι αφιερωμένη στη στρατηγική για το αστικό και αγροτικό περιβάλλον, καθώς και στο ειδικότερο θέμα της διαχείρισης των απορριμμάτων. 

Θέλω να σας καλωσορίσω όλους, όλοι μας εδώ νομίζω μπορούμε και πρέπει να καλωσορίσουμε και να ευχαριστήσουμε τον Έλληνα Επίτροπο κύριο Σταύρο Δήμα, υπεύθυνο για τα θέματα περιβάλλοντος στην Ευρωπαϊκή Ένωση, ο οποίος κύριος Δήμας αποδείχτηκε ιδιαίτερα συνεπής. Μας είχε δώσει μια καταρχήν θετική απάντηση τον Ιανουάριο στις Βρυξέλλες όταν τον επισκέφτηκε το Προεδρείο της Κεντρικής Ένωσης Δήμων και Κοινοτήτων ότι θα έχουμε τη χαρά να τον έχουμε μαζί μας σε ένα γεγονός σαν το σημερινό, όπου θα μας ενημερώσει για τις κατευθυντήριες γραμμές της Ευρωπαϊκής Ένωσης ενόψει κυρίως της τέταρτης προγραμματικής περιόδου.

Να ευχαριστήσω τον Υφυπουργό Εσωτερικών Δημόσιας Διοίκησης και Αποκέντρωσης κύριο Νάκο Αθανάσιο που είναι μαζί μας, τον Γενικό Γραμματέα του Υ.ΠΕ.ΧΩ.Δ.Ε. κύριο Χατζηγιάννη, τον κύριο Χρήστο Βερελή Βουλευτή και τέως Υπουργό που εκπροσωπεί το ΠΑ.ΣΟ.Κ., τον κύριο Κοσιώνη Παναγιώτη επίσης Βουλευτή που εκπροσωπεί το Κομμουνιστικό Κόμμα Ελλάδας, τον κύριο Αποστόλου Ευάγγελο μέλος της Πολιτικής Γραμματείας του ΣΥΝΑΣΠΙΣΜΟΥ και υπεύθυνο του Τομέα Αυτοδιοίκησης που εκπροσωπεί φυσικά τον ΣΥΝΑΣΠΙΣΜΟ, όπως επίσης θα ήθελα να ευχαριστήσω και την εκπρόσωπο του ΤΕΕ, γιατί ο κύριος Αλαβάνος δεν μπόρεσε να έρθει, την κυρία Θεοχάρη Χριστίνα. Θα έχουν όλοι τη δυνατότητα να απευθυνθούν πριν τις δύο τελικές εισηγήσεις που έχουμε. 

Θα κάνουμε μια πολύ μικρή εκτροπή στο πρόγραμμα, θα καλέσω στο βήμα τηρώντας και το πρωτόκολλο τον δικό μας Υπουργό κύριο Νάκο. Είχαμε τον χαιρετισμό του Υπουργού Υ.ΠΕ.ΧΩ.Δ.Ε., κύριε Υπουργέ, τον οποίο θα μεταφέρει ο Γενικός Γραμματέας κύριος Χατζηγιάννης. Εν πάση περιπτώσει όμως νομίζω ότι μπορούμε να ξεκινήσουμε από εσάς.
Α. ΝΑΚΟΣ: Κύριε Επίτροπε, κύριοι συνάδελφοι στη Βουλή, κύριε Γενικέ Γραμματέα, κύριε Πρόεδρε της ΚΕΔΚΕ, κυρίες και κύριοι Δήμαρχοι, εκπρόσωποι της Τοπικής Αυτοδιοίκησης. Είναι σημαντική η σημερινή ημερίδα και αυτό δεν αποτυπώνεται από το πλήθος του κόσμου που τη παρακολουθεί βεβαίως, αλλά αυτό δεν μειώνει τη σημασία της διότι από πρώτο χέρι θα ακούσουμε από τον Επίτροπό μας, τον δικό μας τον άνθρωπο στην Ευρωπαϊκή Ένωση κύριο Δήμα, όλα αυτά τα σημαντικά τα οποία πρέπει να έχουμε υπόψη και για το παρόν και για το μέλλον. 

Μου δίνεται η ευκαιρία, κύριε Επίτροπε, να σας ενημερώσω ότι παρότι είναι ασαφές το θεσμικό περιβάλλον στο οποίο κινούμαστε όσον αφορά τη διαχείριση των στερεών αποβλήτων, το Υπουργείο Εσωτερικών κάνει μια προσπάθεια πέρα από την θεσμική υποχρέωση που έχει να φανούν συνεπείς οι Δήμοι σε υποχρεώσεις που έχουν και οι οποίες πρέπει να ολοκληρωθούν και αναφέρομαι κυρίως και στην ολοκλήρωση του περιφερειακού σχεδιασμού, αλλά πρώτιστα στην αποκατάσταση των χώρων ανεξέλεγκτης διάθεσης απορριμμάτων. 

Με χρηματοδότηση από το αναπτυξιακό πρόγραμμα ΘΗΣΕΑΣ, από τις οριζόντιες δράσεις, ολοκληρώνονται οι μελέτες για τη περιβαλλοντική αποκατάσταση των Χώρων Ανεξέλεγκτης Διάθεσης Απορριμμάτων, σε συνεργασία με το Ινστιτούτο Γεωλογικών και Μεταλλευτικών Ερευνών και το Πανεπιστήμιο Αθηνών. Οι Γενικοί Γραμματείς Περιφέρειας ολοκληρώνουν τον προγραμματισμό για την απαιτούμενη δαπάνη για το κλείσιμο του θέματος, τουλάχιστον ταμειακά ή προϋπολογιστικά και απομένει βεβαίως να επιταχυνθούν τα έργα για την αποκατάσταση των Χώρων Ανεξέλεγκτης Διάθεσης Απορριμμάτων, αλλά και για την ολοκλήρωση όλων αυτών που προβλέπουν οι περιφερειακοί σχεδιασμοί είτε είναι σταθμοί μεταφόρτωσης, είτε είναι Χώροι Υγειονομικής Ταφής, είτε είναι Χώροι Υγειονομικής Ταφής Υπολειμμάτων όπου υπάρχουν όλα αυτά. 

Η προσπάθεια που γίνεται είναι πολύ μεγάλη, μου δίνεται η ευκαιρία να απευθυνθώ στους Δημάρχους και να τους πω ότι είναι δική τους υποχρέωση αυτό. Εμείς τους βοηθάμε ως Υπουργείο Εσωτερικών, θεωρούμε ότι είναι θέμα τιμής να μην υπάρξει καμία παρέκκλιση από τις απώτατες ημερομηνίες που έχει θέσει η Ευρωπαϊκή Ένωση, αλλά όσοι δεν συμμορφωθούν και δεν ενδιαφερθούν να ξέρουν ότι βοήθεια από το Υπουργείο Εσωτερικών προς αυτή τη κατεύθυνση δεν θα έχουν, γιατί είναι θέμα αρχής και αυτό δεν το κάνω για κανέναν άλλο λόγο, το κάνω για άλλη μια φορά και θα το κάνω κάθε φορά όποτε μου δίνεται η ευκαιρία να πω ότι οι Δήμαρχοι πρέπει να κάνουν και τέτοια πράγματα. Δεν γίνεται, πρέπει να φανούμε συνεπείς. 

Χθες ήταν παγκόσμια ημέρα του περιβάλλοντος και πρέπει να καταλάβουν ότι αυτές οι ωρολογιακές βόμβες εναντίον του περιβάλλοντος που είναι οι Χώροι Ανεξέλεγκτης Διάθεσης Απορριμμάτων, πρέπει να αποτελέσουν σε πολύ σύντομο χρονικό διάστημα παρελθόν για τη χώρα μας. Είμαι αισιόδοξος ότι θα τα καταφέρουμε. 

Ένα δεύτερο θέμα που θα ήθελα να θίξω, κυρίως απευθυνόμενος προς το Προεδρείο της ΚΕΔΚΕ, είναι ότι θεωρώ – και είναι προσωπική μου άποψη αυτή – ότι οι Σύνδεσμοι ή οι εταιρείες ή όλοι οι σχηματισμοί οι δημοτικοί οι οποίοι διαχειρίζονται τα στερεά απόβλητα, μιας που είναι αυτό το θέμα μας και για αυτό δεν το επεκτείνω σε άλλης μορφής απόβλητα, δεν μπορούν να αντιμετωπιστούν πλέον, κύριε Πρόεδρε, ως κοινές Διαδημοτικές Επιχειρήσεις. Πιστεύω ότι το θεσμικό πλαίσιο των Διαδημοτικών Επιχειρήσεων δεν είναι το κατάλληλο πλαίσιο για να καλύψει τις ανάγκες, τις προοπτικές, τις δυνατότητες για την διαχείριση των απορριμμάτων και νομίζω ότι πρέπει μετά τις εκλογές βεβαίως, να αρχίσει μία συζήτηση για τον μετασχηματισμό για να βρούμε ένα άλλο εργαλείο προσφορότερο, καταλληλότερο, ούτως ώστε η διαχείριση των απορριμμάτων να είναι εγγυημένα σωστή, εγγυημένα με τον τρόπο που επιβάλλουν οι σύγχρονες τεχνολογίες και οι ανάγκες της ζωής. 


Τελειώνοντας, θέλω να πω ότι το Υπουργείο Εσωτερικών εκτός από την διαχείριση των αποβλήτων, των στερεών αποβλήτων, κάνει προσπάθειες μέσα πάλι από τις οριζόντιες δράσεις του ΘΗΣΕΑ. Ήδη 1.500 μέχρι στιγμής αποκτούν φυσικό αέριο αντί για πετρέλαιο, ένα φιλικότερο καύσιμο προς το περιβάλλον. Ήδη βρισκόμαστε στο στάδιο αξιοποίησης των χρημάτων από την Ευρωπαϊκή Ένωση για την αγορά απορριμματοφόρων που θα κινούνται με φυσικό αέριο στο λεκανοπέδιο της Αττικής. Ήδη βρίσκεται επί θύρας η δημοσίευση στην Εφημερίδα των Ευρωπαϊκών Κοινοτήτων της δημοπράτησης του έργου για την κατασκευή σε 52 νησιά πληθυσμού μικρότερου των 3.000 κατοίκων, η παραγωγή ηλεκτρικής ενέργειας με φωτοβολταϊκά τόξα και αυτό είναι ένα πρόγραμμα. 


Παράλληλα, έχουμε χρηματοδοτήσει επεμβάσεις σε υφιστάμενα σχολικά κτίρια ούτως ώστε τα σχολικά κτίρια να αποκτήσουν όλα τα χαρακτηριστικά βιοκλιματισμού – δεν ξέρω αν είναι πρόσφορος ο όρος – και χρηματοδοτούμε, μετά από αίτηση των Δήμων βεβαίως και μονάδες νέας τεχνολογίας για μικρούς βιολογικούς καθαρισμούς ή μικρές μονάδες διαχείρισης απορριμμάτων. 


Επίσης, από το πρόγραμμα χρηματοδότησης των Οργανισμών Τοπικής Αυτοδιοίκησης για συμπράξεις με τον ιδιωτικό τομέα, κατά προτεραιότητα χρηματοδοτούμε τις προσυμβατικές διαδικασίες για την αξιοποίηση απορριμμάτων και ευτυχώς έχουμε πολλές τέτοιες προτάσεις, όπως για παράδειγμα την αξιοποίηση του παραγόμενου βιοαερίου για την παραγωγή ηλεκτρικής ενέργειας που γίνεται σε ορισμένες περιοχές. Μάλιστα, έχει αρχίσει να παίρνει σάρκα και οστά. 


Νομίζω ότι είναι ευτυχής συγκυρία η σημερινή Ημερίδα και η έλευση του Επιτρόπου, μιας που χθες εορταζόταν η Παγκόσμια Ημέρα του Περιβάλλοντος, γνωρίζοντας ότι αυτοί οι οποίοι καλούνται να παίξουν τον σημαντικότερο ρόλο είναι οι Οργανισμοί Τοπικής Αυτοδιοίκησης και θεωρώ ότι σήμερα μπορεί να γίνεται μία αρχή, αλλά μπορούμε, κύριε Πρόεδρε της ΚΕΔΚΕ, να πούμε ότι από εδώ και πέρα το περιβάλλον θα πρέπει να αποτελεί σημείο αναφοράς σε κάθε συνάντηση που έχει η Τοπική Αυτοδιοίκηση.


Τελειώνοντας, θέλω να μεταφέρω τους χαιρετισμούς και την λύπη του που δεν μπορεί να είναι σήμερα μαζί σας του Υπουργού, του καθηγητή, του κυρίου Προκόπη Παυλόπουλου, στον οποίο θα μεταφέρω και τα συμπεράσματα, αλλά και τις προτάσεις που θα κατατεθούν και κυρίως τις οδηγίες που θα μας δώσει ο Επίτροπός μας κύριος Δήμας.


Σας ευχαριστώ. 
Π. ΚΟΥΚΟΥΛΟΠΟΥΛΟΣ: Σας ευχαριστούμε και εμείς κύριε Υπουργέ. Ζητώ συγνώμη για το ότι λησμόνησα να πω ότι είναι παρών στην ημερίδα μας ο Πρόεδρος της Επιτροπής της Βουλής, που είναι αρμόδιος μεταξύ των άλλων και για τα ζητήματα του Περιβάλλοντος, ο Βουλευτής κύριος Χατζηγιάννης, όπως επίσης ο Πρόεδρος της Τοπικής Ένωσης Δήμων και Κοινοτήτων Νομού Αττικής κύριος Φιλίππου. 
Δεν ξέρω αν φαίνεται μεγάλη ή μικρή η συνάθροισή μας, αλλά έχει πολύ μεγάλο ειδικό βάρος πρέπει να πω απευθυνόμενος ιδιαίτερα στον κύριο Δήμα, γιατί είναι μαζί μας εκπρόσωποι οικολογικών οργανώσεων που μεταξύ άλλων βλέπω τον κύριο Ζήση Πρόεδρο του Πανελληνίου Δικτύου Οικολογικών Οργανώσεων, τον κύριο Ευθυμιόπουλο και τον κύριο Μοδινό από το ΔΟΙΠΕ, άνθρωποι με τους οποίους έχουμε συναντηθεί σε κοινή πρωτοβουλία για την προώθηση των ανανεώσιμων πηγών ενέργειας και σε άλλες δράσεις, έναν τομέα ανανεώσιμων πηγών ενέργειας που η χώρα μας παρουσιάζει σοβαρή υστέρηση.

Ξεκίνησα να πω τον κύριο Λεοναράκη, αλλά βλέπω ότι είναι εδώ όλο το συντονιστικό των μη κυβερνητικών οργανώσεων με επικεφαλής τον κύριο Λεοναράκη που προεδρεύει. Συμμετέχουν όλοι ισότιμα. Ζητώ συγνώμη από τους υπόλοιπους, μνημόνευσα κάποιους που διέκρινα στο ακροατήριο. Είναι λοιπόν όλο το συντονιστικό των μη κυβερνητικών οργανώσεων, που έχουν επιδείξει έντονη ευαισθησία και κινητοποίηση γύρω από τα θέματα του περιβάλλοντος. 
Πρέπει να πω βέβαια ότι συνεργαζόμαστε με τις μη κυβερνητικές οργανώσεις αφού έχουμε υιοθετήσει την πρότασή τους για να θεσμοθετηθούν στην επικείμενη συνταγματική αναθεώρηση και να αναγνωριστούν για να κάνει πολλά βήματα μπροστά η πατρίδα μας, αυτός ο τεράστιος χώρος της κοινωνίας των πολιτών που πρέπει να αποκτήσει μια διακριτή θέση και στην Ελλάδα. 
Θα συνεχίσουμε με τον χαιρετισμό του Υπουργού ΠΕ.ΧΩ.Δ.Ε. κυρίου Σουφλιά, ο οποίος εκπροσωπείται εδώ από τον Γενικό Γραμματέα και αρμόδιο για θέματα περιβάλλοντος κύριο Χατζηγιάννη Δημοσθένη. Ο λόγος σε εσάς.
Δ. ΧΑΤΖΗΓΙΑΝΝΗΣ: Κύριε Επίτροπε, κύριοι Υπουργοί, κύριοι Βουλευτές, κυρίες και κύριοι. Στην χώρα μας με τα συγκεκριμένα ευνοϊκά κλιματολογικά και γεωμορφολογικά δεδομένα, ακτές, νησιωτικός χώρος, υψηλή βιοποικιλότητα, το περιβάλλον αποτελεί ένα οικολογικό και πολιτιστικό απόθεμα το οποίο πρέπει να προστατέψουμε, να αναβαθμίσουμε και να διαχειριστούμε με τρόπο ορθολογικό για να αποτελέσει το υπόβαθρο μιας ποιοτικής ανάπτυξης. Αυτή η ανάπτυξη θα επιφέρει σημαντικά άμεσα και έμμεσα οφέλη στους πολίτες.


Η επίτευξη των υψηλών στόχων για την ποιότητα του περιβάλλοντος στην Ελλάδα αποτελεί μια θεμελιώδη πολιτική που συναντά τις απαιτήσεις και τα οράματα των πολιτών και ιδίως των νέων. 
Το αναπτυξιακό όραμα του Υ.ΠΕ.ΧΩ.Δ.Ε. στον τομέα περιβάλλοντος, όπως ετοιμάστηκε και παρουσιάστηκε πολύ νωρίς ενόψει της νέας προγραμματικής περιόδου, είναι η αειφόρος ανάπτυξη με έμφαση στην αναβάθμιση, προστασία και ανάδειξη του φυσικού και δομημένου περιβάλλοντος, στην ολοκληρωμένη ανάπτυξη των περιβαλλοντικών υποδομών διαχείρισης αποβλήτων και λυμάτων, στη προστασία, ορθολογική χρήση και διατήρηση φυσικών πόρων και στην πλήρη ενσωμάτωση της περιβαλλοντικής διάστασης σε όλες τις τομεακές αναπτυξιακές πολιτικές. 

Η ανάγκη ενίσχυσης των μέτρων για την αναβάθμιση του περιβάλλοντος καθίσταται ολοένα και πιο επιτακτική. Στον αστικό χώρο εκφράζεται κυρίως σαν ανάγκη λήψης μέτρων για την αισθητική και λειτουργική του αναβάθμιση. Συνδέεται με την απαίτηση των πολιτών για βελτίωση των συνθηκών διαβίωσής τους, υπενθυμίζεται πως το 80% των Ευρωπαίων κατοικεί σε πόλεις και κωμοπόλεις, αλλά και με την επιδιωκόμενη βελτίωση της ανταγωνιστικότητας και παραγωγικότητας του αστικού συστήματος.

Πέραν αυτών όμως η αναβάθμιση του αστικού περιβάλλοντος αναμένεται να περιορίσει σε ένα βαθμό τον τρόπο διάχυσης του πληθυσμού στον ευρύτερο περιαστικό αγροτικό χώρο, όπου δυστυχώς μέχρι τώρα η αλόγιστη και η άναρχη κατάληψή τους στη χώρα μας κληροδότησε με μεγάλα κοινωνικά, οικονομικά και περιβαλλοντικά προβλήματα όπως αδυναμίες οργάνωσης και λειτουργίας των περιοχών, συγκρούσεις χρήσεων γης, ανεπάρκειες κοινωνικών, μεταφορικών και περιβαλλοντικών υποδομών, αλλοίωση, υποβάθμιση, αλλά ακόμη και καταστροφή παραγωγικών και περιβαλλοντικών πόρων.

Η στρατηγική του Υ.ΠΕ.ΧΩ.Δ.Ε. στον τομέα αυτό διαμορφώνεται σε διάφορα επίπεδα, στο πλαίσιο των αρχών της βιώσιμης χωρικής ανάπτυξης που έχουν ενσωματωθεί στο ελληνικό Δίκαιο με την χωροταξική και πολεοδομική νομοθεσία. Οι αρχές αυτές, που διατυπώθηκαν σύμφωνα με το σχέδιο ανάπτυξης του κοινοτικού χώρου που υιοθετήθηκε τον Μάιο του 1999 στο Πόσδαν από τους αρμόδιους για τη χωροταξία Υπουργούς της Ευρωπαϊκής Ένωσης και άλλα κοινοτικά κείμενα, αφορούν μεταξύ άλλων στην αναβάθμιση της ποιότητας ζωής των πολιτών με βελτίωση των υποδομών ιδιαίτερα στις περιοχές που παρουσιάζουν προβλήματα αναπτυξιακής υστέρησης και περιβαλλοντικής υποβάθμισης, εξασφάλιση μιας ισόρροπης σχέσης μεταξύ αστικού, περιαστικού και αγροτικού χώρου και ενίσχυση της εταιρικής σχέσης μεταξύ πόλης και υπαίθρου, διασφάλιση της οικιστικής οργάνωσης των πόλεων, οικισμών και ανακοπή της άναρχης δόμησης.

Οι αρχές αυτές εξειδικεύονται ανάλογα με το χωρικό επίπεδο αναφοράς του σχεδιασμού, δηλαδή τον εθνικό, τον περιφερειακό, τον τοπικό, αλλά και τον γεωγραφικό χώρο της αναφοράς τους. Δυστυχώς όμως η Ελλάδα μπήκε στον 21ο αιώνα με σημαντικές ελλείψεις στα περισσότερα, αν όχι σε όλα τα επίπεδα σχεδιασμού, με σημαντικότερη την έλλειψη του εθνικού χωροταξικού σχεδίου. Οι επιμέρους ρυθμίσεις, όπως οι ζώνες οικιστικού ελέγχου ή τα διατάγματα για την προστασία της φύσης, αποτέλεσαν περισσότερο ένα εργαλείο ανάσχεσης παρά εργαλείο σχεδιασμού και ανάπτυξης του αστικού και εξωαστικού χώρου. 

Έτσι η μακροχρόνια έλλειψη σχεδιασμού σε εθνικό επίπεδο, σε συνδυασμό με την αποτυχία προσανατολισμού της αγοράς γης, ελέγχου αυθαίρετης δόμησης, καθώς και του περιορισμού της διασποράς των χτισμάτων, είχε σαν αποτέλεσμα να παρατηρούνται φαινόμενα υποβάθμισης της ποιότητας ζωής και του περιβάλλοντος, που επιδρούν αρνητικά στην ανταγωνιστικότητα του ελληνικού χώρου τελικά. 

Ακόμη η έλλειψη ειδικής μέριμνας για την ανάπτυξη του ορεινού και νησιωτικού χώρου και γενικότερα των απομονωμένων περιοχών, έχει σαν αποτέλεσμα την εμφάνιση ενδοπεριφερειακών φυλάκων ανισότητας, ερήμωση ορισμένων εξ αυτών και υποβάθμιση της παραγωγικής τους βάσης. 

Για τους λόγους αυτούς ο Εθνικός Χωροταξικός Σχεδιασμός ήταν η πρώτη και βασική πολιτική προτεραιότητα που είχε θέσει ο Υπουργός κύριος Γεώργιος Σουφλιάς για το Υ.ΠΕ.ΧΩ.Δ.Ε. από την πρώτη στιγμή. Οι μελέτες για το Εθνικό Χωροταξικό Σχέδιο, τα ειδικά χωροταξικά σχέδια για τις ανανεώσιμες πηγές ενέργειας, τη βιομηχανία και τον τουρισμό βρίσκονται στην τελική τους φάση, ενώ η θεσμοθέτησή τους αναμένεται πριν το τέλος του χρόνου. 

Ο προωθούμενος χωροταξικός σχεδιασμός σε εθνικό επίπεδο επιχειρεί με προοπτική 15 ετών να προσδιορίσει τις βασικές προτεραιότητες και τις στρατηγικές κατευθύνσεις για μια ολοκληρωμένη χωρική ανάπτυξη και αειφόρο οργάνωση του εθνικού χώρου. 
Στο πλαίσιο αυτό και σύμφωνα με το Σχέδιο Ανάπτυξης του Κοινοτικού Χώρου ο χωροταξικός σχεδιασμός αναμένεται μεταξύ άλλων να συμβάλλει και στη πολυκεντρική χωροταξική ανάπτυξη με μια νέα σχέση πόλης-υπαίθρου, με προσδιορισμό του ρόλου των μητροπολιτικών και συμβατικών αστικών κέντρων, την επιλογή, προώθηση και ανάδειξη της ιδιαίτερης ταυτότητας κάθε πόλης. 

Κυρίως όμως αναμένεται να προσδιορίσει τις βασικές προτεραιότητες και τις στρατηγικές κατευθύνσεις για τη βιώσιμη ανάπτυξη και την οργάνωσή τους με προώθηση αναπλάσεων, ενθάρρυνση οργανωμένης δόμησης, πρόβλεψη ειδικής μέριμνας για τη βελτίωση της ποιότητας του χώρου, έλεγχο δόμησης, προστασία φυσικών, πολιτιστικών και παραγωγικών πόρων. 

Οι κατευθύνσεις αυτές που θα προέλθουν από τον χωροταξικό σχεδιασμό και είναι υποχρεωτικές για τα κατώτερα επίπεδα σχεδιασμού, αναμένεται να συμβάλλουν στον εξορθολογισμό των επιλογών των κατωτέρων αυτών επιπέδων σχεδιασμού, στην ενίσχυση της αποτελεσματικότητάς τους, ιδιαίτερα στην κατεύθυνση ανάδειξης των πλεονεκτημάτων που διαθέτουν. 

Οι κατευθύνσεις αυτές αναμένεται να στηρίξουν τις Τοπικές Αρχές στην προώθηση βιώσιμων πολιτικών ανάπτυξης του χώρου ευθύνης τους. Για να τα καταφέρουν σε αυτό οι Τοπικές και οι Περιφερειακές Αρχές χρειάζονται εκτός από τις κατευθύνσεις του χωροταξικού σχεδιασμού και χρήσιμα πολεοδομικά εργαλεία για την καλύτερη οργάνωση και τον σχεδιασμό του αστικού και του εξωαστικού τους χώρου. Για να συμβεί αυτό χρειάζονται νέα θεσμικά εργαλεία, απλούστερα, πιο ευέλικτα και σίγουρα λιγότερα από τα σημερινά. 

Παράλληλα λοιπόν με τον χωροταξικό σχεδιασμό από το Υ.ΠΕ.ΧΩ.Δ.Ε. προωθείται και ένας νέος πολεοδομικός νόμος που θα θέσει τον πολεοδομικό σχεδιασμό της χώρας σε νέα βάση. Για τον λόγο αυτό ομάδα τεχνοκρατών που έχει συγκροτηθεί προ εξαμήνου στο Υ.ΠΕ.ΧΩ.Δ.Ε. εργάζεται συστηματικά, εξετάζοντας τον πολεοδομικό σχεδιασμό από μηδενικής βάσης. Η ολοκλήρωση επομένως του χωροταξικού σχεδιασμού μέχρι το τέλος του χρόνου και ο νέος πολεοδομικός νόμος δίνουν τη δυνατότητα να υπηρετήσουμε τους στόχους του στρατηγικού σχεδιασμού των τομέων αυτών με τα χρηματοδοτικά μέσα που μας παρέχει η νέα προγραμματική περίοδος. 
Για τον λόγο αυτό έχουμε ξεκινήσει στο Υ.ΠΕ.ΧΩ.Δ.Ε. από τον Φεβρουάριο του 2005 στα πλαίσια της προετοιμασίας του για τη νέα προγραμματική περίοδο και εκπονούμε τον στρατηγικό σχεδιασμό για τον τομέα του περιβάλλοντος. Ο σχεδιασμός αυτός καλύπτει όλους τους τομείς δράσης και τα μέσα περιβάλλοντος, φύση, νερό, έδαφος, ατμόσφαιρα, χωροταξία, πολεοδομικός σχεδιασμός και άλλα. Για κάθε περιβαλλοντικό τομέα από αυτούς προσδιορίζονται καταρχήν με βάση το πόνημα του Υ.ΠΕ.ΧΩ.Δ.Ε. για τη νέα προγραμματική περίοδο: πρώτον, ο σκοπός, δηλαδή οι γενικοί στόχοι, δεύτερον οι ειδικότεροι στόχοι, καθώς επίσης ενότητες δράσεων και φορείς υλοποίησης αυτών. 

Σκοπός του στρατηγικού σχεδίου στον τομέα Χωροταξία-Πολεοδομικός Σχεδιασμός για την περίοδο 2007-2013, όπως μπορεί να διαπιστώσει κανείς από την πρόταση του Υ.ΠΕ.ΧΩ.Δ.Ε., για το Δ΄ Κοινοτικό Πλαίσιο Στήριξης είναι οι βιώσιμες πόλεις, η αναζωογόνηση της υπαίθρου και η βελτίωση της ανταγωνιστικότητας. 
Για την επίτευξη του σκοπού αυτού τίθενται μια σειρά από επιμέρους στόχους, οι οποίοι είναι βελτίωση ποιότητας ζωής στις αστικές περιοχές και περιοχές της υπαίθρου, ανάδειξη των συγκριτικών γεωγραφικών, φυσικών και πολιτιστικών πλεονεκτημάτων της χώρας, βελτίωση της διεθνούς ανταγωνιστικότητάς της, διατήρηση των οικολογικών και πολιτισμικών αποθεμάτων, στήριξη οικονομικής και κοινωνικής συνοχής, διευκόλυνση βελτίωσης συνθηκών αστικής επιχειρηματικής δραστηριότητας, ισόρροπη οικιστική ανάπτυξη και μείωση των αρνητικών επιπτώσεων της ανάπτυξης στον εξωαστικό χώρο.

Κυρίες και κύριοι, η χωροταξία και η πολεοδομική οργάνωση της χώρας συνιστούν ένα πυλώνα ανάπτυξης και εξωστρέφειας της ελληνικής οικονομίας, μια χώρα ευχάριστη να ζεις, να εργάζεσαι και να επιχειρείς είναι μια χώρα ελκυστική για κεφάλαια και επισκέπτες. Μια σύγχρονη στρατηγική επομένως για τη χωροταξική αναδιάρθρωση της χώρας πρέπει να συνδυάζει την ικανοποίηση μιας σειράς οικονομικών, κοινωνικών και περιβαλλοντικών παραμέτρων. 
Οι στόχοι που θα υπηρετεί θα αφορούν κυρίως στη βιωσιμότητα της λειτουργίας των πόλεων, με στόχους για μια πόλη ανθρώπινη, λειτουργική, περιβαλλοντικά και ενεργειακά φιλική, με χώρους-προορισμούς για τον ελεύθερο χρόνο των κατοίκων και των επισκεπτών, με σύγχρονο και φιλικό σύστημα Μέσων Μαζικής Μεταφοράς, μια πόλη φιλική στην κυκλοφορία και τη μετακίνηση όλων των ηλικιών. 

Μια σύγχρονη στρατηγική στοχεύει στη δημιουργία ανταγωνιστικών πόλεων σε εθνικό και διεθνές επίπεδο, πόλεων που θα αποτελούν μόνιμους, ποιοτικούς και βιώσιμους προορισμούς για επενδύσεις και εργασία, πόλεις που θα παρέχουν κίνητρα και υποδομές με χώρους πρασίνου, προσιτή στέγη για εργαζομένους και επιχειρήσεις, ποιοτικές επιχειρήσεις υγείας, πολιτιστικές και άλλες δραστηριότητες ελεύθερου χρόνου αναψυχής. 
Περνώ στη δεύτερη ενότητα του θέματος, τα απορρίμματα. Η διαχείριση των αποβλήτων παίζει πρωταρχικό ρόλο στον αστικό ιστό μιας πόλης. Το Υ.ΠΕ.ΧΩ.Δ.Ε. για να ανταποκριθεί αποτελεσματικά στην ανάγκη προστασίας του περιβάλλοντος και ελέγχου της ρύπανσης από τα απόβλητα προχώρησε σε ένα ολοκληρωμένο εθνικό σχεδιασμό. Ο σχεδιασμός αυτός δομείται σε άξονες με συγκεκριμένους στόχους, που όμως η επίτευξή τους προϋποθέτει την εφαρμογή ενός ολοκληρωμένου σχεδίου δράσης. Το σχέδιο αυτό εκπονήθηκε από το Υ.ΠΕ.ΧΩ.Δ.Ε. και αφορά κάθε διοικητική βαθμίδα που συμμετέχει στην υλοποίηση του σχεδιασμού διαχείρισης στερεών αποβλήτων. 
Εδώ θα μου επιτρέψετε να αναφερθώ σε αυτές τις διοικητικές βαθμίδες και να υπενθυμίσω επιγραμματικά τις διοικητικές τους αρμοδιότητες σχετικά με τη διαχείριση των αποβλήτων. Με βάση λοιπόν την κείμενη νομοθεσία οι βαθμίδες αυτές είναι τρεις: Υ.ΠΕ.ΧΩ.Δ.Ε., Περιφέρειες και Οργανισμοί Τοπικής Αυτοδιοίκησης. Οι δε αρμοδιότητές τους κατανέμονται ως εξής: πρώτον, το Υ.ΠΕ.ΧΩ.Δ.Ε. κυρίως χαράσσει την πολιτική διαχείρισης αποβλήτων, προετοιμάζει το νομοθετικό έργο, εισηγείται δηλαδή την έκδοση αντίστοιχων νομοθετικών πράξεων, νόμοι, Προεδρικά Διατάγματα, Κοινές Υπουργικές Αποφάσεις και εγκρίνει εγκυκλίους για την εφαρμογή της ισχύουσας νομοθεσίας. Τέλος, συντάσσει τον Εθνικό Σχεδιασμό Διαχείρισης Στερεών Μη Επικίνδυνων Αποβλήτων και τον Εθνικό Σχεδιασμό Διαχείρισης Επικίνδυνων Αποβλήτων, στους οποίους περιγράφονται στόχοι και δράσεις για τη διαχείριση των αποβλήτων. 

Εδώ πρέπει να σας πληροφορήσω ότι το Υ.ΠΕ.ΧΩ.Δ.Ε. έχει έγκαιρα και με πληρότητα ολοκληρώσει το απαραίτητο θεσμικό πλαίσιο. Σήμερα δεν υπάρχουν εκκρεμότητες ενσωμάτωσης κοινοτικών οδηγιών στο εθνικό δίκτυο που να αφορούν τη διαχείριση των στερεών αποβλήτων. Το Υ.ΠΕ.ΧΩ.Δ.Ε. έχει ανταποκριθεί λοιπόν πλήρως στο ρόλο που του αντιστοιχεί με μια σειρά από νομοθετήματα που ρυθμίζουν επιμέρους ζητήματα της διαχείρισης των αποβλήτων, όπως προδιαγραφές για τους μικρούς ΧΥΤΑ, προδιαγραφές έργων διαχείρισης στερεών αποβλήτων, αποτέφρωση αποβλήτων, διαχείριση νοσοκομειακών αποβλήτων, διαχείριση επικίνδυνων.

Σημειώστε πως αυτά που ανέφερα έχουν υλοποιηθεί μόλις τους τελευταίους έξι μήνες, ενώ μόνο τον τελευταίο χρόνο έχουν εγκριθεί με αντίστοιχες Υπουργικές Αποφάσεις οι διαδικασίες για την προώθηση της εναλλακτικής διαχείρισης συγκεκριμένων ρευμάτων αποβλήτων, όπως συσκευασίες ιδιωτικών ετικετών, τα χρησιμοποιημένα ελαστικά, τα οχήματα τέλους κύκλου ζωής, τα χρησιμοποιημένα λιπαντικά έλαια, οι μπαταρίες και οι συσσωρευτές, τα απόβλητα ηλεκτρονικού εξοπλισμού. 

Ας προχωρήσουμε στην επόμενη διοικητική βαθμίδα που αφορά στις Περιφέρειες. Οι Περιφέρειες συντάσσουν κυρίως τους Περιφερειακούς Σχεδιασμούς Διαχείρισης Αποβλήτων, ΠΕΣΔΑ, εντάσσουν έργα στα Περιφερειακά Επιχειρησιακά Προγράμματά τους και παρακολουθούν την υλοποίηση των έργων αυτών που προβλέπονται στον οικείο ΠΕΣΔΑ, Περιφερειακό Σχεδιασμό. 

Τέλος, τρίτη βαθμίδα οι ΟΤΑ: μεμονωμένα ή με τη μορφή των ΦΟΔΣΑ, δηλαδή Φορέων Διαχείρισης Στερεών Αποβλήτων, εκπονούν διαχειριστικά σχέδια, υλοποιούν έργα διαχείρισης στερεών αποβλήτων, λειτουργούν εγκαταστάσεις, υλοποιούν έργα αποκατάστασης και μετέπειτα φροντίδας των ΧΥΤΑ. Εφαρμόζουν τιμολογιακή πολιτική. 

Και οι τρεις διοικητικές βαθμίδες που προανέφερα έχουν την ευθύνη να υλοποιήσουν τον εθνικό σχεδιασμό, ο οποίος δομείται κυρίως σε δύο άξονες τους οποίους θα περιγράψω στη συνέχεια και θα αναφερθώ σύντομα στο σχέδιο δράσης για την επίτευξη των στόχων του κάθε άξονα. 

Έτσι λοιπόν πρώτος άξονας: με δεδομένο ότι η παραγωγή στερεών αποβλήτων αποτελεί μορφή ρύπανσης, αλλά και εν δυνάμει σπατάλη φυσικών πόρων, η πολιτική διαχείρισης στερεών αποβλήτων στοχεύει ιεραρχικά: α) στην ποσοτική μείωση με πρόληψη ή μείωση της παραγωγής αποβλήτων, καθώς και στην ποιοτική βελτίωση με μείωση της περιεκτικότητας αυτών σε επικίνδυνες ουσίες β) στην αξιοποίηση των υλικών που προέρχονται από τα απόβλητα με μεγιστοποίηση της ανακύκλωσης και ανάκτηση προϊόντων και ενέργειας γ) στην τελική διάθεση των αποβλήτων που δεν μπορούν να αξιοποιηθούν κατά τρόπο περιβαλλοντικά αποδεκτό, στοχεύοντας στη βιώσιμη ανάπτυξη. 
Επιδίωξη του Υ.ΠΕ.ΧΩ.Δ.Ε. είναι να επιτευχθούν οι θεσμοθετημένοι ποσοστιαίοι στόχοι για την εκτροπή του βιοαποδομήσιμου κλάσματος των αστικών αποβλήτων που οδηγούνται σε υγειονομική ταφή και οι αντίστοιχοι στόχοι της ανακύκλωσης των υλικών. 

Για να συμβεί αυτό απαιτούνται τα εξής: πρώτον, δημιουργία συστημάτων ολοκληρωμένης διαχείρισης αστικών στερεών αποβλήτων, συστήματα που μπορούν να περιλαμβάνουν δηλαδή μια ή συνδυασμό των παρακάτω μεθόδων: οργάνωση προγραμμάτων διαλογής στη πηγή των ανακυκλώσιμων υλικών με προτεραιότητα στα αστικά κέντρα, κατασκευή μονάδων ανακύκλωσης, κατασκευή όπου κρίνεται οικονομοτεχνικά σκόπιμο και με γνώμονα την οικονομία κλίμακας, μονάδων αερόβιας ή αναερόβιας βιολογικής επεξεργασίας ή μονάδων θερμικής επεξεργασίας με ανάκτηση ενέργειας, με σκοπό την ενεργειακή αξιοποίηση των αποβλήτων. Κατασκευή και λειτουργία χώρων υγειονομικής ταφής αποβλήτων και υπολειμμάτων για τις ποσότητες των στερεών αποβλήτων για τις οποίες δεν μπορεί να γίνει αξιοποίηση. 

Απαιτείται ακόμη προετοιμασία των έργων επεξεργασίας και ανακύκλωσης, τα έργα αυτά θα πρέπει να προετοιμαστούν και να ωριμάσουν έγκαιρα σύμφωνα με τους στόχους που κάθε Περιφέρεια πρέπει να καλύψει. Για την ωρίμανσή τους θα πρέπει κατ’ ελάχιστον να διευκρινίζονται τα χρονοδιαγράμματα κατασκευής και λειτουργίας του έργου, ο τρόπος χρηματοδότησης, η τεχνολογία που θα εφαρμοστεί, τα προϊόντα που θα προκύψουν από την επεξεργασία και διάθεσή τους, ο τρόπος κοστολόγησης της εξυπηρετούμενης περιοχής.
Απαιτείται, τέλος, αναβάθμιση των ρόλων των φορέων διαχείρισης. Αυτοί πλέον καλούνται να καταστρώσουν επιχειρησιακά σχέδια, που θα θέτουν πλαίσια και βάσεις για την ανάπτυξη της βιωσιμότητάς τους. Δηλαδή να προσδιορίσουν την τιμολογιακή πολιτική που θα ακολουθήσουν, να εξετάσουν λεπτομερώς τις εναλλακτικές δυνατότητες χρηματοδοτήσεων σε συνεργασία και με τον ιδιωτικό τομέα, να προσδιορίσουν στη συνέχεια τους όρους και τις προϋποθέσεις για την ένταξή τους σε διάφορα χρηματοδοτικά προγράμματα.

Ο δεύτερος άξονας του εθνικού σχεδιασμού: με προτεραιότητα την αποκατάσταση χώρων ανεξέλεγκτης διάθεσης στερεών αποβλήτων οι οποίοι αποτελούν μια περιβαλλοντική πληγή, αλλά και μια προσβολή του πολιτισμού μας, πραγματοποιούνται επεμβάσεις που θα οδηγήσουν: α) στη δραστική μείωση των περιβαλλοντικών επιπτώσεων από την ανεξέλεγκτη εδαφική διάθεση και β) στη δημιουργία προϋποθέσεων για τη φυσική επανένταξη των χώρων αυτών στο γειτονικό τους περιβάλλον. 
Νομίζω πως όλοι πλέον γνωρίζετε το οργανωμένο σχέδιο δράσης που εκπόνησε το Υ.ΠΕ.ΧΩ.Δ.Ε. για το κλείσιμο και τη σταδιακή αποκατάσταση των παράνομων χωματερών στη χώρα μας. Αυτό ξεκίνησε στις 29 Ιουλίου του 2004 με μια ομάδα εργασίας που συστάθηκε με απόφαση του Υπουργού ΠΕ.ΧΩ.Δ.Ε. και εξαγγέλθηκε πριν ακριβώς από ένα χρόνο. 

Ο κύριος Σουφλιάς δεσμεύτηκε τότε για τη διάθεση 80.000.000 € από το ΕΠΕΡ, από το Επιχειρησιακό Πρόγραμμα Περιβάλλον, για τη δράση αυτή. Σήμερα ένα χρόνο μετά το ΕΠΕΡ έχει ήδη δημοσιοποιήσει τις προσκλήσεις 80.000.000 €, ενώ έχουν ενταχθεί ήδη 63.000.000 € που αφορούν σε 285 ΧΑΔΑ. 
Στόχος του προγράμματος αυτού με την υποστήριξη του ΕΠΕΡ ήταν η ενεργοποίηση δράσεων εθνικής εμβέλειας. Αυτό ακριβώς πετύχαμε με την πρωτοβουλία μας για το κλείσιμο των ΧΑΔΑ. Ξέρετε πόσες ήταν οι παράνομες χωματερές πριν ακριβώς από ένα χρόνο; 2.081 ενεργές και ανενεργές μαζί. Ξέρετε τι έχει συμβεί σήμερα; 1.663 ΧΑΔΑ έχουν κλείσει με αποφάσεις παύσης λειτουργίας των Νομαρχιών. 285 παράνομες χωματερές όπως σας είπα εντάχθηκαν στο ΕΠΕΡ, 137 έχουν ενταχθεί σε άλλα χρηματοδοτικά προγράμματα, 216 βρίσκονται υπό ένταξη σε κάποιο χρηματοδοτικό πρόγραμμα, ενώ 395 αποκαθίστανται από τους ίδιους Δήμους με ίδια μέσα. Το σύνολο όλων αυτών κάνει 1.033. 
Για να συμβεί όμως αυτό χρειάστηκαν δύο πράγματα: πρώτον, ένα οργανωμένο σχέδιο δράσης και δεύτερον, μια συνεργασία όλων των βαθμίδων που προανέφερα. Θέλω εδώ να εξάρω τον ρόλο της ΚΕΔΚΕ και του Προέδρου της κυρίου Κουκουλόπουλου στην προσπάθεια αυτή. Η προσπάθεια όμως αυτή πρέπει να συνεχιστεί. Η σωστή διαχείριση των αποβλήτων εξασφαλίζεται με τη συνεργασία όλων, της Πολιτείας, της Τοπικής Αυτοδιοίκησης, των παραγωγικών τάξεων, κυρίως όμως των πολιτών. 

Κυρίες και κύριοι, καμία πολιτική για το περιβάλλον δεν μπορεί να επιτύχει αν δεν υπάρχει ταυτόχρονα η δραστηριοποίηση της κοινωνίας των πολιτών, καμία πολιτική δεν μπορεί να έχει αποτέλεσμα αν δεν φροντίσουμε όλοι μας να προστατευτεί το περιβάλλον. Για εμάς στο Υ.ΠΕ.ΧΩ.Δ.Ε. η μεγαλύτερη πρόκληση είναι να βοηθήσουμε να συνειδητοποιήσουν όλοι οι Έλληνες αυτή τη μεγάλη αλήθεια, γιατί τελικά εξαρτάσαι από το περιβάλλον περισσότερο από ότι νομίζεις. 
Σας ευχαριστώ.   

Π. ΚΟΥΚΟΥΛΟΠΟΥΛΟΣ: Ευχαριστούμε τον Γενικό Γραμματέα του Υ.ΠΕ.ΧΩ.Δ.Ε. και παρακαλώ τον Επίτροπο της Ευρωπαϊκής Ένωσης και αρμόδιο για θέματα περιβάλλοντος κύριο Σταύρο Δήμα για την ομιλία του και τον παρακαλούμε βέβαια να κηρύξει και την έναρξη της ημερίδας μας.
Σ. ΔΗΜΑΣ: Είμαι ιδιαίτερα ευτυχής γιατί μου δίνεται η ευκαιρία να επικοινωνήσω μαζί σας και είμαι βαθύτατα υποχρεωμένος για την πρόσκληση την οποία μου κάνατε και είμαι και ιδιαίτερα ευτυχής γιατί άκουσα προηγουμένως τον Γενικό Γραμματέα του ΥΠΕΧΩΔΕ, ο οποίος εξέθεσε όλον τον σχεδιασμό και τις ενέργειες του Υπουργείου, που θα έλεγα καθιστούν ίσως περιττή την ομιλία μου γιατί εφόσον γίνουν όλα αυτά και γίνονται όλα αυτά, νομίζω ότι η χρηματοδότηση από την Ευρωπαϊκή Ένωση είναι εξασφαλισμένη, βεβαίως και με την δική σας συνεργασία, της Τοπικής Αυτοδιοίκησης. 


Εν πάση περιπτώσει, η ομιλία την οποία μου έχουν προετοιμάσει οι συνεργάτες μου, υποθέστε ότι απευθύνεται όχι μόνο στην Ελλάδα, αλλά και σε άλλες χώρες όπως η Ισπανία, Πορτογαλία και τα λοιπά και για αυτό πραγματικά θέλω να συγχαρώ τον Γενικό Γραμματέα και το Υπουργείο για τον πραγματικά εμπνευσμένο σχεδιασμό τον οποίο έχουν και ο οποίος αποτελεί προϋπόθεση για αυτές τις χρηματοδοτήσεις.


Θέλω να ευχαριστήσω επίσης τους εκπροσώπους των κομμάτων οι οποίοι είναι εδώ, τον Πρόεδρο της Επιτροπής της Βουλής Περιβάλλοντος, η οποία Επιτροπή έχει κάνει αρκετό έργο αυτό το χρονικό διάστημα και κυρίως έχει συντελέσει στην ευαισθητοποίηση περισσότερο των κοινοβουλευτικών για τα θέματα περιβάλλοντος.


Θέλω λοιπόν πολύ σύντομα να κάνω αυτήν την έκθεση για τις πρόσφατες εξελίξεις σχετικά με την περιβαλλοντική πολιτική της Ευρωπαϊκής Ένωσης και ειδικότερα στα θέματα διασύνδεσης των πολιτικών περιβάλλοντος και συνοχής, δύο πολιτικών που αλληλοσυμπληρώνονται.


Πρωτίστως όμως, θα ήθελα να τονίσω τον ρόλο που η Τοπική Αυτοδιοίκηση καλείται να παίξει στην νέα προγραμματική περίοδο του Δ΄ Κοινοτικού Πλαισίου Στήριξης ώστε να υπάρχει στρατηγική για βιώσιμη αστική ανάπτυξη. Τέσσερις στους πέντε ευρωπαίους πολίτες ζουν σε αστικές περιοχές και η ποιότητα ζωής τους επηρεάζεται άμεσα από την κατάσταση του αστικού περιβάλλοντος. 

Στις πόλεις συσσωρεύονται πάρα πολλά περιβαλλοντικά προβλήματα. Ταυτόχρονα όμως, οι πόλεις είναι οι οικονομικοί μοχλοί και ο τόπος όπου συγκεντρώνονται επιχειρηματικότητα και επενδύσεις. Έτσι, για δύο περίπου αιώνες οι πόλεις και οι μητροπολιτικές περιοχές έχουν κατευθύνει την οικονομική ανάπτυξη στην Ευρώπη.

Αυτός ο κεντρικός ρόλος που τους αποδίδεται έχει συνδεθεί κατά την διάρκεια των πρόσφατων ετών με μια ενίσχυση του δυναμισμού τους. Όμως οι πόλεις δεν λειτουργούν απομονωμένα. Οι πόλεις και οι γειτονικές τους περιοχές, συμπεριλαμβανομένων και των αγροτικών περιοχών, χρειάζονται η μία την άλλη γιατί δρουν συμπληρωματικά σαν φορείς περιφερειακής ανάπτυξης. Μια περιοχή θα ακμάζει αν οι πόλεις της ακμάζουν και οι πόλεις θα προοδεύουν αν η ευρύτερη περιοχή προοδεύει. 

Το υψηλής ποιότητας αστικό περιβάλλον συντελεί επίσης στην προτεραιότητα της ανανεωμένης πολιτικής της Λισσαβόνας να καταστεί η Ευρώπη ελκυστική για απασχόληση και επενδύσεις. Η πολιτική για την συνοχή σε όλες τις διαστάσεις της, πρέπει να γίνει αντιληπτή ως ενιαίο και αναπόσπαστο μέρος της στρατηγικής της Λισσαβόνας. Χρειάζεται να ενσωματώσει τους στόχους της Λισσαβόνας και να καταστεί ζωτικός φορέας για την υλοποίησή τους μέσω των εθνικών και περιφερειακών αναπτυξιακών προγραμμάτων.

Οι προτάσεις της Επιτροπής για το Ταμείο Συνοχής και τα Διαρθρωτικά Ταμεία για την περίοδο 2007-2013 περιέχουν σημαντικές δυνατότητες συνδρομής στην αντιμετώπιση των κύριων περιβαλλοντικών προβλημάτων στις αστικές περιοχές, όπως της διαχείρισης των στερεών αποβλήτων, με την παράλληλη υλοποίηση εγκαταστάσεων διαχείρισης συμβατών με το Κοινοτικό Δίκαιο και ιδίως τις οδηγίες για την υγειονομική διάθεση των αποβλήτων, της απορρύπανσης και της αποκατάστασης των ΧΑΔΑ, της διαλογής των απορριμμάτων, της επαναχρησιμοποίησής τους και της ανακύκλωσης και ανάκλησης, της επεξεργασίας των αστικών λυμάτων, αποχετευτικά και βιολογικοί καθαρισμοί, των ολοκληρωμένων στρατηγικών ανάπλασης των αστικών περιοχών όπως παραδείγματος χάρη μέσα από την αυξημένη χρήση εγκαταλελειμμένων κτιρίων με στόχο την μείωση των πιέσεων από την εξάπλωση του αστικού χώρου, δεύτερον τη βιώσιμη ανάπτυξη-διαχείριση του αστικού πολιτιστικού περιβάλλοντος, τρίτον τη δημιουργία και απόδοση στο κοινωνικό σύνολο επιπλέον χώρων πρασίνου και τέταρτον, την αύξηση ενεργειακής επάρκειας του αστικού κτιριακού αποθέματος.


Εδώ θα ήθελα να κάνω μια παρένθεση και να πω ότι σε πολλές χώρες, επειδή γνωρίζουμε ότι οι τράπεζες αποκτούν ιδίως από επιχειρήσεις κτίρια τα οποία λόγω της διαδικασίας η οποία υπάρχει για τον πλειστηριασμό ή για την επαναχρησιμοποίησή τους παίρνει πάρα πολλά χρόνια στη χώρα μας και έτσι έχουμε κτίρια-φαντάσματα σε πολλές περιοχές. Στη δική μου περιοχή παραδείγματος χάρη αν πάτε στη περιοχή των Ίσθμιων θα δείτε πάρα πολλές εγκαταλελειμμένες επιχειρήσεις, κτίρια τα οποία μένουν αχρησιμοποίητα, τα έχουν οι τράπεζες και τα κρατούν.


Σε άλλες χώρες υπάρχει ο κανόνας ότι δεν μπορούν να τα κρατήσουν περισσότερο από ένα χρονικό διάστημα και είναι υποχρεωμένες να τα εκποιήσουν ώστε όχι μόνο να μην αποτελούν εστίες μολύνσεως, αλλά να δίδονται πάλι πίσω στη παραγωγική διαδικασία. Είναι ένας τρόπος ώστε να αξιοποιούνται περιουσιακά στοιχεία του συνόλου της κοινωνίας σε τελική ανάλυση. 


Θα ήθελα ακόμη να σας πω ότι οι προτάσεις της Επιτροπής σκοπεύουν στην προώθηση των επενδύσεων σε ανανεώσιμες πηγές ενέργειας, αιολικά πάρκα, βιοενέργεια, μικρά υδροηλεκτρικά, γεωθερμία, φωτοβολταϊκά και ηλιακή ενέργεια, που να αξιοποιούν τόσο τις τοπικές ενεργειακές πηγές, όσο και να συμβάλλουν στη περιφερειακή ανάπτυξη, στη καινοτομία και στην αύξηση απασχόλησης σε τοπικό επίπεδο. 


Η Επιτροπή ενθαρρύνει τα κράτη-μέλη να εκμεταλλευτούν τις δυνατότητες αυτές, προκειμένου να αντιμετωπίσουν τα προβλήματα των αστικών περιοχών. Χρειάζεται λοιπόν να εστιάσουν κατάλληλα τα εθνικά στρατηγικά πλαίσια αναφοράς στις αστικές περιοχές. 


Οι συζητήσεις για τη νέα προγραμματική περίοδο 2007-2013 του Δ΄ Κοινοτικού Πλαισίου Στήριξης έχουν ήδη αρχίσει και οι εργασίες για την διαμόρφωση του Εθνικού Στρατηγικού Σχεδίου Ανάπτυξης 2007-2013 προχωρούν. Το περιβάλλον και η αειφόρος ανάπτυξη αποτελούν βασικό στοιχείο αυτού του σχεδιασμού και περιλαμβάνει μεταξύ των άλλων την διατύπωση αστικής περιβαλλοντικής στρατηγικής, την ανάπτυξη περιβαλλοντικών υποδομών ολοκληρωμένης διαχείρισης αποβλήτων, την εφαρμογή σχεδίων NATURA αειφόρου διαχείρισης, ανάπτυξης, αποκατάστασης των χώρων αυτών και παράλληλα της προστασίας, παρακολούθησης από πλημμύρες ή φωτιά και τέλος την προώθηση των ανανεώσιμων πηγών ενέργειας.


Για τον σχεδιασμό της νέας αυτής περιόδου είναι αναγκαίο να αποτυπωθούν σωστά και αξιόπιστα οι τοπικές ανάγκες και να προετοιμαστούν έργα διαχείρισης περιβάλλοντος, των οποίων η ωριμότητα να επιτρέψει την ένταξή τους στην κοινοτική χρηματοδότηση τη κατάλληλη στιγμή. Αυτό αποτελεί σημαντική προϋπόθεση και πρέπει να τονιστεί, καθώς οι νέοι κανονισμοί δεν καθορίζουν συγκεκριμένα ποσά για έργα περιβάλλοντος και το περιβάλλον συναγωνίζεται συνεπώς με άλλους τομείς ανάπτυξης. 


Στο σημείο αυτό θα ήθελα να αναφερθώ στο κύριο θέμα της σημερινής μας συζήτησης, τον ρόλο δηλαδή των Τοπικών Αρχών και την απαιτούμενη προετοιμασία τους σε ότι αφορά τα έργα του περιβάλλοντος. Η δημιουργία αστικών περιοχών υψηλής ποιότητας απαιτεί μεγάλη συνέργια μεταξύ των διαφόρων πολιτικών και πρωτοβουλιών και τη καλύτερη συνεργασία μεταξύ των διαφόρων επιπέδων διοίκησης. Χαίρομαι που προηγουμένως ο κύριος Χατζηγιάννης και ο κύριος Υπουργός αναφέρθηκαν στις αρμοδιότητες τις διαφορετικές και τη συνεργασία που υπάρχει μεταξύ των Υπουργείων και τον συντονισμό ο οποίος είναι απαραίτητος.


Η εκπόνηση σχεδίων αναπτυξιακών επιλογών για τη πόλη και η βέλτιστη διαχείρισή τους είναι απαραίτητες. Οι ευρωπαϊκές πόλεις πρέπει να εντάσσονται, να εγγράφονται σε μια αειφόρο αναπτυξιακή προοπτική, προσφέροντας υψηλή ποιότητα ζωής, ώστε οι πολίτες να θέλουν να ζουν και να εργάζονται σε αυτές και οι επενδύσεις να θέλουν να επενδύουν σε αυτές τις πόλεις. 


Οι επενδύσεις σε περιβαλλοντικά σχέδια και επαρκή, έγκυρο και έγκαιρο προγραμματισμό. Δημιουργία στενών δεσμών με τις περιβαλλοντικές Αρχές σε μακροπρόθεσμη βάση. Η καθιέρωση αποτελεσματικών συνεργασιών για την πολιτική συνοχής με τις περιβαλλοντικές Αρχές και της μη κυβερνητικές οργανώσεις, σε όλα τα στάδια. Από την προετοιμασία, εφαρμογή, παρακολούθηση, αξιολόγηση και σε όλα τα επίπεδα. Είναι μια βασική αρχή.


Η προετοιμασία των κατάλληλων συνθηκών ώστε να τεθούν υψηλά στον εθνικό σχεδιασμό τα περιβαλλοντικά σχέδια. Φροντίστε να ασκείτε περισσότερη πίεση προς όλες τις κατευθύνσεις έτσι ώστε να κάνετε το περιβάλλον προτεραιότητα για το Ελληνικό Ταμείο Συνοχής και εγώ έχω καλέσει και τους πολίτες στις εκλογές που έρχονται, να ψηφίσουν εκείνους τους υποψήφιους οι οποίοι στην ατζέντα τους έχουν τα περιβαλλοντικά έργα, το περιβάλλον, υψηλά στις προτεραιότητές τους. Πρώτη προτεραιότητα για τις τοπικές κοινωνίες, ποιότητα ζωής, είναι υπ’ αριθμόν ένα θέμα. Επομένως, αυτό θα πρέπει να είναι το κριτήριο για την ψήφο των πολιτών, γιατί έτσι μόνο θα πειστούν και οι τοπικοί άρχοντες - εκείνοι οι οποίοι δεν το κάνουν, γιατί πολλοί το κάνουν με μεγάλη επιμέλεια - και βεβαίως στην συνέχεια θα πιέσουν και τον κεντρικό σχεδιασμό ώστε να μπορέσει να προωθηθεί η χρηματοδότηση των περιβαλλοντικών έργων. 


Χρειάζεται να διατυπώσετε την ανάγκη για την δημιουργία υποστηρικτικού μηχανισμού ικανού να δρα αποκεντρωμένα και ως συνδετικός κρίκος ανάμεσα στις περιβαλλοντικές Αρχές και την ΚΕΔΚΕ. Διεκδικείστε να δοθεί στην δομή αυτή ο χαρακτήρας ιδιαίτερου φορέα τεχνικής βοήθειας, στοχεύοντας μεταξύ άλλων και σε μία επιπρόσθετη ευκαιρία για διαρκή εκπαίδευση. 


Τέλος, επωφεληθείτε από τον νέο νόμο 3389 περί δημοσίων και ιδιωτικών συμπράξεων, επιδιώκοντας όλες τις δυνατές συνέργιες που μπορούν να δράσουν καταλυτικά στα έργα περιβάλλοντος και της διασύνδεσής τους με την υγεία, τον πολιτισμό, τις μεταφορές, τον τουρισμό, καθώς επίσης και με άλλες κατάλληλες τομεακές αναπτυξιακές πολιτικές. 


Με την μετατροπή των τοπικών κοινωνιών σε κοινωνίες ικανές να συμμετέχουν, αλλά και να ενδυναμώνουν περαιτέρω αυτήν την προσπάθεια πιο ποιοτικά. Δώστε ιδιαίτερα την δυνατότητα στους νέους πολίτες να την πλαισιώσουν. Επενδύστε παράλληλα στην εκπαίδευση και ευαισθητοποίησή τους. Τέλος, κινητοποιείστε όλες τις δυνατότητες που η διεθνής συνεργασία μπορεί να δώσει στην Αυτοδιοίκηση και στον τομέα αυτό. 


Ανέφερα προηγουμένως πως οι συζητήσεις για τον προγραμματισμό του Δ΄ Κοινοτικού Πλαισίου Στήριξης έχουν ήδη αρχίσει και οι εργασίες για την διαμόρφωση του εθνικού στρατηγικού σχεδίου ανάπτυξης 2007-2013 προχωρούν. Το περιβάλλον και η αειφόρος ανάπτυξη αποτελούν βασικό στοιχείο αυτού του σχεδίου. Σύμφωνα με προκαταρκτικά σχέδια του ΥΠΕΧΩΔΕ, κύρια αναπτυξιακή επιλογή στον τομέα του περιβάλλοντος για την περίοδο 2007-2013, αποτελεί η αειφόρος ανάπτυξη με έμφαση στην αναβάθμιση, προστασία και ανάδειξη του φυσικού και δομημένου περιβάλλοντος, στην ανάπτυξη περιβαλλοντικών υποδομών ολοκληρωμένης διαχείρισης αποβλήτων και λυμάτων, στην προστασία, ορθολογική χρήση και βιώσιμη διαχείριση των φυσικών πόρων – ατμόσφαιρα, υδατικοί πόροι, έδαφος – καθώς και στην πλήρη ενσωμάτωση της περιβαλλοντικής διάστασης στις τομεακές αναπτυξιακές πολιτικές. 


Συνοψίζοντας στο σημείο αυτό, θα ήθελα και πάλι να τονίσω την πρόκληση που αποτελεί για όλους μας η ορθή εφαρμογή του περιβαλλοντικού κοινοτικού κεκτημένου στην Ελλάδα, μιας και η συμμόρφωση με το περιβαλλοντικό κεκτημένο δεν αποτελεί απλώς νομική υποχρέωση έναντι της Ευρωπαϊκής Ένωσης, αλλά κυρίως υποχρέωση απέναντι στην υγεία των πολιτών, στο περιβάλλον που ζούμε και ιδίως στις επόμενες γενιές, όπως η αρχή της αειφορίας επιτάσσει. 


Ο τρόπος με τον οποίο ένα κράτος διαχειρίζεται το περιβάλλον, αποτελεί τον καθρέπτη του πολιτισμού του. Είναι λοιπόν αναγκαίο να δοθεί πλέον η δέουσα προτεραιότητα στα έργα περιβάλλοντος, να αποτυπωθούν σωστά και αξιόπιστα οι τοπικές ανάγκες και να προετοιμαστούν έργα των οποίων η ωριμότητα να επιτρέψει την ένταξή τους στην κοινοτική χρηματοδότηση τη κατάλληλη στιγμή. Η μόνη εγγύηση για αυτό είναι η ποιοτικότερη δυνατή συμμετοχή των τοπικών φορέων σε όλη τη διαδικασία του προγραμματισμού και τον σχεδιασμό ως τη τελική αξιολόγηση. Αυτό απαιτείται όχι μόνο από τους νέους κανονισμούς εταιρικής σχέσης, αλλά και από την ουσιαστική συμβολή που μπορεί και πρέπει να έχουν οι τοπικές κοινωνίες στην ανάπτυξή τους. 


Τα κράτη-μέλη έχουν την ευθύνη να βοηθήσουν τις περιφερειακές και τοπικές Αρχές ώστε αυτές να βελτιώσουν τις επιδόσεις τους στις πόλεις και στις περιοχές της χώρας τους. Τη κάνουμε πλέον κοινή αυτή μας τη προσπάθεια, είναι δική σας, είναι της Ελλάδας, είναι και της Επιτροπής. Θα ήθελα να σας βρω λοιπόν αρωγούς όλους τους ενεργούς Έλληνες πολίτες, αλλά πρωτίστως ενεργούς τους θεματοφύλακες της Τοπικής Αυτοδιοίκησης. Όλους εσάς δηλαδή τους αιρετούς εκπροσώπους της ελληνικής Τοπικής Αυτοδιοίκησης, που ακόμη πιο μπροστά πρέπει να είναι με τη δύναμη και τη πνοή που σας φορτίζει η θέληση των τοπικών κοινωνιών που εκπροσωπείτε.


Πριν τελειώσω θα ήθελα να πω δυο κουβέντες για το ότι χθες ήταν Παγκόσμια Ημέρα του Περιβάλλοντος, γιορτάστηκε και στην Ελλάδα, αλλά και σε όλη την Ευρώπη και σε όλο τον κόσμο. Εμείς ως Ευρωπαϊκή Επιτροπή είχαμε την ευκαιρία να τονίσουμε ιδιαίτερα τα δύο μεγάλα προβλήματα τα οποία αντιμετωπίζει ο πλανήτης μας. Βεβαίως στη Τοπική Αυτοδιοίκηση όλους μας ενδιαφέρουν θέματα της καθημερινότητας όπως είναι αυτά τα οποία είπαμε για τα απόβλητα, τα απορρίμματα. 

Όμως τα μεγάλα προβλήματα που αντιμετωπίζει ο πλανήτης αυτή τη στιγμή είναι δύο: το ένα είναι αυτό των κλιματικών αλλαγών και των δραματικών αρνητικών επιπτώσεων που μπορεί να έχει σε όλο τον πλανήτη και στη χώρα μας αναμφίβολα, μάλιστα στην Ανατολική Μεσόγειο υπάρχει και μια ένδειξη ότι τα προβλήματα θα είναι ακόμη πιο έντονα. Το δεύτερο είναι της απώλειας της βιοποικιλότητας, που με ταχύτατο ρυθμό χάνεται, με αποτέλεσμα να υπάρχουν πέρα των επιπτώσεων για το περιβάλλον και την υγεία, αλλά και στην οικονομία, γιατί η βιοποικιλότητα, τα οικοσυστήματα παρέχουν υπηρεσίες οι οποίες είναι απαραίτητες για την οικονομική ανάπτυξη και σε πολλές περιπτώσεις, ιδίως στις υποανάπτυκτες χώρες, για την επιβίωση των πολιτών των χωρών αυτών, οι οποίοι εξαρτώνται για την τροφή τους, για τα καύσιμα, για τα φάρμακά τους από τα οικοσυστήματα. Όπως όμως και οι δικές μας οικονομίες των ανυψωμένων χωρών στις υπηρεσίες των οικοσυστημάτων βασίζονται για τους φυσικούς πόρους.

Τα δύο λοιπόν αυτά τεράστια προβλήματα, τα οποία πολλές φορές τα αγνοούμε γιατί ίσως οι επιπτώσεις τους δεν γίνονται άμεσα αντιληπτές, δεν καταλαβαίνει ο πολίτης και όλοι μας την απώλεια της βιοποικιλότητας, η οποία γίνεται κατά στάδια πολύ σιγά και παίρνει χρόνια και όταν θα το καταλάβουμε θα είναι πολύ αργά πλέον. Δεν καταλαβαίνουμε επίσης το θέμα των κλιματικών αλλαγών άμεσα, γιατί και αυτό γίνεται σταδιακά και δεν είναι μόνο τοπικές οι επιπτώσεις, αλλά παγκόσμιες. 
Πρέπει όμως να τα καταλάβουμε καλύτερα και να συντελέσουμε όλοι με τις μικρές πράξεις που μπορούμε να κάνουμε καθημερινά, ώστε να αποτρέψουμε την επιδείνωση και των δύο αυτών θεμάτων. Έχουμε βάλει λοιπόν στόχο και τη μείωση των εκπομπών των αερίων του θερμοκηπίου, που μπορούμε και εμείς με μικρές πράξεις μας να μειώσουμε και την απώλεια της βιοποικιλότητας να αποτρέψουμε.

Θέλω να σας πω ότι οι Έλληνες πολίτες, σύμφωνα με μέτρηση την οποία έχουμε με το ευρωβαρόμετρο, λένε ότι ενδιαφέρονται για το περιβάλλον και μάλιστα περισσότερο από οποιονδήποτε άλλο ευρωπαϊκό λαό. Από τις 25 χώρες σύμφωνα με το ευρωβαρόμετρο οι Έλληνες πολίτες έχουν εκφράσει το ενδιαφέρον τους για το περιβάλλον και θεωρούν ότι το περιβάλλον είναι σημαντικότατο πρόβλημα. Αυτό όμως πέραν της διατύπωσης αυτής της άποψης θέλει και αποτελέσματα στη πράξη, δηλαδή πρέπει το περιβάλλον να αποτελέσει καθημερινή μας πρακτική, προστασία του περιβάλλοντος και η προστασία σε τελική ανάλυση της ποιότητας ζωής. Για αυτό και πάλι θα ήθελα με τις επικείμενες δημοτικές εκλογές να γίνει το περιβάλλον το υπ’ αριθμόν ένα θέμα και υποθέτω, κύριε Πρόεδρε, πρέπει να είναι το υπ’ αριθμόν ένα θέμα. 

Θα κλείσω, για να μην πολυλογήσω περισσότερο, με αυτό το οποίο γίνεται σε άλλες χώρες, θα σας αναφέρω για παράδειγμα του Ηνωμένου Βασιλείου. Αυτή τη στιγμή η κυβέρνηση του Ηνωμένου Βασιλείου και ο Πρωθυπουργός έχουν ως πρώτο θέμα τις κλιματικές αλλαγές και το περιβάλλον. Όσοι διαβάζετε εφημερίδες θα δείτε πόση έμφαση δίνουν όχι μόνο εσωτερικά, αλλά και διεθνώς. 


Το δεύτερο κόμμα, το Συντηρητικό Κόμμα, έχει επίσης πρώτο θέμα στην ατζέντα του το περιβάλλον και μάλιστα ο ηγέτης του για να δείξει πόσο πολύ ενδιαφέρεται, ως και στο Βόρειο Πόλο πήγε και έβγαλε φωτογραφίες με τους πάγους και τις αρκούδες στην περιοχή αυτή, για να δείξει ακριβώς και με εικόνα πόσο ενδιαφέρεται. 


Ο δε ηγέτης του τρίτου κόμματος, ο κύριος Κάμπελ, του Φιλελεύθερου Δημοκρατικού Κόμματος, είπε ότι έχει τρεις προτεραιότητες στο πρόγραμμά του. Η πρώτη είναι το περιβάλλον, η δεύτερη είναι το περιβάλλον και η τρίτη είναι το περιβάλλον.


Εγώ νομίζω κυρίες και κύριοι, στην χώρα μας ιδιαίτερα, πρώτον όχι μόνο γιατί αγαπάμε το περιβάλλον, αλλά και γιατί έχει τεράστια σημασία γιατί η χώρα μας είναι τουριστική. Έχουμε κάθε λόγο να το προστατεύουμε και μην ξεχνάμε επίσης ότι αν καταστρέφουμε το περιβάλλον σήμερα, το κόστος για να το διορθώσουμε είναι πολλαπλάσιο.
Επομένως και οικονομικά και από πλευράς συναισθηματικής ότι έχουμε μία χώρα την οποία την υπεραγαπάμε και θέλουμε να την προστατεύουμε, αλλά και για λόγους προστασίας της υγείας και βελτίωσης της ποιότητας ζωής, το περιβάλλον πρέπει να αποτελέσει υπ’ αριθμόν ένα προτεραιότητα και στους πολιτικούς και βεβαίως πολύ περισσότερο στους διεκδικούντες την ηγεσία στην Τοπική Αυτοδιοίκηση, που έχουν τεράστια σημασία και για αυτό λοιπόν και πάλι απευθύνω μία έκκληση, οι πολίτες στις επόμενες Δημοτικές και Νομαρχιακές Εκλογές, να ψηφίσουν εκείνους οι οποίοι βάζουν το περιβάλλον πρώτη προτεραιότητα. 


Σας ευχαριστώ πάρα πολύ.

ΠΡΟΕΔΡΕΥΩΝ (Χ. ΠΑΛΑΙΟΛΟΓΟΣ): Τώρα τον λόγο έχει ο Πρόεδρος της Κεντρικής Ένωσης Δήμων και Κοινοτήτων Ελλάδος κύριος Πάρις Κουκουλόπουλος για το κύριο θέμα της ημερίδας μας. 

Π. ΚΟΥΚΟΥΛΟΠΟΥΛΟΣ: Κύριε Υπουργέ, κύριε Γενικέ Γραμματέα, κύριοι Βουλευτές, κύριοι εκπρόσωποι των κομμάτων, να καλωσορίσω και τον επίσης Βουλευτή, αλλά ως υποψήφιο Δήμαρχο του Δήμου Αθηναίων κύριο Νικήτα Κακλαμάνη που είναι μαζί μας.
Θέλω να σας ευχαριστήσω όλους για την παρουσία σας στην ημερίδα της Κεντρικής Ένωσης Δήμων και Κοινοτήτων, αλλά ιδιαίτερα για μία ακόμη φορά επιτρέψτε μου να ευχαριστήσω τον Έλληνα Επίτροπο κύριο Δήμα, που νομίζω πως με την παρουσία του και την τοποθέτησή του αμέσως πριν έδωσε μια συγκεκριμένη και διαφορετική διάσταση στην ημερίδα μας. Αυτό θέλαμε, κύριε Δήμα και νομίζω ότι μας ικανοποίησε απόλυτα η παρουσία σας, δικαιωθήκαμε και σας ευχαριστούμε ιδιαίτερα για αυτό. 
Χθες ο καθένας στον Δήμο μας διοργάνωσε εκδηλώσεις αφιερωμένες στην Παγκόσμια Ημέρα Περιβάλλοντος. Σήμερα όλοι μαζί προχωρούμε σε μία πράξη ευθύνης και θα γίνει κατανοητό γιατί. Η σημερινή μας συνάντηση για το Περιβάλλον στον Αστικό και Αγροτικό Χώρο και ιδιαίτερα η αναφορά μας στον κρίσιμο τομέα της διαχείρισης των απορριμμάτων γίνεται σε μια πολύ συγκεκριμένη χρονική στιγμή. Απομένουν 2,5 χρόνια για την ολοκλήρωση των έργων του Γ΄ Κοινοτικού Πλαισίου Στήριξης και έχει ήδη ξεκινήσει ο σχεδιασμός για την προγραμματική περίοδο 2007-2013. 

Είναι μια στιγμή που νομίζω ότι ως Αυτοδιοίκηση οφείλουμε και πρέπει να κριθούμε, αλλά και να κρίνουμε όλα όσα έγιναν ή δεν έγιναν και κυρίως γιατί δεν έγιναν στον τομέα του περιβάλλοντος από το 2000 μέχρι σήμερα, για να μη πάω παραπίσω, στην προγραμματική περίοδο που σε 2,5 χρόνια κλείνει. Κυρίως όμως οφείλουμε και πρέπει να επιδιώξουμε να μην χαθεί ούτε 1 € για το περιβάλλον στις πόλεις και στην ύπαιθρο στην επόμενη προγραμματική περίοδο, αλλά και στην τρέχουσα. 
Η Αυτοδιοίκηση και οι πολίτες δεν πρέπει να είναι μέρος του προβλήματος για το περιβάλλον, αλλά καταλύτης για τη λύση του. Η βιώσιμη ανάπτυξη και η κοινωνική συνοχή πρέπει να συμπορεύονται με την προστασία, αλλά και την αξιοποίηση του περιβάλλοντος. Αυτή είναι μια γενική αρχή, κατεύθυνση εδώ και πολλά χρόνια της Ευρωπαϊκής Ένωσης. Πιστεύω όμως ότι για την Ελλάδα αυτή η αρχή και κατεύθυνση – το είπε στο τέλος και ο κύριος Δήμας – πιστεύω και εγώ ότι ισχύει στο πολλαπλάσιο, πολύ περισσότερο από ότι για άλλες χώρες. 
Στη χώρα μας πρέπει να αναγνωρίσουμε δύο διαφορετικές όψεις της πραγματικότητας: από τη μια όσο και αν πολλές φορές χρησιμοποιούμε υπερβολικές εκφράσεις, ακριβώς επειδή κατ’ ουσίαν το τρένο της βιομηχανικής επανάστασης η Ελλάδα το είχε χάσει, το φυσικό περιβάλλον δεν έχει υποστεί πέραν από εξαιρέσεις ανυπολόγιστη καταστροφή ή αν θέλετε τουλάχιστον σε βαθμό ανάλογο με τις αναπτυγμένες βιομηχανικά χώρες.
Στις μέρες μας αυτό το περιβαλλοντικό απόθεμα θεωρείται και είναι συγκριτικό πλεονέκτημα ανάπτυξης. Οφείλουμε λοιπόν να δράσουμε παίρνοντας όλες εκείνες τις πρωτοβουλίες για την αποτελεσματική του προστασία και την άρση όλων των προβλημάτων που έχουν δημιουργηθεί κατά τόπους. 
Από την άλλη όμως υπάρχει μια άλλη όψη στην ελληνική πραγματικότητα, το δομημένο περιβάλλον στις πόλεις μας και ακούσαμε πόσο σοβαρή προτεραιότητα δίνει η Ευρωπαϊκή Ένωση στη νέα προγραμματική περίοδο στις πόλεις. Το δομημένο λοιπόν περιβάλλον στις πόλεις μας έχει υποστεί σοβαρότατη βλάβη. 

Αν θέλουμε λοιπόν ανταγωνιστικές πόλεις πρέπει να δράσουμε με σχέδιο και αξιοποίηση όλων των διαθέσιμων πόρων για την αναγέννηση του αστικού χώρου και στην Ελλάδα. Για να κάνουμε τις ευκαιρίες περισσότερες από τα προβλήματα πρέπει να σχεδιάσουμε σωστά σε μια διαδικασία όπου ενημερωνόμαστε και συμβάλλουμε όλοι, κεντρική διοίκηση, περιφερειακή διοίκηση, Αυτοδιοίκηση, πολίτες. 

Οι προϋποθέσεις για να αξιοποιηθούν οι ευκαιρίες, δεν το επιδίωξα, εντελώς συμπτωματικά αρχίζουν όλες από σίγμα. Χρειάζεται δηλαδή σχεδιασμός, συντονισμός, συνέργια, συμμετοχή. Τέσσερα σίγμα όχι για να σιωπήσουμε και να σωπάσουμε, αλλά για να ξεκινήσουμε ένα κοινό αγώνα και να νικήσουμε. Να κερδίσουμε όλοι, γιατί η στάση μας απέναντι στο περιβάλλον είναι στοίχημα πολιτισμού και ανάπτυξης. 
Σχεδιασμός: ο σχεδιασμός οφείλει και πρέπει να είναι αναπτυξιακός και χωρικός αν θέλουμε να είναι αποτελεσματικός και αποδοτικός για το περιβάλλον και πρέπει να έχει σαφή χρονικό ορίζοντα. Ενδεικτικά να μνημονεύσω ότι δεν είναι καθόλου ευχάριστα τα πράγματα με μια τέτοια αποτίμηση για τη χώρα μας. Το Γ΄ Κοινοτικό Πλαίσιο Στήριξης τελειώνει και εμείς ακόμα δεν έχουμε καταφέρει να εφαρμόσουμε σχέδια που έχουν ξεκινήσει με βάση τα γενικά πολεοδομικά σχέδια της επιχείρησης Πολεοδομική Ανασυγκρότηση του ‘82. Δεν θα κουράσω με στοιχεία. Κάναμε με το Τεχνικό Επιμελητήριο και με το Υ.ΠΕ.ΧΩ.Δ.Ε. ένα Συνέδριο στη Θεσσαλονίκη τον Δεκέμβρη και τα στοιχεία είναι απογοητευτικά και καταλυτικά συνάμα. 

Έχουμε δώδεκα εγκεκριμένα περιφερειακά χωροταξικά που ξεκίνησαν με το Β΄ Κοινοτικό Πλαίσιο Στήριξης, εγκρίθηκαν τελικά το 2003 και ήδη φτάνουμε γρήγορα στην πενταετία που πρέπει να αναθεωρηθούν με βάση το εθνικό και τα ειδικά χωροταξικά. Δεν ξέρω πόση προετοιμασία γίνεται, αλλά αυτό λέει ο νόμος και η κοινή λογική. 

Από την άλλη, για να έρθω πιο εδώ, τα Γενικά Πολεοδομικά Σχέδια και ΣΧΟΑΠ που έχουν ενταχθεί στο Γ΄ Κοινοτικό Πλαίσιο Στήριξης και χρηματοδοτούνται από πόρους του ΕΠΕΡ ή των ΠΕΠ και είναι κοντά στα 100 τον αριθμό, οριακά θα θεσμοθετηθούν μέχρι το τέλος του 2008, κάτι που είναι ιδιαίτερα αμφίβολο αφού εξαρτάται από μια νομοθετική πρωτοβουλία για την οποία έχει δεσμευτεί ο κύριος Σουφλιάς από τον Δεκέμβρη του 2004 και η οποία δεν έχει πάρει ακόμη τον δρόμο της θεσμοθέτησης. Αφορά τη ρύθμιση με τις ΖΟΕ και ξέρει και ο κύριος Γενικός Γραμματέας πολύ καλά. 
Πρέπει να σας πω ότι έχει εντοπιστεί αυτή η εκκρεμότητα από το καλοκαίρι του 2003, σήμερα συμπληρώνουμε 3 χρόνια. Στην Ελλάδα ασχολούμαστε πολύ με το ποιος φταίει για να ρίχνουμε ο ένας τις ευθύνες στον άλλο, το ζήτημα είναι ότι 3 χρόνια τώρα – και ο χρόνος αφορά δύο κυβερνήσεις – είναι εντοπισμένο το πρόβλημα. Η σημερινή κυβέρνηση έχει 2,5 χρόνια την ευθύνη και δεν επιλύει το πρόβλημα. Αν δεν επιλυθεί αυτό με μια απλή νομοθετική ρύθμιση, κανένα Γενικό Πολεοδομικό και ΣΧΟΑΠ δεν θα μπορεί να θεσμοθετηθεί, οπότε απεντάσσεται και πρέπει να επιστρέψουμε χρήματα. 
Στο σημείο αυτό, ακριβώς επειδή έχουμε μια πολύ μεγάλου ειδικού βάρους όπως είπα συμμετοχή από τις μη κυβερνητικές οργανώσεις και ιδιαίτερα από τον χώρο της οικολογίας, επιτρέψτε μου να κάνω ένα συγκεκριμένο σχόλιο που αφορά και το άρθρο 24 και τον διάλογο για την περιβόητη αναθεώρησή του. 
Στα γενικά πολεοδομικά σχέδια, στον εν γένει πολεοδομικό σχεδιασμό έχουμε ένα επιπρόσθετο πρόβλημα που δημιούργησε η απόφαση της ολομέλειας του Συμβουλίου της Επικρατείας, που είπε να γίνονται όλες οι πολεοδομικές ρυθμίσεις και πράξεις με Προεδρικό Διάταγμα. Σε εφαρμογή αυτής της απόφασης το Υ.ΠΕ.ΧΩ.Δ.Ε. έβγαλε πολύ πρόσφατα μια εγκύκλιο και όλο αυτό βέβαια το θεσμικό καθεστώς που σήμερα υφίσταται με βάση και την εγκύκλιο, οδηγεί ουσιαστικά τον πολεοδομικό και χωροταξικό σχεδιασμό στις ελληνικές καλένδες. Θα αρχίσουμε να σημειώνουμε χρόνους οι οποίοι θα είναι ασύλληπτα μεγάλοι και αυτό συνιστά ένα τεράστιο πρόβλημα. 
Αυτό το πρόβλημα χρησιμοποιείται από πολλούς ως άλλοθι και απευθύνεται και σε εμάς ως Αυτοδιοίκηση για να ζητήσουμε συνταγματική αναθεώρηση και να θίξουμε και το άρθρο 24. Είμαστε αντίθετοι σε μια τέτοια εξέλιξη και θέλω απλά να ανακοινώσω από το βήμα της ημερίδας μας ότι τις επόμενες εβδομάδες η Κεντρική Ένωση Δήμων και Κοινοτήτων Ελλάδας θα ανακοινώσει συγκεκριμένη πρωτοβουλία και θα καταθέσει στη κυβέρνηση και στα κόμματα συγκεκριμένη πρόταση που θα δίνει οριστική λύση στο πρόβλημα που έχει προκύψει με την απόφαση της Ολομέλειας και δεν θα παραπέμπει το ζήτημα αυτό στη συνταγματική αναθεώρηση. Για να λέμε καθαρές κουβέντες μεταξύ μας. 
Δεύτερο σίγμα, συντονισμός: συντονισμός ανάμεσα στα χρηματοδοτικά πλαίσια που σχεδιάζονται, αλλά και θα υλοποιηθούν ταυτόχρονα. Το περιβάλλον το ξέρουμε, ειπώθηκε ήδη στο βήμα, δεν γνωρίζει διοικητικά όρια και είναι θα έλεγα ο κατεξοχήν τομέας στον οποίο πρέπει να υιοθετήσουμε τη βασική αρχή του Δ΄ Κοινοτικού Πλαισίου Στήριξης που απαιτεί και προϋποθέτει ολοκληρωμένη προσέγγιση και ολοκληρωμένο σχεδιασμό.  
Ας πάρουμε ένα παράδειγμα, μια παράκτια περιοχή από τις πολλές που έχει ο τόπος μας δόξα τω Θεώ και ας υποθέσουμε ότι σχεδιάζουμε σωστά, αποτελεσματικά, αποδοτικά ένα πρόγραμμα σε μια παράκτια περιοχή με χρηματοδότηση από το Τομεακό Πρόγραμμα του Περιβάλλοντος, το σημερινό ΕΠΕΡ για το παράκτιο και θαλάσσιο οικοσύστημα. 
Θα έχουμε αποτέλεσμα αν δεν δώσουμε προτεραιότητα στο αντίστοιχο ΠΕΠ στις υποδομές περιβάλλοντος για τους παραθαλάσσιους οικισμούς; Δεν θα πρέπει να κάνουμε κάτι με τους πόρους του ΦΕΟΓΚΑ για τα φυτοφάρμακα στις γειτονικά καλλιεργούμενες περιοχές; Το Επιχειρησιακό Πρόγραμμα για την Αλιεία δεν θα πρέπει να προβλέπει κάποιες συμπληρωματικές δράσεις, αν θέλουμε να έχουμε πραγματικά ολοκληρωμένο αποτέλεσμα και ριζική λύση; 
Οι δράσεις κατάρτισης παραπέρα για το εξειδικευμένο τοπικό δυναμικό, αλλά και οι δραστηριότητες ευαισθητοποίησης της κοινής γνώμης και με την αξιοποίηση όλων των ομάδων ενεργών πολιτών και των μη κυβερνητικών οργανώσεων δεν θα πρέπει να σχεδιαστούν συντονισμένα για την περιοχή, αξιοποιώντας μεταξύ άλλων και κονδύλια του Δ΄ Κοινοτικού Πλαισίου Στήριξης;
Ορίστε λοιπόν το παράδειγμα του συντονισμού και επαναλαμβάνω ότι το Δ΄ Κοινοτικό Πλαίσιο Στήριξης για όλους όσους ασχολούμαστε γνωρίζουμε καλά ότι έχει ως βασική προϋπόθεση την ολοκληρωμένη προσέγγιση και νομίζω πως το περιβάλλον είναι ο κατεξοχήν τομέας που πρέπει να υιοθετήσουμε αυτή την αρχή, όχι γιατί μας την επιβάλλει η Ευρωπαϊκή Ένωση όπως συνηθίζουμε να λέμε στον τόπο μας, αλλά γιατί επιβάλλεται από τη φύση του προβλήματος και από τα πράγματα. 

Τρίτο σίγμα, συνέργιες: έχει ήδη ειπωθεί, πρέπει να διασφαλιστούν ανάμεσα σε όλα τα επίπεδα Διοίκησης, αλλά και του δημόσιου με τον ιδιωτικό τομέα. Η κεντρική Αρχή πρέπει να επιλύσει προβλήματα, να δώσει κατευθύνσεις, να απλουστεύσει διαδικασίες και να λύσει θεσμικά προβλήματα σαν αυτά που μνημόνευσα στον τομέα του χωροταξικού και πολεοδομικού σχεδιασμού. 

Πρέπει να φύγουμε από τη λογική των πολλαπλών ελέγχων και να κάνουμε λίγους και αποτελεσματικούς ελέγχους, γιατί η εμπειρία του Γ΄ Κοινοτικού Πλαισίου Στήριξης λέει ότι οι πολλαπλοί έλεγχοι δεν κάνουν τίποτα άλλο από το να προσθέτουν χρόνο και τελικά διαφάνεια και γραφειοκρατία. Αυτό λέει η εμπειρία του Γ΄ Κοινοτικού Πλαισίου Στήριξης, πως οι ανενεργοί και ασαφείς νόμοι και οι πολλαπλοί έλεγχοι λειτουργούν τελικά εναντίον της διαφάνειας και νομίζω ότι η διαφάνεια πρέπει να είναι προτεραιότητα όλων μας, γιατί είναι απαίτηση και των καιρών και των πολιτών. Η Αυτοδιοίκηση από την πλευρά της πρέπει να ετοιμαστεί πιστοποιώντας τις Υπηρεσίες της, αλλά και κάνοντας γενναία βήματα και στην τοπική διακυβέρνηση. 
Έρχομαι στο τέταρτο σίγμα που αφορά ακριβώς το ζήτημα της διακυβέρνησης γενικά και ιδιαίτερα της τοπικής της διάστασης: συμμετοχικές διαδικασίες παντού που διασφαλίζουν τη συναίνεση των τοπικών κοινωνιών, αλλά και μεγιστοποιούν την κινητοποίηση ιδιωτικών πόρων συμπληρωματικά και σε κοινή στόχευση με τους δημόσιους πόρους. Ουσιαστικά συμμετοχικές όμως πρέπει να είναι και οι διαδικασίες διαβούλευσης για το σχεδιασμό των χρηματοδοτικών πλαισίων. 
Πρέπει με ιδιαίτερο προβληματισμό να σημειώσω ότι η Αυτοδιοίκηση, κύριε Επίτροπε – σας το είχαμε πει και στις Βρυξέλλες, δεν καρφώνουμε κανέναν, το έχουμε καταθέσει δημόσια – και οι άλλοι κοινωνικοί εταίροι απουσιάζουν από τους εταίρους που συμμετέχουν επίσημα στο Εθνικό Πρόγραμμα Μεταρρυθμίσεων που είναι υποχρεωμένη κάθε χώρα να καταθέσει και γνωρίζετε νομίζω πολύ καλά ότι η χώρα μας είναι μαζί με άλλες έξι-εφτά χώρες στη μαύρη λίστα της Ευρωπαϊκής Επιτροπής και της Επιτροπής των Περιφερειών, που δεν έχουν κάνει παρά ελάχιστα πράγματα σε ότι αφορά τη συμμετοχή των κοινωνικών εταίρων στη διαδικασία διαβούλευσης για τα εθνικά προγράμματα μεταρρυθμίσεων, κάτι στο οποίο μας κάλεσε και μας εγκάλεσε όλες τις χώρες και κυρίως τις τοπικές Αρχές και προχθές στη Βαρκελώνη η Επίτροπος κυρία Χούπνερ να πιέσουμε αφόρητα σε αυτή την κατεύθυνση, απειλώντας έμμεσα ότι θα μπουν ζητήματα για τα προγράμματα εκεί που δεν έχει υπάρξει ουσιαστική συμμετοχή.
Επιτέλους, πρέπει να υιοθετήσουμε τη διαβούλευση γιατί λειτουργεί σε μια κατεύθυνση αποτελεσματικότερης κατάρτισης και κυρίως υλοποίησης προγραμμάτων. Να ξεφύγουμε επιτέλους στη χώρα μας από τη λογική ότι κάνουμε κάποια πράγματα γιατί μας τα επιβάλλει η Ευρωπαϊκή Ένωση. Στον τόπο που γεννήθηκε η δημοκρατία να βάζουμε σε δεύτερη μοίρα τη διαβούλευση; Δεν μπορώ να το καταλάβω, ειλικρινά. 
Η συμμετοχή των κοινωνικών εταίρων, αυτό βέβαια αφορά και την ίδια Αυτοδιοίκηση στον τόπο της: η συμμετοχή των κοινωνικών εταίρων δεν αποτελεί τυπική απαίτηση έγκρισης των προγραμμάτων, αλλά ουσιαστική προϋπόθεση για την έγκαιρη προετοιμασία των εν δυνάμει τελικών δικαιούχων και όπως είπα αφορά και εμάς ως Αυτοδιοίκηση σε τοπικό επίπεδο. 
Σε αυτή τη λογική της ουσιαστικής συμμετοχής μας ξεκινήσαμε μια συστηματική προσπάθεια για την πιστοποίηση των Οργανισμών Αυτοδιοίκησης που πληρούν τις προϋποθέσεις για να είναι τελικοί δικαιούχοι, καθώς και την υποστήριξη των μικρών ΟΤΑ μέσω ενδιάμεσων φορέων και σημειώνω με ιδιαίτερη ικανοποίηση την πρότασή σας. Μπορώ να πω ότι η Αυτοδιοίκηση ήδη συμφωνεί, κύριε Δήμα, με την πρόταση που προ ολίγου είπατε για τον ενδιάμεσο φορέα με συμμετοχή και της Αυτοδιοίκησης. 

Δεύτερον, συμμετέχουμε ενεργά από την πλευρά μας ως ΚΕΔΚΕ στο πλαίσιο διαβούλευσης με την Ευρωπαϊκή Ένωση, έχοντας καταθέσει τις απόψεις μας για τις βιώσιμες κοινότητες, καθώς και κείμενο εργασίας στη διήμερη συνάντηση της Βαρκελώνης που έληξε προχθές για τις πόλεις και τις Περιφέρειες και τη συμμετοχή τους στη δημιουργία θέσεων απασχόλησης και την ανάπτυξη. 

Τρίτον, καταθέτουμε στο Αναπτυξιακό Συνέδριο που θα γίνει στις 21 Ιουνίου τεκμηριωμένη πρόταση για το δίκτυο των πόλεών μας και τις σχέσεις αγροτικού-αστικού χώρου με πολύ συγκεκριμένες στοχεύσεις. 
Πρώτη στόχευση η αστική διάσταση να υπάρξει ως κύρια κατεύθυνση, ως mainstreaming κυριολεκτικά πολιτικής στο διάστημα 2007-2013. 
Δεύτερον, να σχεδιαστούν δράσεις που θα ενισχύουν την ανταγωνιστικότητα των πόλεών μας ως χώρων κατοικίας και ανάπτυξης παραγωγικών δραστηριοτήτων και όχι την ανταγωνιστικότητα μεταξύ τους. Επιμένω ιδιαίτερα στο σημείο αυτό, δεν υπάρχει κανένας λόγος να προωθήσουμε την ανταγωνιστικότητα μεταξύ των ελληνικών πόλεων, αλλά να προωθήσουμε την ιδέα και τον στόχο ανταγωνιστικών πόλεων. Αυτό είναι το ζητούμενο.
Τρίτος στόχος είναι να σχεδιαστούν τα κατάλληλα μέσα συντονισμού μεταξύ του Εθνικού Στρατηγικού Πλαισίου Αναφοράς, ΕΣΠΑ, του Εθνικού Σχεδίου Στρατηγικής Αγροτικής Ανάπτυξης και Επιχειρησιακού Προγράμματος Αλιείας τόσο για τη μεγιστοποίηση συνεργιών μεταξύ πράξεων με κοινή χωρική και τομεακή αναφορά, όσο και για τη διαχείριση και τον χρονικό προγραμματισμό.

Τέλος, συνεχίζουμε την προσπάθεια για τη δημιουργία πιστοποιημένης βάσης. Να δώσετε ιδιαίτερη σημασία σε αυτό που λέω, γιατί υπάρχει τεράστιο πρόβλημα και υστέρηση της χώρας μας από το αρμόδιο Υπουργείο, το οποίο δεν παρίσταται σήμερα. Συνεχίζουμε λοιπόν μια συστηματική προσπάθεια για τη δημιουργία πιστοποιημένης βάσης δεικτών για το αστικό και αγροτικό περιβάλλον, αξιοποιώντας ανάμεσα στα άλλα τη δυνατότητά μας για άμεση επικοινωνία με το σύνολο των ΟΤΑ της χώρας. 

Τα στοιχεία που έχουμε διαθέσιμα, κύριε Γενικέ Γραμματέα του Υ.ΠΕ.ΧΩ.Δ.Ε., από το Υπουργείο Γεωργίας είναι απογοητευτικά. Αρκεί να σας πω ότι σε επίσημο έγγραφο του Υπουργείου αναφέρεται ότι το 67% της ελληνικής επικράτειας είναι αγροτικός χώρος. Αν είναι δυνατόν να διατυπώνεται σε έγγραφο τέτοιος ισχυρισμός. Το υλικό τεκμηρίωσης θα αποσταλεί σε όλους και στους Ευρωβουλευτές και στους Έλληνες Βουλευτές φυσικά, έτσι ώστε να στηριχτεί η προσπάθειά μας στο πλαίσιο διαπραγματεύσεων με την Ευρωπαϊκή Ένωση στο αμέσως επόμενο χρονικό διάστημα. 

Έρχομαι, κλείνοντας, αυτοτελώς με λίγα λόγια στο τεράστιο ζήτημα της διαχείρισης των απορριμμάτων, όπου παρά τα όσα θετικά ακούστηκαν και ευχαριστώ και για την αναγνώριση της συνεργασίας που υπήρχε έτσι και αλλιώς από την πλευρά της ΚΕΔΚΕ και στα πλαίσια του ΘΗΣΕΑ με το Υπουργείο Εσωτερικών που αναφέρθηκε και ο κύριος Νάκος και στα πλαίσια του ΕΠΕΡ και των ΠΕΠ που ήταν κοινή μας πρόταση με τον κύριο Χατζηγιάννη πέρυσι τέτοιο καιρό στην Επιτροπή Παρακολούθησης στη Θεσσαλονίκη.
Όπως επίσης πρέπει να πω, κύριε Γενικέ, ότι έχουμε ακούσει ότι στην Επιτροπή 21/6 θα μεταφερθούν κάποια εκατομμύρια € από το ΕΠΕΡ στα ΠΕΠ. Δεν ξέρουμε αν αληθεύει, αν υπάρξει κάτι τέτοιο θέλω εκ των προτέρων να πω ότι η δική μας πρόταση είναι να δεσμευτούν υποχρεωτικά για περιβαλλοντικές δράσεις στα ΠΕΠ, για να μην χαθούν από το περιβάλλον. Αν για κάποιο λόγο πρέπει να φύγουν στα ΠΕΠ, πρέπει όμως και εκεί να δεσμευτούν για περιβαλλοντικές δράσεις. Δεν γνωρίζω αν θα υπάρξει τέτοια μεταφορά. 
Παρ’ όλες όμως αυτές τις ενέργειες που αφορούν θετικές πραγματικά εξελίξεις στο πρόβλημα των ΧΑΔΑ, δυστυχώς η πραγματικότητα στον τομέα διαχείρισης απορριμμάτων για τη χώρα μας είναι ιδιαίτερα θλιβερή. Η χώρα μας ζει κυριολεκτικά στο Μεσαίωνα. Ξέρω πολύ καλά, καλύτερα από τον καθένα ίσως, λόγω της ιδιότητάς μου ως Προέδρου της ΚΕΔΚΕ, ότι με τη φράση αυτή πως η Ελλάδα βρίσκεται στο Μεσαίωνα αδικώ πάρα πολλές και ιδιαίτερα αξιόλογες πρωτοβουλίες της Αυτοδιοίκησης σε διάφορες περιοχές της χώρας. 

Με το Λεκανοπέδιο όμως των 4.000.000 κατοίκων στο σημείο μηδέν, με τα πρόστιμα να πέφτουν σαν χαλάζι από την Ευρωπαϊκή Ένωση, με την ανακύκλωση σε εμβρυακή κατάσταση καλό είναι να μην ωραιοποιούμε καταστάσεις. Το τίμημα είναι ιδιαίτερα βαρύ για τη δημόσια υγεία, είναι βαρύτατο για το περιβάλλον, αλλά και για τον τουρισμό μας όπως πολύ εύστοχα επισήμανε ο κύριος Επίτροπος προ ολίγου. Φυσικά το πρόβλημα δεν γεννήθηκε σήμερα. 
Οι διαπιστώσεις αυτές αποτελούν νομίζω κοινό τόπο, το ζήτημα όμως είναι τι φταίει. Η τριτοκοσμική κατάσταση στη διαχείριση απορριμμάτων κατά τη γνώμη μου είναι το Βατερλό του κρατικού συγκεντρωτισμού. Το πρόβλημα αντιμετωπίστηκε αποτελεσματικά, προσέξτε ένα κανόνα που ισχύει για όλη τη χώρα και για εσάς, κύριε Δήμα και υπάρχει σειρά συντριπτικών στοιχείων για αυτό που σας λέω. 

Το πρόβλημα λοιπόν αντιμετωπίστηκε αποτελεσματικά σύμφωνα με την κείμενη νομοθεσία εθνική και ευρωπαϊκή, μόνο εκεί όπου την πρωτοβουλία και την ευθύνη ανέλαβε αποκλειστικά η πρωτοβάθμια Τοπική Αυτοδιοίκηση και ζήτησε απλά την αρωγή και συμπαράσταση από την δευτεροβάθμια και το κράτος. 

Αντίθετα, εκεί όπου η Αυτοδιοίκηση, βλέπε Λεκανοπέδιο, κρύφτηκε πίσω από τις πρωτοβουλίες του Υ.ΠΕ.ΧΩ.Δ.Ε. και βολεύτηκε χρησιμοποιώντας τις γνωστές σε όλους μας πρωτοβουλίες του Υ.ΠΕ.ΧΩ.Δ.Ε. έχουμε τα γνωστά απογοητευτικά αποτελέσματα. Έτσι χάσαμε πολύτιμο έδαφος και σήμερα η χώρα έχει μια τεράστια απόσταση να καλύψει. 

Δεν ξέρω, κύριε Δήμα, γιατί ήσασταν τόσο κομψός στην ομιλία σας. Δεν αναφέρομαι σε αυτά που μας είπατε στο γραφείο σας, αναφέρομαι στην οδηγία που είναι ήδη γεγονός. Τι λέει λοιπόν η οδηγία για τα απορρίμματα, η οποία είναι πλέον νόρμα-νόμος για την Ελλάδα και βασική προϋπόθεση για το Δ΄ Κοινοτικό Πλαίσιο Στήριξης; Ότι η Ευρωπαϊκή Ένωση χρηματοδοτεί στο Δ΄ Κοινοτικό Πλαίσιο Στήριξης κατά σειρά προτεραιότητας τα εξής: πρώτον, τη μείωση του όγκου παραγωγής σκουπιδιών και ξέρουμε πολύ καλά ότι αυτό απαιτεί παρεμβάσεις στην παραγωγή και στην Ελλάδα δεν έχουμε διαθέσει ούτε 1/10 του δευτερολέπτου για προετοιμασία. Το ξέρουμε εδώ και αρκετά χρόνια ότι αυτή είναι η κατεύθυνση που ετοιμάζεται. Δεύτερη προτεραιότητα που χρηματοδοτείται είναι η ανακύκλωση, αυτό λέει η ευρωπαϊκή οδηγία. Τρίτη είναι η ολοκληρωμένη διαχείριση και βέβαια σε παρένθεση, που για την Ελλάδα δεν είναι παρένθεση αλλά καμπάνα, δεν χρηματοδοτούνται πλέον επίσημα ΧΥΤΑ παρά μόνο ΧΥΤΥ. 
Κατά συνέπεια και εμείς εδώ αγωνιζόμαστε να χωροθετήσουμε ΧΥΤΑ στην Ήπειρο, στον Νομό Ιωαννίνων δεν μπορούμε ακόμα να χωροθετήσουμε ΧΥΤΑ. Έχουν εμπλακεί σε όλο αυτό το δαίδαλο των αντισταθμιστικών και οτιδήποτε άλλο και δεν μπορούμε να χωροθετήσουμε ούτε σταθμούς μεταφόρτωσης στην Ελλάδα ακόμη και έχουμε τεράστιες ευθύνες και εμείς οι αιρετοί της Αυτοδιοίκησης που έχουμε συμμετάσχει σε όλο αυτό το γαϊτανάκι και των ανταποδοτικών και της άρνησης ανάληψης ευθυνών στις κοινωνίες μας, όπου έχουμε καταφέρει να ποινικοποιηθούν ακόμα και οι σταθμοί μεταφόρτωσης. 
Από την άλλη έχουμε ρίξει στο πυρ το εξώτερον εναλλακτικές μορφές διαχείρισης, όταν στη Δανία εγκαινίασαν την προηγούμενη εβδομάδα το τρίτο εργοστάσιο καύσης στην κεντρική πλατεία της Κοπεγχάγης. Επιτέλους, στην Ελλάδα πρέπει να ανοίξουμε τα στόματα και να μιλήσουμε εντελώς διαφορετικά. Σε αυτά τα πλαίσια καλέσαμε τον κύριο Δήμα, φίλες και φίλοι, ακριβώς γιατί για να υπάρξει δράση πρέπει να υπάρχουν και πράξεις, όχι λόγια. Μας ενημέρωσε ήδη βέβαια για τις βασικές κατευθύνσεις σε όλους τους τομείς και φυσικά στον τομέα της διαχείρισης των απορριμμάτων. 

Παράλληλα έχουμε ήδη αναθέσει την εκπόνηση πλήρους και ολοκληρωμένης μελέτης για τη διαχείριση των απορριμμάτων στο Ινστιτούτο Τοπικής Αυτοδιοίκησης, που θα αφορά όλη την Ελλάδα φυσικά και θα δίνει ιδιαίτερη έμφαση στο πρόβλημα του Λεκανοπεδίου της Αττικής σε συνεργασία με την ΤΕΔΚΝΑ. 

Θέλω να είναι απόλυτα σαφές – και το λέω καθαρά από το βήμα – ότι αυτή η κατεύθυνση έχει δοθεί στο Ινστιτούτο και στην ομάδα μελέτης που έχει συγκροτηθεί, η μελέτη που θα εκπονήσει το ΙΤΑ θα είναι πολύ γρήγορα έτοιμη, πριν τα τέλη του έτους θέλω να πιστεύω, τουλάχιστον το προκαταρκτικό της σχέδιο για να πάμε μετά και σε μελέτη εφαρμογής. Θέλω λοιπόν να καταστήσω απόλυτα σαφές ότι η μελέτη που εκπονεί αυτή τη στιγμή η Αυτοδιοίκηση με πρωτοβουλία της ΚΕΔΚΕ δεν θα είναι εγκλωβισμένη στον μονόδρομο που οδηγεί στο θάψιμο των σκουπιδιών. Ενεργειακή αξιοποίηση, πυρόλυση, καύση είναι οι λύσεις που μας παρέχει η σύγχρονη τεχνολογία και πρέπει να τις δούμε σοβαρά, αξιόπιστα και θαρρετά. 
Αν θέλετε και μια κουβέντα, δεν μπορούμε αλλιώς να πείσουμε τους πολίτες της Αττικής να δεχτούν ως ενδιάμεση λύση των περιφερειακών σχεδιασμών τους τρεις ΧΥΤΑ, παρά μόνο αν τους πείσουμε όλοι μαζί και όχι σκιαμαχώντας στα μαρμαρένια αλώνια της ελληνικής πολιτικής ζωής και στα παράθυρα των 20:00 περί του ποιος φταίει, ποιος έκανε και ποιος δεν έκανε. 
Να αναλάβουμε όλοι μαζί πρωτοβουλία και να πούμε στους πολίτες της Κερατέας, του Γραμματικού, της Φυλής ότι οι τρεις ΧΥΤΑ του περιφερειακού σχεδιασμού αποτελούν μια ενδιάμεση λύση το πολύ για 5 χρόνια, γιατί σε 5 χρόνια δεσμευόμαστε όλοι μαζί όχι μόνο η κυβέρνηση, όλα τα κόμματα, η Αυτοδιοίκηση, όλοι οι κοινωνικοί εταίροι ότι δρομολογούμε άλλες λύσεις. 
Δρομολογούμε παράλληλα και αυτά που λέγαμε, μείωση όγκου, ανακύκλωση και όλα αυτά έτσι ώστε ακόμα και για αυτά τα 5 χρόνια να ξέρουμε ότι δεν φιλοξενούν κάτι που είναι συνώνυμο της υποβάθμισης της ποιότητας ζωής, αλλά ότι έχει και ένα ορισμένο ορίζοντα χρόνου. 
Αν δεν ακολουθήσουμε αυτές τις λογικές στο τέλος θα κάνουμε ότι και με την λυματολάσπη της Ψυτάλλειας, θα τη στέλνουμε εμείς οι πολιτισμένοι στους απολίτιστους Γερμανούς να την επεξεργάζονται. Εμείς δεν μπορούμε να βρούμε τρόπο να τη στείλουμε στην Ελλάδα, οι Γερμανοί που έχουν κατώτερο προφανώς επίπεδο νοητικό, επιστημονικό και κατώτερες νόρμες για το περιβάλλον δέχονται τη λυματολάσπη και την επεξεργάζονται, εμείς έχουμε πάει φαίνεται σε άλλα επίπεδα. 
Ας αποφύγουμε λοιπόν τέτοιες λύσεις και λογικές, γιατί έχουν τεράστιο κόστος για την οικονομία, τεράστιο κόστος για την ανάπτυξη, κυρίως όμως τεράστιο κόστος στην νοοτροπία που καλλιεργούμε όλοι και έχουμε όλοι ευθύνες, πρώτη και καλύτερη η Αυτοδιοίκηση, μια λαθεμένη νοοτροπία που έχουμε καλλιεργήσει όλα αυτά τα χρόνια στην κοινωνία, ότι: να το πάρεις από μπροστά μου και δεν με ενδιαφέρει τι θα γίνει. Σε αυτή τη λογική πρέπει να βάλουμε τέλος. 
Με αυτές τις σκέψεις σας καλωσορίζω για μια ακόμη φορά και σας ευχαριστώ.

Καλούμε τον εκπρόσωπο της ΝΕΑΣ ΔΗΜΟΚΡΑΤΙΑΣ κύριο Κατσιγιάννη, ορίστε.
ΚΑΤΣΙΓΙΑΝΝΗΣ: Κύριε Επίτροπε, κύριε Υφυπουργέ, κύριε Γενικέ Γραμματέα του Υ.ΠΕ.ΧΩ.Δ.Ε., κύριοι συνάδελφοι στο Κοινοβούλιο, κυρίες και κύριοι από την Τοπική Αυτοδιοίκηση. Ήρθα προετοιμασμένος να αναφερθώ εκτεταμένα σε κάποιες πολιτικές σχετικά με το περιβάλλον, όμως ο Γενικός Γραμματέας του Υ.ΠΕ.ΧΩ.Δ.Ε. με κάλυψε απόλυτα και θεωρώ ότι πράγματι εκτελείται ένα σημαντικό έργο αυτή τη στιγμή στο Υ.ΠΕ.ΧΩ.Δ.Ε.  
Θα αρκεστώ σε ορισμένες επισημάνσεις όμως που έχουν να κάνουν με παρατηρήσεις που ακούστηκαν προηγουμένως από τους προλαλήσαντες ομιλητές. Η πρώτη επισήμανση, κύριε Πρόεδρε, έχει να κάνει με αυτό που είπατε και εσείς και αποτελεί και δική μου αγωνία σχετικά με το θέμα του τοπικού σχεδιασμού του χώρου. Γιατί ναι μεν ο εθνικός χωροταξικός σχεδιασμός προχωράει για πρώτη φορά και μετά από ολιγωρία ετών στην προώθηση του χωροταξικού σχεδιασμού, που κόστισε πάρα πολλά και στο περιβάλλον και στην ανάπτυξη της χώρας. 

Όμως στο επίπεδο του σχεδιασμού του χώρου σε τοπικό επίπεδο στα γενικά πολεοδομικά σχέδια είναι γεγονός ότι υπάρχει μια αντίφαση που έχει καλλιεργηθεί εδώ και αρκετά χρόνια με την παράλογη προώθηση ζωνών οικιστικού ελέγχου, που άλλο στόχο είχαν και τελικά άλλο κατέληξαν να εκπροσωπούν. Οι ζώνες οικιστικού ελέγχου – και νομίζω ότι συμφωνούμε κύριε Πρόεδρε – είναι εργαλεία προσωρινής οικιστικής ανάσχεσης όπου διαπιστώνουμε οικιστικές ή και άλλες πιέσεις τέλος πάντων. 
Δεν είναι εργαλεία σχεδιασμού του χώρου, ούτε μπορούν να κατευθύνουν την οικιστική εξέλιξη. Τέτοια εργαλεία είναι τα γενικά πολεοδομικά σχέδια και τα ΣΧΟΑΠ, που όμως επειδή ακριβώς βρίσκονται στο επίπεδο των Υπουργικών Αποφάσεων, ενώ οι ζώνες οικιστικού ελέγχου είναι Προεδρικά Διατάγματα, μπλοκάρουν την εκπόνηση πολλών γενικών πολεοδομικών σχεδίων. 

Συμφωνώ λοιπόν και εγώ, το έχω πει επανειλημμένα και από ότι ξέρω έχει δεσμευτεί και ο Υπουργός ΠΕ.ΧΩ.Δ.Ε. στις 9 Δεκεμβρίου του 2004 αν θυμάμαι καλά να προχωρήσει τη ρύθμιση και νομίζω ότι θα την προχωρήσει στο πολεοδομικό νομοσχέδιο που ετοιμάζεται. Αυτό το πολεοδομικό νομοσχέδιο πιθανότατα θα μπορέσει να μας πάει και ένα βήμα παραπέρα σχετικά με το άλλο θέμα στο οποίο αναφερθήκατε, με την ακύρωση ουσιαστικά των πολεοδομικών αρμοδιοτήτων όπως κατανέμονται από το νόμο 3044, όπου και εγώ φοβάμαι ότι μπορεί να καταστούμε για τα επόμενα χρόνια πολεοδομικά ακυβέρνητοι, γιατί ήταν πραγματικά μια ακρότητα αυτή η απόφαση. 
Βεβαίως δεν μπορούν όλα τα πολεοδομικά σχέδια να συσσωρευτούν στο Υ.ΠΕ.ΧΩ.Δ.Ε. και εν συνεχεία στο Συμβούλιο Επικρατείας, θα έχουμε τεράστιες καθυστερήσεις. Πιστεύω όμως από την άλλη μεριά πως ενδεχομένως να μας δώσει μια λύση η αναθεώρηση του Συντάγματος, δεν μπορούμε όμως να περιμένουμε 3 και περισσότερα χρόνια προκειμένου να επιταχύνουμε δια της αναθεωρήσεως του Συντάγματος τον πολεοδομικό σχεδιασμό. 

Μια σκέψη θα ήταν αν ανεβάζαμε την Υπουργική Απόφαση αν δεν κάνω λάθος περί πολεοδομικών σταθεροτύπων, τις προδιαγραφές δηλαδή εκπόνησης πολεοδομικών μελετών σε επίπεδο νόμου, εμπλουτίζοντάς αυτές συγχρόνως και με τις γενικές κατευθύνσεις χωροταξικού σχεδιασμού, τι κάνω στον αστικό χώρο, τι κάνω τον αγροτικό χώρο, τι κάνω στον παράκτιο, στον ορεινό, ούτως ώστε έχοντας αυτή τη ρύθμιση, έχοντας αυτό τον νόμο καθιστούμε την πολεοδομική μελέτη τεχνική λύση. Δεν μπορεί να σταθεί ο ισχυρισμός ότι δεν είναι τεχνική λύση, ότι επηρεάζει μια πολεοδομική μελέτη το σύνολο της χώρας και κατά συνέπεια πρέπει να φτάσει ως τον ανώτατο πολιτειακό άρχοντα. 

Μια κουβέντα σχετικά με τα απορρίμματα. Είναι γεγονός ότι είχαμε αναγάγει εδώ και πολλά χρόνια τους ΧΥΤΑ και μόνο τους ΧΥΤΑ σε πανάκεια. Πού καταλήγαμε; Είτε σε ΧΥΤΑ που θάβαμε τα πάντα, είτε σε ΧΑΔΑ, σε Χώρους Ανεξέλεγκτης Διάθεσης. Ξεχάσαμε – και εδώ ευθυνόμαστε όλοι και εμείς και εσείς, αγαπητοί Δήμαρχοι – και τις πολιτικές μείωσης του όγκου των απορριμμάτων, ξεχάσαμε και την ανακύκλωση, ξεχάσαμε και την ανάκτηση υλικών. Νομίζω ότι θα πρέπει να γίνουμε ιδιαίτερα ευρηματικοί και να υιοθετήσουμε ότι καλύτερο υπάρχει σε επίπεδο τεχνολογίας για τη διαχείριση των απορριμμάτων. 

Στο σημείο αυτό να σας πω κάτι: πριν από μερικές εβδομάδες εγκαινιάστηκε εργοστάσιο διαχείρισης απορριμμάτων στη Γερμανία και δεν είναι καύση, είναι ολοκληρωμένη διαχείριση, έχει ανάκτηση υλικών και καταλήγει το 18% στο ΧΥΤΥ. Εγκαινιάστηκε λοιπόν και ξέρετε ποιοι το κατασκεύασαν; Έλληνες και το διαχειρίζονται Έλληνες. Την τεχνογνωσία την έχουμε λοιπόν και μπορούμε πλέον και μετά από τις ρυθμίσεις που προωθεί το Υ.ΠΕ.ΧΩ.Δ.Ε., κύριοι Δήμαρχοι, να προχωρήσουμε και στην Ελλάδα και να γίνουμε ιδιαίτερα ευρηματικοί, επινοητικοί και να εργαστούμε δραστήρια πάνω στο θέμα της διαχείρισης των απορριμμάτων, όπως επίσης και στο θέμα της αντιπλημμυρικής προστασίας.
Εδώ να σας πω το εξής: αυτή τη στιγμή υπάρχει Δήμος στην Ελλάδα που διαχειρίζεται εναλλακτικούς τρόπους για την αντιμετώπιση των ομβρίων υδάτων, κόβοντας την πλημμυρική αιχμή και διοχετεύοντάς την απευθείας όχι στο κανάλι, στο ρέμα, στη θάλασσα, αλλά στα υπόγεια νερά, που είναι και πιο φτηνός και πιο ευέλικτος τρόπος και πιο οικολογικός γιατί πάμε τη βροχή ακριβώς εκεί που θα πήγαινε αν δεν είχαμε τσιμεντώσει τις πόλεις μας. 
Θεωρώ λοιπόν με αυτά που είπα, εκεί θέλω να καταλήξω, ότι όλοι μας και εμείς και εσείς, κύριοι Δήμαρχοι και κυρίως τώρα στις δημοτικές εκλογές θα πρέπει να βάλετε το περιβάλλον στο προσκήνιο. Με αυτά τα λόγια και αφού σας ευχαριστήσω για την τιμή που μου κάνατε να με καλέσετε σήμερα εδώ, σας εύχομαι μια πολύ καλή συνέχεια στην ημερίδα σας και νομίζω ότι τα συμπεράσματα που θα βγουν θα είναι χρήσιμα για όλους μας. 
Σας ευχαριστώ. 
Π. ΚΟΥΚΟΥΛΟΠΟΥΛΟΣ: Ευχαριστούμε και εμείς τον κύριο Κατσιγιάννη. Παρακαλώ τον κύριο Χρήστο Βερελή, Βουλευτή και τέως Υπουργό, εκ μέρους του ΠΑ.ΣΟ.Κ. να πάρει τον λόγο. 

Χ. ΒΕΡΕΛΗΣ: Αγαπητέ κύριε Επίτροπε, αγαπητοί συνάδελφοι, κυρίες και κύριοι Δήμαρχοι, Δημοτικοί Σύμβουλοι, κύριε Πρόεδρε. Άκουγα τον κύριο Επίτροπο με εξαιρετικό ενδιαφέρον και ήθελα να πω ότι στο άκουσμα της λέξης περιβάλλον υπάρχει μια αίσθηση ανησυχίας. Το κυρίαρχο συναίσθημα, η υπερβάλλουσα έννοια είναι ανησυχία και θα γίνω πιο συγκεκριμένος. 
Στο θέμα του περιβάλλοντος υπάρχει μια προϋπόθεση, η προϋπόθεση αυτή είναι η παιδεία. Η παιδεία είναι ελλείπουσα έννοια στα θέματα περιβάλλοντος. Υπάρχει μια εικόνα παιδείας, υπάρχει μια σκηνοθεσία παιδείας, δεν υπάρχει ουσιαστική παιδεία και δεν υπάρχει για πάρα πολλούς λόγους. Δεν θα πάω σε αυτούς διότι οι εκπαιδευτές δεν έχουν εκπαιδευτεί και ούτω καθ’ εξής. 


Άρα λοιπόν η πρωταρχική προϋπόθεση, ο πρωταρχικός λόγος για τον οποίο θα μπορούσαμε να είμαστε αισιόδοξοι δυστυχώς λείπει. Η παιδεία διδάσκει ένα πολύ απλό πράγμα, ότι όλες οι ενέργειες προκειμένου να αποδώσουν απαιτούν συνέπεια και συνέχεια. Όταν λοιπόν η συνέπεια και η συνέχεια δεν υπάρχουν είμαστε αναγκασμένοι να περιπίπτουμε σε μια λογική που μπορούμε να την ονομάσουμε λογική της γιούργιας, σε μια χώρα όπου όταν φύγει το πρωταρχικό γεγονός τότε τα πάντα καθιζάνουν και υπάρχει μια ακινησία. 


Να γίνω λίγο πιο συγκεκριμένος. Άκουγα προηγουμένως τον προγραμματισμό του Υ.ΠΕ.ΧΩ.Δ.Ε. και ήθελα να πω ότι υπάρχουν αυτή τη στιγμή ανεξέλεγκτες χωματερές εξαιρετικά επικίνδυνες. Δεν είναι όλες οι χωματερές της ίδιας επικινδυνότητας, υπάρχουν όμως χωματερές εξαιρετικά επικίνδυνες. Ποιος τις καταγράφει; Ποιος βάζει ένα χρονικό περιθώριο οριοθέτησης και αντιμετώπισής τους; 


Θα σας δώσω και ένα πιο συγκεκριμένο παράδειγμα: η λεκάνη απορροής του Ευήνου, ξέρετε ότι η Αθήνα παίρνει το 60% και πλέον των υδάτων της από τον Εύηνο με το έργο του φράγματος του Ευήνου, τη σήραγγα που πηγαίνει τα νερά στο Μόρνο και τα οποία έρχονται μετά στην Αθήνα. Η λεκάνη λοιπόν απορροής του Ευήνου έχει αυτή τη στιγμή πάνω από είκοσι μικρές ανεξέλεγκτες χωματερές εξαιρετικά επικίνδυνες και δεν υπάρχει αντιμετώπιση, δεν υπάρχει μια λογική που να βάζει τα πράγματα σε μια αρχή προκειμένου να εκλείψουν και βεβαίως υπάρχει απόλυτη αδυναμία της Τοπικής Αυτοδιοίκησης στην περιοχή να αντιμετωπίσει τα θέματα αυτά και επί του γεγονότος μιλάμε για μια Τοπική Αυτοδιοίκηση με 300 κατοίκους συνολικά που καλύπτει μια τεράστια έκταση. 
Παράδειγμα δεύτερο, το είπε και ο κύριος Πρόεδρος της ΚΕΔΚΕ, πολύ επιτυχημένο: ήμουν Υφυπουργός ΠΕ.ΧΩ.Δ.Ε. πριν από αρκετά χρόνια, ένα από τα μείζονα θέματα της εποχής εκείνης ήταν η λάσπη της Ψυτάλλειας, κύριε Πρόεδρε και εξακολουθεί να είναι εκρηκτικό. Έχουμε μια ανικανότητα αντιμετώπισης μεγάλων ζητημάτων, ιδιαίτερα δε μεγάλων τεχνικών ζητημάτων. Ακόμη ιδιαίτερα για το γεγονός ότι η ωρίμανση των αποφάσεων σε τεχνικά θέματα τα οποία είναι ουσιαστικότατα είναι εξαιρετικά αργή και ο λόγος; Έχουμε μια εγκατεστημένη νομικοκεντρική αντίληψη στην αντιμετώπιση θεμάτων στη δική μας κοινωνία, στο δικό μας πολιτικό σύστημα.

Τρίτο παράδειγμα: είμαστε ικανοποιημένοι από την πορεία των ΧΥΤΑ; Δεν γνωρίζουμε ότι υπάρχουν ΧΥΤΑ οι οποίοι ξεχειλίζουν σήμερα; Δεν νομίζουμε ότι υπάρχει πλήρης αδυναμία το επόμενο διάστημα να εξακολουθήσουμε να έχουμε την ίδια λογική διαχείρισης των σκουπιδιών μας; Το γνωρίζουμε. Κάνουμε κάτι για αυτό; Ο καθένας από εμάς μπορεί σε απολογία να πει πάρα πολλά πράγματα, ως σύνολο όμως έχουμε μια βαρύτατη ευθύνη. 

Χαίρομαι πάρα πολύ που αντιμετώπισε το θέμα αυτό με ευθύνη και με θάρρος ο κύριος Κουκουλόπουλος και λέω με θάρρος, κύριε Κουκουλόπουλε, γιατί υπάρχουν λέξεις οι οποίες ποινικοποιούνται στην Ελλάδα σήμερα και με πολύ εύκολο τρόπο.
Είχαμε την Ημέρα του Περιβάλλοντος, κύριε Επίτροπε, χθες και ήμουν στην Πάτρα. Εκεί λοιπόν υπήρξε μια μελέτη που παρουσιάστηκε του καθηγητή κυρίου Φρατζεσκάκη, που έλεγε ότι οι δέκα πόλεις που έχουν τη μεγαλύτερη συγκέντρωση σωματιδίων στην Ευρώπη, εκεί που γίνονται μετρήσεις βεβαίως, μας δίνουν τη χαρά να έχουμε μια πρωτιά. Οι έξι από αυτές είναι ελληνικές πόλεις και στις έξι αυτές ελληνικές πόλεις οι τέσσερις έχουν πετρελαιοκίνηση. Στις δύο τις μεγαλύτερες συζητούμε αυτή τη στιγμή εδώ στην Ελλάδα με πρωτοβουλία ποιων; Με πρωτοβουλία των εισαγωγέων αυτοκινήτων, για να ξέρουμε τι λέμε. 
Συζητούμε να βάλουμε πετρελαιοκίνηση. Πού; Όταν έχουμε 208 ημέρες στην Αθήνα όπου είμαστε πάνω από το όριο συναγερμού και κάνουμε τη συζήτηση αυτή; Δεν δεχόμαστε να κάνουμε τη συζήτηση να δούμε τι θα κάνουμε με τη καύση των σκουπιδιών, είναι μια απαγορευμένη συζήτηση, δεν την κάνουμε αυτή. Συζητούμε όμως πάρα πολύ άνετα για να εντάξουμε στο στόλο των αυτοκινήτων περίπου 50.000, 60.000, 70.000 πετρελαιοκίνητα αυτοκίνητα το χρόνο που θα αποφέρουν τζίρο περίπου της τάξεως του 1.000.000.000 € το χρόνο. Αυτό φαίνεται δεν μας ενοχλεί σαν κοινωνία.
Παράδειγμα τέταρτο: ανανεώσιμες πηγές. Κύριε Επίτροπε, τα πράγματα μιλάνε από μόνα τους, έχουμε ένα εξαιρετικά χαμηλό ποσοστό. Γιατί; Θα κάνω ώρα να σας απαριθμήσω και στα πλαίσια ενός χαιρετισμού δεν θέλω. Θα ήθελα να πω όμως κάτι άλλο. Άκουσα τον Γενικό Γραμματέα του Υ.ΠΕ.ΧΩ.Δ.Ε. να λέει ότι θα γίνει το ειδικό χωροταξικό για τις ανανεώσιμες πηγές. Δυστυχώς το ειδικό χωροταξικό όταν θα τελειώσει δεν θα δίνει την τόπους, δεν θα δίνει την απάντηση, θα δίνει τα κριτήρια. Ξέρετε πόσος χρόνος θα μεσολαβήσει από σήμερα μέχρι που τα κριτήρια να γίνουν επιλεγμένες πολιτικές και να έχουμε τους τόπους; Θα είναι 3 χρόνια, θα είναι 4 χρόνια; Δεν το ξέρω, δεν αισιοδοξώ ότι θα είναι πιο λίγο.
Τα φωτοβολταϊκά: ανακαλύψαμε ένα el dorado, χάσιμο το μέτρο. Θέλουμε φωτοβολταϊκά βεβαίως, δεν έχουμε μέχρι τώρα. Έχει περίπου χίλιες φορές περισσότερα από εμάς η Γερμανία, μιλάει το πράγμα από μόνο του. Σήμερα στη Βουλή το απόγευμα συζητούμε για το θέμα των ανανεώσιμων πηγών ενέργειας με ένα νομοσχέδιο το οποίο φοβάμαι ότι έχει εξαιρετικά προβλήματα. 

Για να τελειώσω, κύριε Πρόεδρε, ήθελα να πω ότι οι πόλεις που είναι ένα ουσιαστικό κομμάτι, απαιτούν δύο έννοιες που πρέπει να είναι βασικές: η μία είναι η αστικότητα και η δεύτερη είναι η κεντρικότητα. Όταν κατακερματίσουμε τον αστικό ιστό μιας πόλης, όταν δηλαδή δημιουργήσουμε συνθήκες ασυνέχειας οι πόλεις καταρρέουν, οι πόλεις δεν προσελκύουν οικονομικό ενδιαφέρον, οι πόλεις δεν έχουν τις δυνάμεις προκειμένου μετά από αυτό να προσελκύσουν το πολιτιστικό ενδιαφέρον και υπάρχει μια φθορά. Αυτό το απολύτως λογικό θα πρέπει να καταλάβουμε ότι πρέπει να το διαχειριστούμε και να το διαφυλάξουμε. 
Θα πω το τελευταίο παράδειγμα γιατί δεν αντέχω να μην το πω: έγινε κάποτε ένα λάθος, η Αθήνα για παράδειγμα – δεν ξέρω αν ο κύριος Κακλαμάνης είναι ακόμα εδώ – ξεπάτωσε το τραμ πριν από 50-40 χρόνια περίπου. Η Αθήνα έκανε ένα πολύ μεγάλο λάθος. Για να ξαναφτιάξουμε τραμ έπρεπε να αντιμετωπίσουμε κάτι το οποίο ήταν εξαιρετικά δύσκολο, η εξεύρεση του χώρου. Ο χώρος σε ένα σκληρά δομημένο αστικό περιβάλλον είναι είδος σε ανεπάρκεια και όχι μόνο αυτό, έπρεπε να αντιμετωπίσουμε και τη μικροπονηριά του πολιτευόμενου όποιου Δημάρχου ή τοπικού παράγοντα, κύριε Πρόεδρε της ΚΕΔΚΕ και θα θυμάστε ηρωικές στιγμές Δημάρχων που λιποθυμούσαν μέσα στα χαντάκια του τραμ.
Αυτή λοιπόν η πόλη που έγινε πια πάλι μια από τις 420 πόλεις του κόσμου που διαθέτουν τραμ, δεν μπορεί το ρημάδι αυτό το μέσο να το βοηθήσει, δεν του δίνεται προτεραιότητα. Σε ένα μέσο σταθερής τροχιάς δεν μπορούμε να δώσουμε προτεραιότητα απέναντι στα Ι.Χ. και ο διάδοχός μου στο Υπουργείο Μεταφορών αναγκάζεται κάθε τόσο, το κάνει κάθε δύο ή τρεις μήνες, το έχει κάνει πέντε φορές, να εξαγγείλει ημερομηνία όπου το τραμ θα έχει πράσινο κύμα.                                                      
Εγώ λοιπόν να ευχαριστήσω για την πρόσκληση, να εκμεταλλευτούμε το γεγονός ότι εδώ είναι ο Πρόεδρος της Επιτροπής Περιβάλλοντος και να του ζητήσουμε να κάνει μια σοβαρή δημόσια συζήτηση προκειμένου να αντιμετωπιστεί το πρόβλημα των στερεών αποβλήτων, να αντιμετωπιστούν τα θέματα της διαλογής, της ανακύκλωσης, των υλικών συσκευασίας, βασικό θέμα και όλα αυτά τα θέματα τα οποία ακουμπάμε περίπου μια φορά το χρόνο. 
Ευχαριστώ πάρα πολύ. 
Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Βερελή. Καλώ στο βήμα τον κύριο Παναγιώτη Κοσιώνη, Βουλευτή και εκπρόσωπο του Κ.Κ.Ε. 
Π. ΚΟΣΙΩΝΗΣ: Ευχαριστώ, κύριε Πρόεδρε, κυρίες και κύριοι Σύνεδροι, να ευχαριστήσω καταρχήν την ΚΕΔΚΕ για την πρόσκληση. Ήρθαμε εδώ με την πρόθεση να πούμε εν συντομία λίγες απόψεις, έχοντας την πεποίθηση ότι όταν θέλεις να βοηθήσεις, με την πρόθεση να βοηθήσεις, στην επίλυση ενός τέτοιου τεράστιου προβλήματος όπως είναι η καταστροφή του περιβάλλοντος, δεν είναι απαραίτητο να είσαι πάντα ευχάριστος.
Πώς θα πάρεις και τι μέτρα θα πάρεις για το αύριο; Αυτό δεν μπορεί να γίνει χωρίς την πείρα του χθες και την εκτίμηση του σήμερα. Αν κοιτάξει λιγάκι κανείς προς τα πίσω και να δει πώς φτάσαμε στο σήμερα, θα δει ότι πρέπει να πάρει αποφάσεις οι οποίες να είναι κάπως διαφορετικές από αυτές που έχουν παρθεί μέχρι τώρα. Αυτό σημαίνει αλλαγή της πολιτικής σε αυτό το τεράστιο πρόβλημα που λέγεται καταστροφή του περιβάλλοντος. 


Τι είναι περιβάλλον και τι πορεία παίρνει; Κατά τη γνώμη μου είναι το μεγαλύτερο πρόβλημα που αντιμετωπίζει η ανθρωπότητα σήμερα και εξελίσσεται προς το χειρότερο με πάρα πολύ γρήγορους ρυθμούς. Είπαν και άλλοι ομιλητές πιο μπροστά ότι παραδείγματος χάρη η αύξηση της θερμοκρασίας κατά τόσο, αν το σκεφτεί κανείς μέσα στον 20ο αιώνα λέει ο απλός άνθρωπος: και τι σημασία έχει αυτό το πράγμα; Όταν προβλέπεται όμως ότι η αύξηση αυτή θα είναι πολύ γρήγορη μέσα σε λίγο χρονικό διάστημα, καταλαβαίνει κανείς τις καταστροφικές συνέπειες που μπορεί να έχει. 

Τι μέτρα μπορεί να πάρεις για την καταπολέμηση των αιτιών και των προαιτιών της καταστροφής του περιβάλλοντος; Και μιλάμε σε παγκόσμιο επίπεδο, σε πανευρωπαϊκό επίπεδο και σε ελληνικό επίπεδο. Αυτό που είναι χαρακτηριστικό είναι ότι όταν γίνονται τέτοιες συζητήσεις, δεν το λέω με την έννοια της μομφής, το λέω με την έννοια της διαπίστωσης, γίνεται μια μεγάλη προσπάθεια αποπολιτικοποίησης και αποϊδεολογικοποίησης των πάντων. 

Κατά τη γνώμη μας ποιος είναι ο κυρίαρχος παράγοντας καταστροφής του περιβάλλοντος; Τα κέρδη των μεγάλων πολυεθνικών επιχειρήσεων σε ολόκληρο τον κόσμο. Είναι έτσι αγαπητοί φίλοι ή δεν είναι; Υπάρχουν στοιχεία τα οποία τα αποδεικνύουν, μελέτες που έχουν γίνει και δεν είναι μελέτες που έχει κάνει το Κ.Κ.Ε., απλώς τις βλέπει, τις επεξεργάζεται, τις αναλύει και κάνει τις προτάσεις του. 

Το φαινόμενο του θερμοκηπίου: πριν λίγες μέρες ο Ευρωπαϊκός Οργανισμός Περιβάλλοντος σε έκθεσή του έκανε λόγο για δραματικές μεταβολές του κλίματος στην Ευρώπη και μέσα στην Ευρωπαϊκή μας Ένωση. Επισήμανε μεταξύ των άλλων ότι η Ευρώπη δεν έχει βιώσει τα τελευταία 500 χρόνια τέτοια αύξηση της θερμοκρασίας που παρατηρήθηκε μέσα στον 20ο αιώνα. Κατά 0,95% αύξηση της θερμοκρασίας, η αύξηση είναι 32% περισσότερη στην Ευρωπαϊκή Ένωση από τη μέση αύξηση που υπάρχει σε ολόκληρο τον κόσμο. 

Στο στόχαστρο όλων αυτών των πολυεθνικών βρίσκεται η αλόγιστη άντληση πρώτων υλών και η απόρριψη των αποβλήτων τους με διάφορους τρόπους. Είναι έτσι αγαπητοί Σύνεδροι ή δεν είναι; Τι δείχνουν οι έρευνες; Το 25% του πληθυσμού των ανεπτυγμένων χωρών καταναλώνει το 70% των πόρων του πλανήτη μας, επτά μόνο μεγάλες βιομηχανικές χώρες δημιουργούν το 50% της παγκόσμιας ρύπανσης. Τυχαίο είναι αυτό; 
Αυτά είναι λίγα από τα στοιχεία τα οποία όταν το 1997 ήταν να υπογραφεί το πρωτόκολλο στο Κιότο είχε δημιουργήσει στον κόσμο και σε πολλούς παράγοντες της πολιτικής και της κοινωνικής ζωής κάποιες ελπίδες ότι το θέμα θα ρυθμιστεί, οι οποίες αποδείχτηκαν φρούδες. Τι έκαναν οι μεγάλες βιομηχανικές χώρες; Αρνήθηκαν οποιαδήποτε μέτρα για τη μείωση των αερογόνων ρύπων και κυρίως του διοξειδίου του άνθρακος, αρνήθηκαν την ανανέωση πηγών ενέργειας, την αξιοποίηση της αντιρρυπαντικής τεχνολογίας, της προστασίας των δασών. 
Βρέθηκαν μάλιστα εκείνη την περίοδο και ορισμένα κολπάκια, μέσα από την Ευρωπαϊκή μας Ένωση πάλι, για κάποιους πιο ευέλικτους μηχανισμούς όπως η Αγορά Ρύπων. Κυρίες και κύριοι, όποιος διαβάσει τι ήταν αυτή η Αγορά Ρύπων όταν αποφασίστηκε μετά το Πρωτόκολλο του Κιότο ανατριχιάζει πραγματικά, τι μέσα βρίσκουν οι μεγάλες πολυεθνικές εταιρείες για να αθωώνονται. 

Αποψίλωση των δασών: κάθε χρόνο καταστρέφονται 200.000.000 στρέμματα τροπικών δασών. Γιατί; Πώς γίνεται αυτό το πράγμα; Ανεξέλεγκτη υλοτόμηση και ασύδοτη δόμηση, πάλι για τα κέρδη κάποιων. Λειψυδρία: και εδώ τα κέρδη είναι τεράστια, μάλιστα πριν από λίγο στη χώρα μας σύμφωνα με το Συνέδριο της Ελληνικής Επιτροπής Υδρογεωλογίας γίνεται διαπίστωση ότι θα έχουμε άσχημη εξέλιξη στο πόσιμο νερό και θα έχουμε και ακρίβεια αυτού, γιατί γίνεται μια ιδιωτικοποίηση και εμπορευματοποίηση και της διαχείρισης του νερού.
Αναφέρθηκε πιο μπροστά για ορισμένες κατηγορίες στη φύση μας, παραδείγματος χάρη πανίδα. 7.000 είδη πανίδας βρίσκονται στο όριο να καταστραφούν, 8.000 χλωρίδας επίσης και 784 και των δύο κατηγοριών έχουν εξαφανιστεί. Ο κύριος Δήμας ανέφερε και τις συνέπειες πιο μπροστά, δεν χρειάζεται να τις αναφέρω ξανά. 

Μεταλλαγμένα: σκάνδαλα τρομερά, τρελές αγελάδες, αργότερα πουλιά με τοξίνες. Πώς έγινε αυτό; Οι κτηνοτρόφοι τα έκαναν; Θα σας πω ένα χαρακτηριστικό παράδειγμα που μπορεί να φανεί απλοϊκό μεν, αλλά σκεφτείτε, αγαπητοί φίλοι, όταν σε μια Επιτροπή της Βουλής συζητούσαμε για μια οδηγία της Ευρωπαϊκής Ένωσης που είχε σχέση τότε με τα κοτόπουλα και με τις διοξίνες, υπήρξαν διάφορες αντιρρήσεις και ο αρμόδιος τότε Υπουργός – δεν θέλω να πω πότε ήταν για να μην δημιουργηθούν παρεξηγήσεις – είπε ότι η Ευρωπαϊκή Ένωση πήρε μέτρα. Τι μέτρα; Στο τσαντάκι που θα αγοράζεις το κοτόπουλο θα καταγράφεται η κατώτερη τιμή μονάδας της διοξίνης. 

Έκανα λοιπόν την εξής απλή ερώτηση: γιατί το κοτόπουλο να έχει διοξίνη και τι θα πει κατώτερη τιμή μονάδας; Μπορεί για ένα παιδί 18 χρονών να μην παίζει κανένα ρόλο, για έναν άλλο όμως άνθρωπο που έχει παθήσεις γνωστές ή και μη γνωστές του δεν έχει καταστροφικές συνέπειες; Ποιοι το αποδέχονται αυτό μέχρι τώρα; Δεν το αποδέχονται και οι αρμόδιες κυβερνήσεις; Το επιβάλλουν οι μεγάλες πολυεθνικές εταιρείες, αλλά το αποδέχονται αυτό και πολιτικοί παράγοντες. 

Σε αυτό το θέμα τώρα των μεταλλαγμένων γενικά οι επιστήμονες έχουν προειδοποιήσει ότι θα έχουμε βλάβη μη αναστρέψιμη των τοπικών οικοσυστημάτων, θα έχουμε ενίσχυση της ανθεκτικότητας των μικροβίων απέναντι σε φάρμακα και θα έχουμε και παραγωγή τοξικών ουσιών. 
Αυτά τα παραδείγματα έχουν αναφερθεί και στην Ευρώπη, είναι διαπιστωμένα. Εδώ τώρα στην Ελλάδα τηρουμένων των αναλογιών έχουμε όλα αυτά τα προβλήματα που ανέφερα και θα μπορούσα να αναφέρω πολύ περισσότερα. Δείγματα από αυτά που αναφέρθηκαν πιο μπροστά, παραδείγματος χάριν στις έξι πόλεις πρωτιά σε ολόκληρη την Ευρώπη από πλευράς ατμοσφαιρικής ρύπανσης. Τι έχει γίνει μέχρι τώρα; Πώς έγινε αυτό το πράγμα;
 Έρευνες έχουν αποδείξει ότι αυτά τα μικροσωματίδια, τα οποία είναι πάρα πολύ επικίνδυνα πέρα από το όζον, αν ελαττωθούν στα 20 μικρογραμμάρια ανά κυβικό μέτρο αέρα θα έχουμε 5.000 θανάτους λιγότερους στην Αθήνα μονάχα. Το ξέραμε ή δεν το ξέραμε μέχρι τώρα; Τι μέτρα λήφθηκαν; 

Δεν θέλω να αναφερθώ περισσότερο σε άλλα, στην υποβάθμιση των ακτών. Τώρα προετοιμάζεται καινούργιος νόμος που θα έχουμε καινούργια επαναχάραξη του Αιγιαλού, μέχρι τώρα 13.780χλμ. έχουν καταστραφεί τελείως. Η Αθήνα πρώτη στην τσιμεντοποίηση, 2τ.μ. ενώ το 1984 ήταν 2,58τ.μ. και το 0,58τ.μ. δεν είναι καθόλου λίγο. Παίρνονται μέτρα; Παίρνονται, αλλά σε αντίθετη κατεύθυνση. 

Παραχώρηση παραδείγματος χάριν του πρασίνου στο Ελληνικό. Θυμάστε όταν μεταφέρθηκε το αεροδρόμιο εκεί που είναι το Ελευθέριος Βενιζέλος τώρα, τι έλεγε ο τότε Πρωθυπουργός; Θα δημιουργηθεί το μεγαλύτερο πάρκο της Ευρώπης. Δημιουργείται αγαπητοί φίλοι; 

Κοιτάξτε να δείτε ποιες θα είναι οι εξελίξεις σε εκείνη την περιοχή: Ελαιώνας, Γουδί παραχωρούνται. Διατηρείται το πράσινο ή καταστρέφεται; Καταστροφή δεκάδων χιλιάδων στρεμμάτων από δάση. Τώρα που θα γίνει η αναθεώρηση του Συντάγματος ετοιμάζεται Προεδρικό Διάταγμα που προβλέπει περισσότερα από 50.000.000 στρέμματα να δοθούν ή να χρησιμοποιηθούν για άλλους λόγους. 
Έρχομαι σε ένα θέμα και κλείνω, που έχει σχέση με αυτό που λέμε αγροτικός τομέας και τα λοιπά. Θα έχετε δει στην τηλεόραση, το έχουμε πει πολλές φορές και μέσα στη Βουλή έγινε μια συζήτηση: καρκίνος, καταπολέμηση του καρκίνου, κύρια και βασική αιτία το τσιγάρο. Δεν λέει κανείς ότι δεν πρέπει να καταπολεμήσει το τσιγάρο, αλλά εδώ οι μελέτες των ογκολόγων που έκαναν επί 6-7 χρόνια, αγαπητοί φίλοι, έδειξαν ότι ο καρκίνος στις αγροτικές περιοχές ξεπέρασε σε ποσοστό τον καρκίνο των μεγάλων αστικών κέντρων. 
Καπνίζουν περισσότερο δηλαδή στις αγροτικές περιοχές ή είναι τα φυτοφάρμακα που χρησιμοποιούνται; Κανείς δεν λέει για τα φυτοφάρμακα, γιατί πρέπει να τα βάλει με τις μεγάλες φαρμακευτικές εταιρείες που παράγουν φάρμακο για τον άνθρωπο, για το ζωικό και για το φυτικό βασίλειο συγχρόνως. Δεν ξέρουν τι κάνουν; Άχνα για αυτές τις εταιρείες, άχνα για τα φυτοφάρμακα, όλο το τσιγάρο αναφέρεται.
Ειπώθηκαν διάφορα πράγματα για τα λύματα της Ψυτάλλειας. Όταν είχε δημιουργηθεί ο βιολογικός καθαρισμός στην Ψυτάλλεια θυμάστε τον τότε Υπουργό ΠΕ.ΧΩ.Δ.Ε. και άλλους τι έλεγαν: σώνεται το Λεκανοπέδιο της Αττικής. Καταλαβαίνετε τις συνέπειες που υπάρχουν και μέχρι τώρα από τη μη σωστή αντιμετώπιση σε γενικότερο επίπεδο τέτοιων πολιτικών καταστάσεων, που κατά τη γνώμη τη δική μας θα επιδεινωθούν όχι μόνο γιατί δεν παίρνονται μέτρα αντιμετώπισης των μεγάλων οικονομικών συμφερόντων, αλλά και αναπτύσσονται δομές οι οποίες θα δυσκολέψουν ακόμα περισσότερο τα πράγματα, παραδείγματος χάριν στην Τοπική Αυτοδιοίκηση. 
Εντάξει, επειδή έχω και εγώ μια θητεία στην Τοπική Αυτοδιοίκηση κάμποσες δεκαετίες, η σύμπραξη δημόσιου και ιδιωτικού τομέα σε τέτοια λεπτά θέματα, όπως είναι και το θέμα του περιβάλλοντος, δεν νομίζουμε ότι θα οδηγήσει σε καλές λύσεις. Χρειάζεται λοιπόν μια επαγρύπνηση, μια διαφορετική οργάνωση και αντιμετώπιση αυτού του τεράστιου προβλήματος, το οποίο αποτελεί το μεγαλύτερο πρόβλημα της ανθρωπότητας όπως είπαμε. 
Εγώ δεν θα ήθελα να πω αυτή τη στιγμή τις πολιτικές μας θέσεις, είναι γνωστές, αλλά χρειάζεται να σκεφτούν ότι τα πράγματα δυσκολεύουν πάρα πολύ γρήγορα και σε λίγο χρονικό διάστημα θα έχουμε να αντιμετωπίσουμε μεγαλύτερα προβλήματα, γιατί στο κάτω-κάτω της γραφής εκεί όσων είμαστε έχουν ασπρίσει τα μαλλιά μας. Βέβαια σκεφτόμαστε και τον εαυτό μας, αλλά σκεφτόμαστε και τα παιδιά μας και τα παιδιά των παιδιών μας.
Να είστε καλά.

Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Κοσιώνη. Καλώ τώρα στο βήμα τον κύριο Ευάγγελο Αποστόλου, μέλος της Πολιτικής Γραμματείας του ΣΥΝΑΣΠΙΣΜΟΥ, να χαιρετήσει εκ μέρους του ΣΥΝΑΣΠΙΣΜΟΥ. 

Ε. ΑΠΟΣΤΟΛΟΥ: Κύριε Επίτροπε, κυρίες και κύριοι Σύνεδροι, οφείλω στην αρχή να πω ότι σε αυτή την επίθεση που έχει υποστεί το περιβάλλον τουλάχιστον τα τελευταία χρόνια υπήρξε ένας θεματοφύλακας-υπερασπιστής του και ήταν το Συμβούλιο της Επικρατείας που μπορεί μερικές του αποφάσεις ιδιαίτερα σε εσάς τους ανθρώπους της Αυτοδιοίκησης να δημιούργησαν προβλήματα, αλλά αλίμονο αν αυτός ο θεματοφύλακας υποκατασταθεί σύμφωνα με αυτά που τουλάχιστον είναι στην πρόθεση της κυβέρνησης με τη θέσπιση του Συνταγματικού Δικαστηρίου. 

Κυρίες και κύριοι Σύνεδροι, ο χωροταξικός σχεδιασμός αποτελεί τη μόνη απάντηση που πρέπει να έχει μια στρατηγική για το αγροτικό και αστικό περιβάλλον και τη διαχείριση απορριμμάτων. Αυτός μπορεί να γίνει χωρίς συνταγματικές τροποποιήσεις, αρκεί ο Ν.2742/99 περί χωροταξικού και αειφορικού σχεδιασμού και ανάπτυξης. Όλα τα άλλα, κυρίες και κύριοι, είναι εκ του πονηρού. 


Το πρόβλημα γεννάται γιατί η εκάστοτε κυβέρνηση, αλλά και μεγάλο μέρος του αυτοδιοικητικού χώρου – να λέμε τα πράγματα όπως ακριβώς διαμορφώνονται – θέλει τον χωροταξικό σχεδιασμό εργαλείο για την οικοπεδοποίηση του περιαστικού δασικού και αγροτικού χώρου αντί του προστάτη που επιτάσσει το Σύνταγμα. 
Γη υψηλής παραγωγικότητας απαραίτητη για την παραγωγή κηπευτικών. Πάρτε για παράδειγμα την Ανατολική Αττική, κατασπαράσσεται. Δάση και δασικές εκτάσεις θυσιάζονται, πάρτε για παράδειγμα την Πεντέλη. Χωρίς να έχει μελετηθεί ποιες επιπτώσεις θα υπάρξουν στο περιβαλλοντικό ισοζύγιο αυτών των περιοχών από την αλλαγή χρήσης των εκτάσεων αυτών, όταν είτε λειτουργούν υδροπροστατευτικά, είτε λειτουργούν ως τροφοδότες αγροτικών προϊόντων είναι ιδιαίτερα χρήσιμες στη βιοποικιλότητα, που όπως είπε και ο κύριος Επίτροπος προηγουμένως αποτελούν τουλάχιστον τα επόμενα χρόνια το βασικότερο σημείο αναφοράς για την αειφορική διαχείριση του περιβάλλοντος. Παρ’ όλα αυτά ο χωροταξικός σχεδιασμός εξακολουθεί, παρότι έχουν θυσιαστεί όλες αυτές οι εκτάσεις, να αποτελεί και τώρα το κύριο ζητούμενο. 
Αναφέρθηκαν γενικά πολεοδομικά σχέδια ότι συντάσσονται. Ποια σχέση έχει η πράξη εφαρμογής αυτών των γενικών πολεοδομικών σχεδίων με την αρχική τους; Καμία. Αυτοαναιρούνται και είναι πράγματα που τουλάχιστον εσείς τα βιώνετε σε όλες τις περιπτώσεις και αυτό, κυρίες και κύριοι, συμβαίνει γιατί δεν προχώρησε η υποχρέωση της Πολιτείας για τη θέσπιση του Εθνικού Κτηματολογίου, του μεγαλύτερου από τα μεγάλα έργα. Θυμάστε, κύριε Επίτροπε, εσείς όταν ο τότε Υπουργός ΠΕ.ΧΩ.Δ.Ε. στη Βουλή έφερε το Κτηματολόγιο ανέφερε, άσχετα βέβαια αν ο ίδιος στη διαδρομή ξέχασε αυτή την υποχρέωση. 

Βέβαια τα προβλήματα που θα ανακύψουν με τη σύνταξη του Εθνικού Κτηματολογίου, με τα χιλιάδες αυθαίρετα, η εκκρεμότητα γύρω από εμπράγματα και δικαιώματα θα είναι πολλά. Όμως όσο δεν αντιμετωπίζονται θα επιτρέπουν με τη συνένοχη στάση της Πολιτείας τη συνέχιση της σημερινής απαράδεκτης κατάστασης. Αυτά όμως μπορούν να αντιμετωπιστούν μόνο εφόσον αποτυπωθούν και αυτή η αποτύπωση πρέπει να γίνει με τη σύνταξη των δασικών χαρτών στο πλαίσιο του Εθνικού Κτηματολογίου. Μόνο τότε μπορούμε να μιλάμε για χωροταξικούς σχεδιασμούς και χρήσεις γης στα πλαίσια της αειφορίας. 
Αν τότε τεθεί θέμα χαλαρότερης προστασίας, δηλαδή αποχαρακτηρισμού μέρους υποβαθμισμένων δασικών επιφανειών για χωροταξικούς σχεδιασμούς – βεβαίως για εκτάσεις πριν το 1975, διότι μετά το 1975 δεν τα συζητάμε – και βεβαίως όχι αποχαρακτηρισμούς πίσω από το υποτιθέμενο δημόσιο συμφέρον και όλοι αντιλαμβανόμαστε τι έχει γίνει με την επίκληση του δημοσίου συμφέροντος όλα τα προηγούμενα χρόνια.
Κυρίες και κύριοι, τα περί κοινωνικών προβλημάτων είναι απλές προφάσεις, ας τα αφήσουμε. Το πραγματικό πρόσωπο αυτών των προβληματισμών είναι η κάλυψη όλων των καταπατητών, αρκεί να αναφέρω ότι στις 53 πρωτεύουσες των Νομών της χώρας το 45% των δημοσίων κτημάτων ή 1.670 στρέμματα από τα οποία τα 1.089 στρέμματα είναι εντός σχεδίου, είναι καταπατημένα. Οποιαδήποτε δυνατότητα υπάρξει για δημιουργία ακόμη και μικρών συμβατών χρήσεων γης σε δασικές εκτάσεις πριν την ολοκλήρωση του Κτηματολογίου, θα χρησιμοποιηθεί ως παράθυρο για νέες ακόμη χειρότερες επεμβάσεις, ενώ παράλληλα θα μετατραπεί σε εργαλείο επιβράβευσης της λεηλασίας του δασικού περιβάλλοντος. Όταν στη χώρα μας η ιδιοκτησία στέγης έχει γίνει σκοπός ζωής και σε ποσοστό αστικού πρασίνου κατατασσόμαστε τελευταίοι, τότε δεν πρέπει η προστασία του περιβάλλοντος να υποτάσσεται σε υποτιθέμενες πολεοδομικές ανάγκες. 

Όσον αφορά το δεύτερο κομμάτι της διαχείρισης των απορριμμάτων, είναι μια κατάσταση που διαιωνίζεται και ειπώθηκαν πολλά, χωρίς κανένα σχεδιασμό, χωρίς κανένα πρόγραμμα. Να πούμε και μια αλήθεια; Τόσο η Πολιτεία, όσο και οι τοπικοί άρχοντες δεν αναλαμβάνουν το κόστος των αποφάσεών τους. Ιδιαίτερα στην Αττική όλοι έχουν βολευτεί στη σημερινή κακοδιαχείριση και σε μια υποτιθέμενη μελλοντική, αρκεί να μεταφερθεί στη διπλανή πόρτα. 
Δεν υπάρχει πλέον χρόνος και βεβαίως διαχείριση δεν είναι μόνο οι χωματερές, ούτε η φιλολογική προσέγγιση της ανακύκλωσης. Χρειάζεται συγκεκριμένη στόχευση που θα φτάνει μέχρι τον πολίτη και αυτή τη στρατηγική μόνο εσείς του αυτοδιοικητικού χώρου μπορείτε να την υπηρετήσετε, αρκεί όμως να την υπερασπιστείτε αναλογιζόμενοι ότι αυτό το περίφημο πολιτικό κόστος επιτέλους σε αυτή τη χώρα πρέπει να σταματήσει να υπάρχει. 
Καλή επιτυχία στις εργασίες σας. 
Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Αποστόλου. Θα κλείσουμε τους χαιρετισμούς με την κυρία Θεοχάρη Χριστίνα εκ μέρους του Τεχνικού Επιμελητηρίου Ελλάδας. 

Χ. ΘΕΟΧΑΡΗ: Κύριε Πρόεδρε ευχαριστώ. Κύριοι της Τοπικής Αυτοδιοίκησης, κυρίες και κύριοι, εκ μέρους του Προέδρου και της διοικούσας Επιτροπής του Τεχνικού Επιμελητηρίου Ελλάδας χαιρετίζουμε τη σημερινή εκδήλωση της ΚΕΔΚΕ, η οποία έρχεται να επιβεβαιώσει το αδιάλειπτο ενδιαφέρον της Τοπικής Αυτοδιοίκησης για το περιβάλλον. 


Θα θέλαμε με την ευκαιρία να επισημάνουμε τη διαρκή συνεργασία του Τεχνικού Επιμελητηρίου με την ΚΕΔΚΕ, η οποία σφραγίστηκε και με την υπογραφή του σχετικού μνημονίου συνεργασίας. Στο μνημόνιο αυτό ιδιαίτερη θέση κατέχει το περιβάλλον, αλλά και ο χωροταξικός και πολεοδομικός σχεδιασμός, που ως γνωστό αποτελούν βασικά εργαλεία και του περιβαλλοντικού σχεδιασμού. Κοινό αίτημα των δύο φορέων είναι η ολοκλήρωση του σχεδιασμού με το Εθνικό Χωροταξικό Σχέδιο και τα ειδικά πλαίσια, καθώς και η πλήρης ενεργοποίηση ή και προσαρμογή του υφισταμένου θεσμικού πλαισίου.


Σε ότι αφορά το περιβάλλον έχει ξεκινήσει η συνεργασία μας για την ενσωμάτωση της περιβαλλοντικής διάστασης στον χωροταξικό αναπτυξιακό σχεδιασμό, στο ρόλο και τις αρμοδιότητες των Δήμων στη προστασία του περιβάλλοντος, στην αντιμετώπιση φυσικών καταστροφών, αλλά και στη δημιουργία και λειτουργία νέων υποδομών περιβάλλοντος. Στο ανωτέρω δεν θα μπορούσε να λείπει φυσικά το Εθνικό Κτηματολόγιο. Κοινό αίτημα των δύο φορέων αποτελεί η συνέχιση και η ολοκλήρωσή του ως ενός σημαντικού εργαλείου ανάπτυξης, σχεδιασμού και υλοποίησης πολιτικής γης και πολιτικής περιβάλλοντος. 


Σε ότι αφορά τώρα στη θεματολογία της σημερινής εκδήλωσης, ειδικά για τις χρηματοδοτικές ευκαιρίες επειδή βρισκόμαστε προ του νέου Κοινοτικού Πλαισίου Στήριξης η Πολιτεία θα πρέπει να δει σοβαρά πώς δεν θα επαναλάβει τα ίδια λάθη. Αν μη τι άλλο θα είμαστε σε θέση ως χώρα να απορροφήσουμε-αξιοποιήσουμε όλους τους πόρους που μας αναλογούν, καθώς δεν υπάρχουν πλέον περιθώρια απώλειας πόρων από μια απορρόφηση. 

Για τη διαχείριση των απορριμμάτων: η σύγχρονη αντίληψη για τη βιώσιμη ανάπτυξη έχει επιβάλλει την υιοθέτηση ορισμένων γενικών αρχών πάνω στις οποίες στηρίζονται οι επιμέρους περιβαλλοντικές πολιτικές, που με τη σειρά τους οφείλουν να ενσωματώνονται στις τομεακές αναπτυξιακές πολιτικές. 

Στο πεδίο των αποβλήτων και ειδικότερα των στερεών αποβλήτων βασική αρχή και κατεύθυνση είναι η αποφυγή και η μείωση της παραγωγής απορριμμάτων μέσα από τη χρήση νέων τεχνολογικών μεθόδων, καθώς και αλλαγών στις κοινωνικές συμπεριφορές και νοοτροπίες. Αυτό σημαίνει ότι η πολιτική διαχείριση των απορριμμάτων δεν είναι μόνο αντικείμενο μιας τεχνικής διαδικασίας, αλλά ευρύτερα είναι θέμα κοινωνικής και πολιτικής συμπεριφοράς. 

Οι αλλαγές που συντελέστηκαν τις τελευταίες τρεις δεκαετίες στη χώρα μας, οι οποίες αφορούσαν στην ανάπτυξη μεγάλων αστικών κέντρων, στην αύξηση του βιοτικού επιπέδου, στην αλλαγή των καταναλωτικών συνηθειών, στην αύξηση των επικίνδυνων βιομηχανικών και τοξικών στερεών αποβλήτων, στην εμφάνιση σύνθετων υλικών συσκευασίας δύσκολα αποικοδομήσιμων, στην αύξηση εισροής τουρισμού, συνετέλεσαν στην αύξηση της παραγωγής των στερεών αποβλήτων και στην αλλαγή της ποιοτικής τους σύστασης, καθιστώντας επιτακτική ανάγκη τον ολοκληρωμένο σχεδιασμό και τη διαχείρισή τους σύμφωνα με τις νέες αρχές και αντιλήψεις. 
Στη χώρα μας πρόσφατα ολοκληρώθηκε το νομοθετικό πλαίσιο και ο σχεδιασμός για την υλοποίηση ενός ολοκληρωμένου και σύγχρονου προγράμματος αντιμετώπισης σε εθνικό επίπεδο, που θα δίνει λύση στα προβλήματα και θα παρακολουθεί διαχρονικά τις τάσεις και τις εξελίξεις όπως αυτές διαμορφώνονται. 

Η σημασία των εξελίξεων αυτών γίνεται περισσότερο κατανοητή αν αναλογιστούμε την υπάρχουσα κατάσταση στην Ελλάδα, όταν τα απορρίμματα συνιστούν ακόμα απειλή για τη δημόσια υγεία και μια από τις κύριες πηγές περιβαλλοντικής υποβάθμισης τόσο στον αστικό, όσο και τον αγροτικό χώρο. Τρανταχτό παράδειγμα, άλλωστε αναφέρθηκε σήμερα κατά κόρον, οι 2.000 περίπου χώροι ανεξέλεγκτης διάθεσης απορριμμάτων και ο αγώνας δρόμου που κάνει το Υπουργείο Περιβάλλοντος προκειμένου να τους κλείσει. 

Με άλλα λόγια, υπάρχουν πολλές εκκρεμότητες στον τομέα της διαχείρισης στερεών αποβλήτων. Η Τοπική Αυτοδιοίκηση πρέπει να κάνει πολλά, οφείλει, έχει και την αρμοδιότητα για το θέμα. Το δε Τεχνικό Επιμελητήριο Ελλάδας ως θεσμοθετημένος Τεχνικός Σύμβουλος της Πολιτείας είναι διατεθειμένο και μπορεί να βοηθήσει προκειμένου να έχουμε το καλύτερο δυνατό αποτέλεσμα.
Σας ευχαριστώ. 
ΠΡΟΕΔΡΕΥΩΝ (Χ. ΠΑΛΑΙΟΛΟΓΟΣ): Ευχαριστούμε την κυρία Θεοχάρη. Καλώ στο βήμα την κυρία Αναστασία Λαγουδάκη που θα εισηγηθεί το θέμα «Αστικό-Αγροτικό Περιβάλλον, Χρηματοδοτικές Ευκαιρίες και Προϋποθέσεις». 

Α. ΛΑΓΟΥΔΑΚΗ: Γεια σας. Στην ουσία καλούμαστε μέσα από το Πλαίσιο-Σχέδιο Ανάπτυξης του Κοινοτικού Χώρου, όπως ακούστηκε ήδη από τον Επίτροπό μας και από τον Πρόεδρο της ΚΕΔΚΕ, να σκεφτούμε ευρωπαϊκά και να δράσουμε τοπικά. Θα παρουσιάσω λοιπόν τις θέσεις μας ως ΚΕΔΚΕ και τις δραστηριότητές μας και τις πρωτοβουλίες μας σε ότι αφορά επισημάνσεις από το ευρωπαϊκό στο εθνικό και από το εθνικό στο τοπικό επίπεδο. 

Φαίνεται ότι κύριος στόχος για την ΚΕΔΚΕ όπως αναφέρθηκε είναι η ενίσχυση του ρόλου των Οργανισμών Τοπικής Αυτοδιοίκησης σε δύο mainstream κυρίαρχες πολιτικές, που είναι το περιβάλλον και οι πόλεις. Νομίζω ότι τέθηκε πολύ σαφές το πλαίσιο από τον Επίτροπό μας ότι οι πόλεις στην επόμενη προγραμματική περίοδο θα κληθούν να ενισχυθούν ως προς την ανταγωνιστικότητά τους και τέθηκε από τον Πρόεδρο της ΚΕΔΚΕ ότι το ζητούμενο δεν είναι να ενισχύσουμε τον ανταγωνισμό μεταξύ των πόλεων, αλλά την ανταγωνιστικότητα. 

Αυτό τι προϋποθέτει; Προϋποθέτει σχεδιασμό, γιατί αυτές τις δύο κυρίαρχες πολιτικές των πόλεων σε σχέση με την ύπαιθρο και του περιβάλλοντος καλούμαστε να υλοποιήσουμε στην τέταρτη προγραμματική περίοδο μέσα από τρία διαφορετικά προγράμματα στην ουσία, τα οποία σχεδιάζονται ταυτόχρονα. Είναι το ΕΣΠΑ για το Ταμείο της Περιφερειακής Ανάπτυξης και το Κοινωνικό Ταμείο, είναι το Στρατηγικό Σχέδιο για το Αγροτικό Περιβάλλον και το Στρατηγικό Σχέδιο για την Αλιεία.                 
Ο κοινός νους λοιπόν λέει ότι για να έχουμε συμπληρωματικότητα και αποτελεσματικότητα πρέπει να ξέρουμε πού εφαρμόζονται αρχικά αυτά τα δύο προγράμματα. Επισημάνθηκε από τον Πρόεδρο της ΚΕΔΚΕ ότι μια πρώτη καταγραφή άτυπη, χωρίς να υπάρχει σε επίσημα κείμενα, μιλά για το 60% του πληθυσμού σε αγροτικές περιοχές. 

Στην ΚΕΔΚΕ πήραμε μια πρωτοβουλία, αναλύσαμε στο επίπεδο των 6.130 Δημοτικών μας Διαμερισμάτων με βάση τα κριτήρια και της ΕΣΥΕΑ και του ΟΒΣΑ και διεθνών Οργανισμών. Είναι η μελέτη που προανήγγειλε ο Πρόεδρος της ΚΕΔΚΕ ότι θα κατατεθεί μέχρι της 21. 

Να σας πω πολύ σύντομα κάποια βασικά μεγέθη. Σαν αγροτικά είναι τα Δημοτικά Διαμερίσματα που καλύπτουν το 88,2% των Δημοτικών Διαμερισμάτων της χώρας, συγκεντρώνουν το 83,8% της έκτασης και μαζεύουν μόλις το 25% του πληθυσμού. Αυτό αυτόματα σημαίνει ότι το αγροτικό πρόγραμμα και γενικά η ύπαιθρος καλείται να υλοποιηθεί μέσα σε περιοχές με πολύ μικρούς ΟΤΑ, με πολύ μικρές πόλεις και μεγάλη διασπορά. 

Αστικά χαρακτηρίζονται μόλις το 5% των Δημοτικών Διαμερισμάτων μας, που καλύπτουν μια πολύ μικρή έκταση της τάξεως του 5% της χώρας, αλλά συγκεντρώνουν το 60% του πληθυσμού. Αυτό σημαίνει ότι έχουμε κάποια αστικά κέντρα τα οποία όμως με τη σειρά τους οριακά μπορούν να συγκριθούν με τα μεγέθη των αντίστοιχων ευρωπαϊκών. 
Επόμενα θα πρέπει οπωσδήποτε στο πλαίσιο διαπραγμάτευσης στους επόμενους μήνες μέχρι το τέλος περίπου του έτους που καλούμαστε να ολοκληρώσουμε τα προγράμματα, να έχουμε μια πολύ ισχυρή διαπραγμάτευση σε ότι αφορά στο να ληφθεί υπόψη όχι μόνο το μέγεθος των πόλεών μας, αλλά και ο ρόλος και τα ιδιαίτερα γνωρίσματά τους. 

Ταυτόχρονα το μέγεθος όπως επισημάνθηκε των αγροτικών ΟΤΑ στο Γεωργικό Ταμείο θα πρέπει να ενισχυθεί, διότι δεν φαίνεται η δυνατότητα να είναι ικανοί, αποτελεσματικοί εν τέλει αυτοί οι μικροί ΟΤΑ στο επίπεδο διαχείρισης όλων αυτών των πόρων του Αγροτικού Ταμείου. 

Σε αυτό το σημείο πρέπει να επισημάνουμε ότι στη χώρα μας για πρώτη φορά στο Δ΄ Κοινοτικό Πλαίσιο Στήριξης πέντε Περιφέρειές μας είναι σε μεταβατικό στάδιο είτε στο στόχο 2, είτε προς τον στόχο 2. Όπως και να το πούμε αυτό σε τεχνικούς όρους σημαίνει ότι αλλάζουν οι κανόνες του παιχνιδιού, αλλάζουν οι κανόνες του παιχνιδιού όμως μόνο για το ΕΤΠΑ και το Κοινωνικό Ταμείο, το Αγροτικό Ταμείο παίζει οριζόντια. Άρα η όποια συμπληρωματικότητα και ενίσχυση των Περιφερειών σε μεταβατική κατάσταση θα πρέπει έγκαιρα να σχεδιαστεί. 

Επιπλέον στη μελέτη που θα έχουμε την ευκαιρία να παρουσιάσουμε αργότερα στις 21 του μήνα, έγινε και μια πλήρης αποδελτίωση των εγκεκριμένων ήδη δώδεκα περιφερειακών χωροταξικών ως προς τους ρόλους των πόλεων, ώστε να μπορέσουμε να διαμορφώσουμε ένα προφίλ, μια συντονισμένη εικόνα αυτών των χαρακτηριστικών. 

Να πούμε πολύ σύντομα ότι πέραν του συντονισμού αυτών των δύο προγραμμάτων, όπως αναφέρθηκε ήδη και από τον Γενικό Γραμματέα του Υ.ΠΕ.ΧΩ.Δ.Ε., βρίσκεται σε εξέλιξη ο χωροταξικός σχεδιασμός. Επίσης υποθέτουμε ότι θα προσαρμοστούν όπως είπε και ο Πρόεδρος της ΚΕΔΚΕ και τα περιφερειακά. Το χωροταξικό με το σχέδιο περιφερειακής ανάπτυξης λογικά δεν πάει χωρίς, η πραγματική κατάσταση και στα δύο είναι κοινή και οι προοπτικές λογικά θα πρέπει να είναι κοινές ή συμβατές κατά ελάχιστο. Τα περιφερειακά χωροταξικά με τα περιφερειακά επιχειρησιακά προγράμματα δεν μπορεί να είναι ασύμβατα ως προς την υφιστάμενη κατάσταση και ως προς τις επιδιώξεις. 

Επόμενα μέσα συντονισμού δεν θα πρέπει να υπάρχουν μόνο ανάμεσα στα τρία Επιχειρησιακά Προγράμματα, αλλά απαραίτητα ειδικά στην περίοδο του σχεδιασμού ανάμεσα και στα χωροταξικά περιφερειακά πλαίσια και τον σχεδιασμό των προγραμμάτων των επιχειρησιακών. Αυτό σίγουρα θα στηρίξει τη διαπραγμάτευση ενός ας πούμε αποτελεσματικού και ικανοποιητικού πλαισίου για τις πόλεις μας. 

Επειδή είχα τη χαρά να πάω ως εκπρόσωπος της ΚΕΔΚΕ στη Βαρκελώνη, οφείλω να πω ότι η διάσταση των πόλεων είναι πάρα πολύ έντονη, θα είναι κυρίαρχη πολιτική και αυτό μας φέρνει αντιμέτωπους σε ένα βασικό θέμα που λέει ότι στην επόμενη προγραμματική περίοδο θα έχουμε άξονες, όχι όμως μέτρα. Άρα οι mainstream πολιτικές δεν δεσμεύονται με κάποιους πόρους, για να δεσμευτούν θα πρέπει να υπάρξουν στόχοι. Για να υπάρξουν στόχοι πρέπει να ξέρουμε από πού κινούμαστε και πού πάμε. 

Εκεί τίθεται άμεσα το ερώτημα κατά πόσο τα στατιστικά δεδομένα που έχουμε για τις πόλεις μας, όλοι μιλάμε για πολύ χαμηλά ποσοστά πρασίνου, όλοι μιλάμε για αναγκαιότητα ενίσχυσης των πόλεων, αμφιβάλλω όμως αν αξιόπιστα έχουμε πραγματικούς δείκτες. Η habitat agenda γίνεται για πολύ λίγες πόλεις μας και για αυτό ξεκινήσαμε στην ΚΕΔΚΕ μια προσπάθεια συντονισμένη, για να μπορέσουμε να δημιουργήσουμε κάποια στατιστική βάση ξεκινώντας από πρώτα ερωτηματολόγια. Είναι ένα Πρόγραμμα που το λέμε «ΧΩΡΟΣ», λειτουργεί με δικτυακό τόπο και διενεργεί κυλιόμενες έρευνες σε όλες τις πόλεις μας.

Συμπερασματικά λοιπόν η ΚΕΔΚΕ αναφερόμενη στο αστικό και αγροτικό περιβάλλον τονίζει την αναγκαιότητα να λαμβάνεται υπόψη η ιδιαιτερότητα των πόλεων όχι μόνο κατά μέγεθος, αλλά και ως θέση και ως ρόλο, έτσι ώστε να διασφαλίζεται η ενίσχυση της ανταγωνιστικότητας των πόλεων και όχι ανταγωνιστικότητα μεταξύ τους. Διεκδικεί άμεσα τη χρηματοδότηση και ολοκλήρωση των μελετών των ΓΠΣ, ΣΧΟΑΠ, αλλά και των πολεοδομικών μελετών, γιατί είναι αδιανόητο να μιλάμε για αναπλάσεις και παρεμβάσεις στις πόλεις όταν θέλουμε 12 χρόνια να εγκρίνουμε μια πολεοδομική μελέτη και όταν δεν έχουμε θεσμικό πλαίσιο για τις αναπλάσεις με βάση τον νόμο του ‘97 ενεργοποιημένο.
Στηρίζει τις ολοκληρωμένες παρεμβάσεις ανάκτησης και ενίσχυσης του πλαισίου, αλλά τονίζει την αναγκαιότητα ότι ο ολοκληρωμένος χαρακτήρας προϋποθέτει συνέργια και από τα δύο ταμεία. Με ένα Κοινωνικό Ταμείο της τάξεως του 10% να συνεπικουρεί σχεδιαστικά δεν είναι απολύτως σαφές πώς θα είναι ολοκληρωμένος χαρακτήρας κοινωνικού και φυσικού περιβάλλοντος.

Τονίζει την αναγκαιότητα για τη δημιουργία και τη λειτουργία μηχανισμών προστασίας του φυσικού περιβάλλοντος και παρακολούθησης στο τοπικό επίπεδο, υπογραμμίζει ότι η ελκυστικότητα των πόλεων και η κατάσταση του φυσικού περιβάλλοντος είναι έννοιες αλληλένδετες. Θα πρέπει να συσχετιστεί με τον αγροτικό χώρο σε μια λογική οριζόντιων πολιτικών, δηλαδή η σχέση με την ύπαιθρο δεν νοείται χωρίς να υπάρχει αυτή η έννοια να διατρέχει τον αστικό χώρο, τις προτεραιότητες σε ότι αφορά τα οδικά δίκτυα και τις περιβαλλοντικές υποδομές. 

Τονίζει επίσης την αναγκαιότητα να υιοθετηθεί μια συνολική αξιολόγηση για τις πόλεις τόσο πριν το ξεκίνημα των προγραμμάτων, ώστε να μπορέσει να διασφαλιστεί ο συντονισμός που λέγαμε των προγραμμάτων και η συμβατότητα μεταξύ των πολιτικών – νομίζω ότι το παράδειγμα του Προέδρου της ΚΕΔΚΕ ήταν χαρακτηριστικό για τις νησιωτικές περιοχές – αλλά και στη διάρκεια υλοποίησης και απολογιστικά, αλλά με χωρική αναφορά και τομεακή στις πόλεις. Όχι οι συνηθισμένες αξιολογήσεις των προγραμμάτων που επιβάλλονταν αν θέλετε στο πλαίσιο της χρηματοδότησης. Να υπάρξει αξιολόγηση με χωρική αναφορά, τι έπαθε αυτή η περιοχή από όλα τα χρήματα που πήρε, από όλα τα προγράμματα και πώς ενισχύθηκε η πόλη, ώστε να ξέρουμε να προσαρμοζόμαστε στην πορεία, αλλά και εκ των υστέρων.
Διατυπώνω ξανά την ανάγκη δημιουργίας πιστοποιημένων βάσεων δεδομένων, αλλά και την ενίσχυση της έρευνας για τα θέματα του αστικού χώρου. Επίσης η ΚΕΔΚΕ προτίθεται να στηρίξει την ανάγκη δικτύωσης των πόλεων στο εθνικό επίπεδο και όχι μόνο στο διευρωπαϊκό. Υπάρχουν αδελφοποιημένοι Δήμοι εκτός συνόρων, αλλά όχι εντός. Είναι χαρακτηριστικό ότι θα πρέπει άμεσα να υιοθετηθεί το δίκτυο που αφορά τους Δήμους-πόλεις που υλοποιούν urban ή ολοκληρωμένες αστικές παρεμβάσεις ή και δράσεις από την habitat agenda για ανταλλαγή εμπειριών. 
Επίσης σημαντική είναι η ανάγκη ευαισθητοποίησης και ενημέρωσης των τοπικών κοινωνιών όταν μιλάμε για το περιβάλλον. Σε αυτή λοιπόν τη λογική η ΚΕΔΚΕ έχει δρομολογήσει σε συνεργασία με το Υ.ΠΕ.ΧΩ.Δ.Ε. την ενεργοποίηση σχετικών διατάξεων του Εθνικού Θεσμικού Πλαισίου και με το ΤΕΕ. Επίσης μετέχει ενεργά με το ΤΕΕ στη διαμόρφωση για τις προσαρμογές της οδηγίας 2001 για την περιβαλλοντική αξιολόγηση του σχεδιασμού μας. Έχει προχωρήσει η υπογραφή μνημονίου συνεργασίας πέραν του ΤΕΕ με πολλούς άλλους φορείς και προσπαθεί να διευρύνει τη διαμόρφωση κοινών θέσεων και απόψεων για τις πόλεις και τον ρόλο των ΟΤΑ.

Επίσης προχωράει σε ένα πλαίσιο επεξεργασίας για τη συνεργασία των ΟΤΑ με εκπαιδευτικά ερευνητικά ιδρύματα, έτσι ώστε να έχουμε κάποια έρευνα προσανατολισμένη. Γίνονται πάρα πολλές διπλωματικές εργασίες στα πανεπιστήμιά μας,  κάποιες από αυτές θα μπορούσαν να έχουν μια προεπιλεγμένη θεματική που να βοηθάει στις πόλεις κυρίως τις μικρές και τους αγροτικούς οικισμούς. 
Επιτρέψτε μου σε αυτό το σημείο να σας πω ότι στην εν εξελίξει προγραμματική για τους αγροτικούς οικισμούς χρειάστηκε να εκδοθεί εγκύκλιος του Γενικού Γραμματέα του Υπουργείου Αγροτικής Ανάπτυξης για τις αναπλάσεις, κάτι που δεν χρειαζόταν διότι αυτοί οι μικροί οικισμοί δεν πολεοδομούνται με βάση τη νομοθεσία μας. Αυτά τα πράγματα καλό είναι να αποφευχθούν στην επόμενη περίοδο, για να μην μνημονεύσουμε ότι οι αναπλάσεις των όψεων στον αστικό χώρο γίνονται με απόφαση του Γενικού Γραμματέα Υπουργείου Οικονομίας και Οικονομικών. 

Επίσης, υπάρχει ήδη ένα μνημόνιο συνεργασίας με το Υπουργείο Παιδείας και Θρησκευμάτων που το θεωρούμε ιδιαίτερα σημαντικό για την ενεργοποίηση και κινητοποίηση των μικρών παιδιών στα θέματα του περιβάλλοντος, στην ανακύκλωση. Επίσης έχει δραστηριοποιηθεί η ΚΕΔΚΕ σε ότι αφορά τη δραστηριοποίηση και την κινητοποίηση των τοπικών κοινωνιών όχι μόνο συναινετικά, αλλά και στο επίπεδο κινητοποίησης ιδιωτικών πόρων στο πλαίσιο των ΣΔΙΤ.

Μέσα από αυτές τις πρωτοβουλίες η ΚΕΔΚΕ προσπαθεί να διασφαλίσει τις αναγκαίες και ικανές συνθήκες για αναδιάταξη του Εθνικού Πλαισίου Παραγωγής Δομημένου Περιβάλλοντος, ότι και αν σημαίνει αυτό αν μιλήσουμε για την εκτός σχεδίου ή για την αντιπαροχή ή με όποιους όρους θα τεθεί αυτό. 
Σας ευχαριστώ πολύ. 

ΠΡΟΕΔΡΕΥΩΝ: Στη συνέχεια η επόμενη εισήγηση από τον κύριο Ιωάννη Αμοιρίδη που είναι Πρόεδρος της Επιτροπής Περιβάλλοντος με θέμα: «Διαχείριση Απορριμμάτων, Σχεδιασμός και Εφαρμογή με Πολιτική Ευθύνη και Κοινωνική Συμμαχία».
Ι. ΑΜΟΙΡΙΔΗΣ: Συνάδελφοι από τη περιφέρεια, συνάδελφοι από την Αττική, αγαπητές κυρίες, αγαπητοί κύριοι, η διαχείριση των στερεών αποβλήτων αποτελεί σήμερα ένα από τα πλέον σύνθετα, δύσκολα και δυσεπίλυτα ζητήματα της σύγχρονης κοινωνίας. Ζήτημα που βρίσκεται πολλά χρόνια τώρα στο επίπεδο των συζητήσεων, αντιπαραθέσεων, προτάσεων και πολιτικών περιβάλλοντος, αφού συνδέεται άμεσα με τη συνεχή αστικοποίηση του πληθυσμού, το επίπεδο ανάπτυξης και τα σύγχρονα καταναλωτικά πρότυπα, ένα ζήτημα που δεν απασχολεί μόνο τη χώρα μας, αλλά σχεδόν όλο τον πλανήτη με διαφορετικές ανάγκες, προσεγγίσεις, πλαίσιο πολιτικής και κοινωνικής αναφοράς. 
Στη χώρα μας είναι γεγονός ότι λάθη, αστοχίες, παραλείψεις, αλλά και αντιπαραθέσεις καθυστέρησαν χρονικά τη δρομολόγηση λύσεων, με αποτέλεσμα σήμερα να τρέχουμε πίσω από το πρόβλημα. Η κατάσταση που έχει διαμορφωθεί σε πολλές περιπτώσεις είναι εκρηκτική και σε κάποιες άλλες απλά οριακή ή ανεκτή. 
Απαιτείται άμεσα χωρίς τοπικισμούς, χωρίς ακροβατισμούς η εξεύρεση μεθοδευμένων, σύγχρονων, αποδοτικών και βιώσιμων λύσεων. Απαιτείται η συνεργασία όλων των φορέων και απαραίτητα η κοινωνική συναίνεση, απαιτείται να βάλουμε ψηλά στις προτεραιότητες και στη διαμόρφωση των προτάσεών μας την πολιτική της Ευρωπαϊκής Ένωσης και τις κοινοτικές οδηγίες, τη γενική αρχή ο ρυπαίνων πληρώνει, την εθνική στρατηγική για τη διαχείριση των στερεών αποβλήτων και τα περιφερειακά σχέδια διαχείρισης, που έστω και καθυστερημένα θέτουν σε ένα πλαίσιο χάραξης πολιτικής την υπόθεση της διαχείρισης των στερεών αποβλήτων. 

Ας δούμε όμως ποιοι είναι σήμερα οι περιοριστικοί παράγοντες ή οι παράγοντες που επηρεάζουν γενικά την υπόθεση της διαχείρισης. Υπάρχουν καταρχήν οι λειτουργικές απαιτήσεις, οι περιορισμοί στη διαχείριση, στις υποδομές διαχείρισης και στην ασφαλή διάθεση, στους φορείς διαχείρισης και τις υποχρεώσεις τους, στη σύνθεση των απορριμμάτων, στις διαθέσιμες τεχνολογίες και στην αντιπαράθεση με τις νέες μη εφαρμοσμένες. 

Υπάρχουν και οικονομικοί παράγοντες που εντοπίζονται στο κόστος της σημερινής υφιστάμενης διαχείρισης, στις βέλτιστες διαθέσιμες τεχνικές που δεν απαιτούν υπερβολικό κόστος, στους τοπικούς και περιφερειακούς οικονομικούς περιορισμούς, στα νέα οικονομικά εργαλεία και στις μορφές σύμπραξης που επηρεάζουν το κόστος διαχείρισης, στην εφαρμοζόμενη πολιτική για τις υπηρεσίες που αφορούν τα στερεά απόβλητα και στη διαμορφούμενη αγορά δευτερογενών προϊόντων και στην ανάκτηση ενέργειας από τη διαχείριση των απορριμμάτων. 
Υπάρχουν περιορισμοί που έγκειται στις καθιερωμένες δομές διαχείρισης και το νομοθετικό πλαίσιο, που σχετίζονται με την αναθεώρηση της εθνικής πολιτικής, με τη χάραξη στρατηγικής και στόχων από τον τοπικό και περιφερειακό σχεδιασμό, τη διοικητική δομή και την οργάνωση των φορέων, την κοινωνική αποδοχή και τη συμμετοχή της κοινωνίας στη λήψη αποφάσεων, τις ειδικές διατάξεις που διέπουν κάθε περιοχή, NATURA, αρχαιολογικοί χώροι και λοιπά. 
Υπάρχουν περιορισμοί που σχετίζονται με την κοινωνική θεώρηση του θέματος και σχετίζονται με την κοινωνική αποδοχή των επιλεγόμενων κάθε φορά λύσεων και της χωροταξικής τους διάστασης, με τη συμμετοχή των πολιτών στη διαχείριση και ανακύκλωση των στερεών αποβλήτων, καθώς και με την τοπικά ανεπιθύμητη υποδοχή των σκουπιδιών. 

Ας δούμε όμως με αριθμητικά στοιχεία το πρόβλημα που σήμερα ως Πολιτεία, ως Αυτοδιοίκηση και ως κοινωνία καλούμαστε να διαχειριστούμε και να αντιμετωπίσουμε στη χώρα μας. Σήμερα παράγονται ετησίως στη χώρα μας 5.000.000 τόνοι στερεών αποβλήτων, με συνεχή αυξητική τάση ως αποτέλεσμα κυρίως της ανόδου του βιοτικού επιπέδου, της αλλαγής των καταναλωτικών συνηθειών, της αύξησης του τουριστικού ρεύματος και της μεγάλης ανάπτυξης των αστικών κέντρων της χώρας μας. 

Ενδεικτικά να αναφέρουμε ότι ενώ το 1997 η ημερήσια παραγωγή αστικών στερεών αποβλήτων ήταν 0,97 χιλιόγραμμο ανά κάτοικο, το 2001 ανήλθε στο 1,20 χιλιόγραμμο, αλλά σαφώς υπολείπεται του μέσου όρου της Ευρωπαϊκής Ένωσης που είναι 1,48 χιλιόγραμμο ανά κάτοικο. Σε αυτή την συγκέντρωση των στερεών αποβλήτων η Περιφέρεια Αττικής παράγει το 40%, η Περιφέρεια Κεντρικής Μακεδονίας το 16% και ακολουθεί η Θεσσαλία με 5,2%.     

Η αύξηση των παραγομένων ποσοτήτων απορριμμάτων είναι εντυπωσιακή στη χώρα μας την τελευταία εικοσαετία και αγγίζει το 33%. Την επόμενη δεκαετία προβλέπεται η αύξηση να είναι αυτή της τάξεως του 8% με 10%, ενώ το χαρτί και το πλαστικό αναμένεται να αυξηθεί κατά 20%. Η διαχείριση των στερεών αποβλήτων δεν μπορεί μπροστά σε αυτή την πραγματικότητα παρά να αποτελεί ένα μείζονος σημασίας περιβαλλοντικό, οικονομικό, τεχνικό και πολιτικό ζήτημα. 

Η λογική της επίρριψης ευθυνών σε άλλους, της μετάθεσης των λύσεων στο μέλλον, η λογική του στρουθοκαμηλισμού μόνο το πρόβλημα επιτείνει και την αναζήτηση επειγουσών και βεβιασμένων ίσως λύσεων με στόχο όχι την αντιμετώπιση, αλλά απλά την ανάσχεση του προβλήματος. Η μόνη πρακτική διαχείρισης που εφαρμοζόταν στην Ελλάδα τη δεκαετία του ‘80 και στις αρχές της δεκαετίας του ’90 ήταν η εδαφική διάθεση των αστικών αποβλήτων σε ανεξέλεγκτους ή μη ελεγχόμενους χώρους διάθεσης. 

Η κατάσταση αυτή βελτιώθηκε σημαντικά την περίοδο ‘94-‘97 και οργανώθηκε ορθολογικά και ουσιαστικά το σύστημα συλλογής και μεταφοράς από τους φορείς της Αυτοδιοίκησης, με αποτέλεσμα το 85% των παραγόμενων οικιακών απορριμμάτων να συλλέγεται και να διατίθεται στις πρώτες σύγχρονες μονάδες διαχείρισης που κατασκευάζονται και λειτουργούν με τη χρηματοδότηση του Β΄ και Γ΄ Κοινοτικού Πλαισίου Στήριξης και του Ταμείου Συνοχής. 

Είναι σαφές ότι τα τελευταία χρόνια έγιναν αρκετά βήματα στην προετοιμασία και υλοποίηση των ΧΥΤΑ και των έργων ανακύκλωσης. Εδώ δεν πρέπει να υποτιμηθεί και η πρόοδος του σχετικού θεσμικού πλαισίου. Ωστόσο η υλοποίηση μεγάλου αριθμού ΧΥΤΑ χωρίς καμία πρόβλεψη επεξεργασίας των αποβλήτων σε αρμονία με την 99/31 εγκύκλιο, αποτελεί σημαντική αστοχία. Η μη ύπαρξη επίσημης στρατηγικής για τη διαχείριση των στερεών αποβλήτων δυσκολεύει την εναρμόνιση των σχεδιασμών διαχείρισης στερεών αποβλήτων και αφήνει στην ευχέρεια κάθε μελετητή ή φορέων διαχείρισης το θέμα της επεξεργασίας. Οι εκκρεμότητες στις απαραίτητες ρυθμίσεις για τους φορείς διαιωνίζουν ένα μη αποδεκτό διαχειριστικά και τεχνικά καθεστώς. 
Το πλέον σημαντικό θέμα στην προετοιμασία έργων είναι η αλλαγή φιλοσοφίας στην αντιμετώπιση του σχεδιασμού των ΧΥΤΑ, προς την κατεύθυνση της δημιουργίας ολοκληρωμένων συστημάτων διαχείρισης και όχι μεμονωμένων έργων. Η μελέτη της κατασκευής πρέπει να συνδυάζεται με τη μελέτη αποτελεσματικότερης λειτουργίας και της αποκατάστασής του, ώστε το κάθε στάδιο να υποστηρίζει και να προετοιμάζει επαρκώς το επόμενο.

Παράλληλα θεσμοθετήθηκε ο περιφερειακός σχεδιασμός με την ΚΥΑ.509.10/2727 και υλοποιήθηκε για το σύνολο των Περιφερειών. Εξασφαλίστηκαν από το Ταμείο Συνοχής οι αναγκαίοι πόροι για την εφαρμογή του συνόλου των πρόσθετων έργων υποδομής, που περιλαμβάνονται στους περιφερειακούς σχεδιασμούς. Ειδικά για την Αττική λόγω της οξύτητας και ιδιαιτεροτήτων του προβλήματος προχώρησε ειδική νομοθετική ρύθμιση για τη χωροθέτηση των υποδομών επεξεργασίας. 

Διαμορφώθηκε το θεσμικό πλαίσιο για την εναλλακτική διαχείριση των στερεών αποβλήτων, ενσωματώθηκε στο Εθνικό Δίκαιο του 2002 η οδηγία 99/31 περί υγειονομικής ταφής και διαμορφώθηκε ένα πρόγραμμα-πλαίσιο για τη διακοπή λειτουργίας και αποκατάσταση των χώρων ανεξέλεγκτης διάθεσης αποβλήτων. 
Παρά τα παραπάνω σημαντικά βήματα που επισημαίνουμε κανείς δεν μπορεί να αρνηθεί ότι υπήρξαν αδυναμίες και κυριότερες είναι: υποτιμήθηκε, αν όχι αγνοήθηκε, η κοινωνική διάσταση του προβλήματος, δεν αντιμετωπίστηκε το θέμα της διαχείρισης των επικίνδυνων αποβλήτων, υπήρξε σε ορισμένες περιπτώσεις ανεπαρκής τεκμηρίωση τεχνικών επιλογών και δεν ολοκληρώθηκε η διαμόρφωση ενός σύγχρονου πλαισίου για τη διαχείριση. 

Στον ελληνικό χώρο η μεταφορά των αστικών αποβλήτων πραγματοποιείται οργανωμένα για το σύνολο της χώρας με κάποιες τοπικές εξαιρέσεις λόγω γεωγραφικών παραγόντων ή σε κάποιες αραιοκατοικημένες και ορεινές περιοχές. Σήμερα λειτουργούν στη χώρα μας 45 ΧΥΤΑ οι οποίοι εξυπηρετούν το 55% του πληθυσμού, ενώ έχουν εγκατασταθεί τρεις μονάδες μηχανικής διαλογής στην Αττική, στα Χανιά και την Καλαμάτα. Λειτουργούν επίσης 15 σταθμοί μεταφόρτωσης. 

Σε σχέση με τα ζητήματα προετοιμασίας έργων η υλοποίηση της 99/31 προϋποθέτει μεγάλη έμφαση στα ζητήματα λειτουργικού κόστους και της αποδοτικής λειτουργίας των εγκαταστάσεων, ενώ η θεσμοθέτηση τεχνικών προδιαγραφών για τις προβλεπόμενες διαδικασίες εκτίμησης κινδύνου στα πεδία που προβλέπεται η οδηγία, θα μπορούσε να οδηγήσει σε σημαντική μείωση του επενδυτικού και λειτουργικού κόστους. 
Κατασκευάζονται με κοινοτική χρηματοδότηση 55 νέοι ΧΥΤΑ και 45 νέοι ΣΜΑ απορροφώντας σταδιακά τον ρόλο των ΧΑΔΑ, οι οποίοι από 3.500 στη δεκαετία του ‘80 έχουν περιοριστεί στους 1.200, ενώ με γοργούς ρυθμούς γίνονται ανενεργοί και αποκαθίστανται περιβαλλοντικά. 

Καταλυτικό ρόλο θα πρέπει να σημειώσουμε ότι έπαιξε η πρωτοβουλία της ΚΕΔΚΕ να συνάψει προγραμματική σύμβαση με το ΥΠΕΣΔΔΑ, το ΙΓΜΕ και το Πανεπιστήμιο Αθηνών, διαθέτοντας πόρους της Αυτοδιοίκησης από το Πρόγραμμα ΘΗΣΕΑΣ και υποβοηθώντας τους μικρούς κυρίως ΟΤΑ στο να εκπονήσουν τις αναγκαίες μελέτες αποκατάστασης και η παράλληλη δέσμευση της Πολιτείας να χρηματοδοτήσει την αποκατάσταση μέσω του ΠΕΠ και του ΕΠΕΡ. 

Μέσα σε ένα χρόνο που λειτουργεί η προγραμματική σύμβαση παραδόθηκαν 550 μελέτες και έχουν δρομολογηθεί άλλες 300. Έχει ήδη ενταχθεί για χρηματοδότηση και άμεση αποκατάσταση μεγάλο ποσοστό ΧΑΔΑ σε όλη τη χώρα και συνεχίζονται με γρήγορο ρυθμό οι εντάξεις. Με την πρωτοβουλία αυτή αναμένεται όχι μόνο να σταματήσει η ανεξέλεγκτη λειτουργία αυτών των χώρων διάθεσης, αλλά και να αποκατασταθεί αισθητικά και περιβαλλοντικά ο χώρος αυτός εντασσόμενος και πάλι στο φυσικό περιβάλλον.       
Παρ’ όλα αυτά η Ελλάδα εξακολουθεί και σήμερα να συγκαταλέγεται στις χώρες της Ευρωπαϊκής Ένωσης, όπου η εδαφική διάθεση αποτελεί την κυρίαρχη μέθοδο διαχείρισης των αστικών στερεών αποβλήτων. Οι ποσότητες αυξάνονται, οι περιβαλλοντικές επιπτώσεις επιδεινώνονται και το οικονομικό κόστος διαχείρισης συνεχίζει να αυξάνεται. 

Με δεδομένο ότι οι πόροι, η αύξηση του ΑΕΠ και συνεπώς το διαθέσιμο εισόδημα διοχετεύεται στην αγορά ως κατανάλωση η οποία είναι σε ευθεία σχέση με την παραγωγή αποβλήτων, απαιτείται μια νέα στρατηγική και μέτρα πολιτικής για την επανένταξη των αποβλήτων στον οικονομικό κύκλο. 
Με το 6ο Πρόγραμμα Δράσης για το Περιβάλλον η Ευρωπαϊκή Ένωση δεν θέτει πλέον ποσοτικούς στόχους αλλάζοντας ριζικά τη στρατηγική της, αλλά θέτει ως κύριο στόχο τη μείωση της παραγωγής αποβλήτων λαμβάνοντας μέτρα, ώστε τα περισσότερα απόβλητα να επανεισάγονται στον οικονομικό κύκλο μέσω της ανακύκλωσης, οι ποσότητες που τελικά οδηγούνται στην ταφή να ελαττωθούν στο ελάχιστο, να ελαχιστοποιηθεί η επικινδυνότητα των αποβλήτων για το περιβάλλον και τη δημόσια υγεία, τα απόβλητα να υπόκεινται σε επεξεργασία και αξιοποίηση κοντά στον τόπο παραγωγής τους. 
Αυτή τη στρατηγική της Ευρωπαϊκής Ένωσης θα πρέπει να υιοθετήσουμε, να προσαρμόσουμε στις δικές μας συνθήκες και να τη μεταβάλλουμε σε ενεργή πολιτική με κοινωνική συναίνεση και με ενεργή συμμετοχή του πολίτη, με προσωπική και υπεύθυνη στάση του κάθε πολίτη απέναντι στο ζήτημα παραγωγής, απόθεσης και διάθεσης των οικιακών τουλάχιστον απορριμμάτων. 

Η σταδιακή μετατροπή των χώρων διάθεσης από ΧΥΤΑ σε ΧΥΤΥ απαντά σε ένα μεγάλο βαθμό στην στρατηγική της Ευρωπαϊκής Ένωσης, αφού στον ΧΥΤΑ θα εναποτίθενται μόνο τα υλικά που δεν έχουν κανένα χρήσιμο στοιχείο ή δεν μπορούν να χρησιμοποιηθούν για την παραγωγή ενέργειας. Πριν όμως φτάσουμε στη λύση και τη λειτουργία του ΧΥΤΥ θα πρέπει να δούμε ορισμένα ζητήματα και παραδοχές που χρήζουν προβληματισμού, αλλά και αποφάσεων.

Σε σχετική μελέτη του Υ.ΠΕ.ΧΩ.Δ.Ε. καταγράφονται 36 φορείς διαχείρισης στερεών αποβλήτων στην Ελλάδα. Εκτιμάται ότι το βασικό κριτήριο για τη συγκρότηση των φορέων διαχείρισης πρέπει να είναι η δυνατότητά τους να ανταποκριθούν στις ανάγκες της ολοκληρωμένης διαχείρισης και σε σχέση με αυτό το κριτήριο ο τρόπος λειτουργίας των φορέων στην Ελλάδα κρίνεται μη ικανοποιητικός. 
Τα σημαντικότερα προβλήματα που εντοπίζονται στους φορείς είναι: απουσία νομοθετικής ρύθμισης που να προσδιορίζει το πλαίσιο συγκρότησης και λειτουργίας των φορέων, κυριαρχία πολιτικών κριτηρίων στη χάραξη πολιτικής τους, πλήρης απουσία επιχειρησιακών σχεδίων, απουσία εσωτερικών κανονισμών και οργανογραμμάτων, απουσία σύνδεσης της χρέωσης των υπηρεσιών με την ποσότητα και τον όγκο των αποβλήτων, αδιαφάνεια στον τρόπο χρέωσης των υπηρεσιών και έλλειψη συσχέτισης τιμής και ποσότητας προϊόντων, σημαντικές ελλείψεις ποσοτικές και ποιοτικές σε ανθρώπινο δυναμικό, έλλειψη πλαισίου συνεργασίας με τον ιδιωτικό τομέα.    
Για αυτούς τους λόγους προτείνουμε τη διαμόρφωση ενός σύγχρονου θεσμικού πλαισίου για τους φορείς, τη συγκρότηση των φορέων στο επίπεδο τουλάχιστον μιας διαχειριστικής ενότητας έτσι ώστε να έχουμε μεγάλα και βιώσιμα σχήματα. Ο προσδιορισμός τεχνολογιών μέσα από τον περιφερειακό σχεδιασμό να αποτελέσει και το πρόκριμα των συγκεντρώσεων ποσοτήτων και συνεπώς της γεωγραφικής αναφοράς του φορέα. 
Η εκπόνηση υπηρεσιακών σχεδίων των φορέων τόσο για τη λειτουργία, όσο και για το σύστημα τιμολόγησης και χρέωσης που θα υπηρετεί την αρχή ο ρυπαίνων πληρώνει, ο προσδιορισμός ενός ειδικού πλαισίου για τη χρηματοδότηση αναγκαίων επενδύσεων και τη συνεργασία των φορέων στη διαχείριση ειδικών υλικών και την επιστημονική στελέχωση των φορέων διαχείρισης.

Σε ότι αφορά το κόστος οι σημερινές επιλογές έχουν σαν αποτέλεσμα η Αυτοδιοίκηση και οι φορείς διαχείρισης να πραγματοποιούν τις αναγκαίες επενδύσεις για τη διαχείριση των στερεών αποβλήτων με 100% δημόσια δαπάνη και τη συγχρηματοδότηση μέσω του ΕΤΠΑ στο πλαίσιο του Β΄ και Γ΄ Κοινοτικού Πλαισίου Στήριξης, αλλά και της συνδρομής του Ταμείου Συνοχής. 
Δεν είναι όμως τόσο μεγάλο το κόστος της αρχικής εγκατάστασης που γίνεται σήμερα με δημόσια δαπάνη, είναι κυρίως και καθημερινό το κόστος συγκέντρωσης, μεταφοράς και διάθεσης που είναι τεράστιο, επιβαρύνει τους φορείς διαχείρισης και συνεπώς τον ίδιο τον πολίτη, τον ίδιο τον δημότη. 

Λύση υπάρχει και μπορεί να κινηθεί σε τρεις κατευθύνσεις: μείωση των παραγομένων απορριμμάτων κατά άτομο στο ελάχιστο δυνατό επίπεδο, διευκόλυνση, ενίσχυση, ενθάρρυνση για συμμετοχή του κάθε πολίτη στην ανακύκλωση, ευαισθητοποίηση των πολιτών, καλλιέργεια συνείδησης, παιδείας από την σχολική ακόμη ηλικία, ώστε να μειωθούν σημαντικά οι ποσότητες που θα οδηγούνται στην ταφή. 
Η διερεύνηση λύσεων οικονομικής ανταποδοτικότητας μέσα από τη διαχείριση των στερεών αποβλήτων, γιατί μέσα από την ανακύκλωση και τη διαχείριση μπορούμε να ανακτήσουμε και υλικά και ενέργεια μειώνοντας το κόστος της τελικής διάθεσης. Σημαντικό ρόλο καλείται να παίξει εδώ η Αυτοδιοίκηση και η Πολιτεία μέσα από δράσεις ευαισθητοποίησης, ενημέρωσης, αλλά και μέσα από συγκεκριμένες πρωτοβουλίες. Απαιτείται να στοχεύσουμε στο τρίπτυχο: ενημέρωση των πολιτών, αποδοχή του ευρύτερου κοινού για τα συστήματα, καθώς δε και την ευαισθητοποίηση και προώθηση της αλλαγής της συμπεριφοράς των πολιτών ως καταναλωτών. 

Η μείωση του όγκου των απορριμμάτων έχει και άλλες θετικές επιπτώσεις όπως είναι η προστασία του υδροφόρου ορίζοντα, η βελτίωση της αισθητικής των πόλεων, η αποφυγή προστίμων και πάρα πολλές θετικές επιπτώσεις ακόμη και μέσα από το τουριστικό προϊόν. 

Σημαντική θα μπορούσε να είναι επίσης η συνεισφορά του ιδιωτικού τομέα στην υπόθεση της ανακύκλωσης και ανάκτησης των υλικών και ενέργειας μέσω των ΣΔΙΤ, αφού η υπόθεση των στερεών αποβλήτων μπορεί να έχει σοβαρό οικονομικό κίνητρο και για τις ιδιωτικές επενδύσεις στους τομείς αυτούς. 

Η ΚΕΔΚΕ μπροστά στο ζήτημα της ανακύκλωσης παίρνει μια σοβαρή απόφαση και συμμετέχει πλέον με το 35% στην Ελληνική Εταιρεία Αξιοποίησης και Ανακύκλωσης. Οι ΟΤΑ που είναι αρμόδιοι φορείς διαχείρισης των δημοτικών στερεών αποβλήτων σύμφωνα με το νόμο έχουν την υποχρέωση να οργανώσουν την εναλλακτική διαχείριση των αποβλήτων συσκευασίας που υπάρχουν στα δημοτικά απορρίμματα.

Η ΕΕΑΑ έχει την υποχρέωση να καλύψει το πρόσθετο κόστος της εναλλακτικής διαχείρισης. Στο πλαίσιο αυτό και με στόχο την εκπλήρωση αυτής της υποχρέωσης η ΕΕΑΑ συνάπτει συμφωνίες με τους ΟΤΑ, βάσει των οποίων οργανώνονται έργα ανάκτησης και αξιοποίησης αποβλήτων συσκευασίας. Υπάρχει δυνατότητα επιλογής τρόπου συνεργασίας μεταξύ ΟΤΑ και ΕΕΑΑ βάσει τριών εναλλακτικών μοντέλων συνεργασίας τα οποία έχουν κατατεθεί και εγκριθεί από το Υ.ΠΕ.ΧΩ.Δ.Ε. 
 Να πούμε εδώ ότι ξεκινήσαμε με περίπου 18 Δήμους που κάνουν ανακύκλωση και σήμερα σε ένα εξάμηνο έχουν ξεπεράσει τους 100. Ως Αυτοδιοίκηση διαπιστώσαμε όμως μια μεγάλη δυσκολία συντονισμού και συνεργασίας των φορέων εναλλακτικών συστημάτων διαχείρισης. Απαιτείται να υπάρξει ένα συντονιστικό Όργανο, μια ενοποιητική βάση λειτουργίας και δικτύωσης με τους φορείς Αυτοδιοίκησης, γιατί αν ο κάθε φορέας αυτοσχεδιάζει και δρα με τον δικό του τρόπο, τότε η ανακύκλωση δεν προχωρά ουσιαστικά και αποτελεσματικά. 

Θετικά θα μπορούσε σε πρώτη φάση να συμβάλλει στην αντιμετώπιση του προβλήματος η υπογραφή μιας προγραμματικής σύμβασης μεταξύ Υ.ΠΕ.ΧΩ.Δ.Ε., ΚΕΔΚΕ και των Συστημάτων Εναλλακτικής Διαχείρισης που θα βοηθούσε τον συντονισμό, την οργάνωση και τους τρόπους συλλογής σε επίπεδο Δήμου, καθώς και την ευαισθητοποίηση των πολιτών. 
Η ΚΕΔΚΕ δίνοντας ιδιαίτερη σημασία στην ευαισθητοποίηση των νέων από τη σχολική ακόμα ηλικία, στην υπόθεση ανακύκλωσης μέσω του επίσημου εκπαιδευτικού συστήματος, θα προχωρήσει τις επόμενες μέρες στην υπογραφή μνημονίου συνεργασίας με το Υπουργείο Παιδείας με στόχο την προώθηση προγραμμάτων εκπαίδευσης, ευαισθητοποίησης και οργάνωσης της ανακύκλωσης μέσα στο σχολείο. 
Μέσα από την πολιτική αυτή θα ανακτήσουμε και μια σειρά άλλων θετικών και ποιοτικών επιπτώσεων για το περιβάλλον και τον άνθρωπο. Αυτά τα ζητήματα θα πρέπει όλοι μαζί, Πολιτεία, Αυτοδιοίκηση και πολίτες, να τα δούμε υπεύθυνα με μακροπρόθεσμη λογική, με επιμερισμό ευθυνών και υποχρεώσεων, με δεσμεύσεις, χρονοδιαγράμματα, εφικτούς και συγκεκριμένους στόχους. 
Μόνο έτσι μπορούμε να πείσουμε τον πολίτη να σταθεί υπεύθυνα, αλλά και ενεργά απέναντι στο ζήτημα, να γίνει συμμέτοχος και συνυπεύθυνος, να συνδιαμορφώσει την πολιτική διαχείρισης, να μην αποφασίζουν άλλοι για αυτόν και να μην γίνεται έρμαιο μικροπολιτικής προπαγάνδας, οικονομικών συμφερόντων και παραπλανητικών διλημμάτων. Να εμπιστευτεί την Αυτοδιοίκηση και τους φορείς στους στόχους και τις πολιτικές της, γιατί αυτόν εκφράζουν, αυτόν εξυπηρετούν, αυτός ασκεί τον έλεγχο άμεσα και σε αυτόν επιστρέφεται το όποιο όφελος οικονομικό, περιβαλλοντικό και ποιότητα ζωής, γιατί αυτό είναι το ζητούμενο. 
Ευχαριστώ πολύ.
ΠΡΟΕΔΡΕΥΩΝ: Ευχαριστούμε τον κύριο Αμοιρίδη. Νομίζω βρισκόμενοι ακριβώς στα όρια του χρόνου του προγράμματος μπορούμε να προχωρήσουμε στο δεύτερο μέρος που είναι οι τοποθετήσεις εκπροσώπων των Δήμων, των εκπροσώπων της Αυτοδιοίκησης ή και των φορέων. Ποιοι θέλουν τον λόγο; 


Τον λόγο έχει ο κύριος Βολιώτης από το Πανελλήνιο Δίκτυο Οικολογικών Οργανώσεων. 

ΒΟΛΙΩΤΗΣ: Κύριε Πρόεδρε, αγαπητοί Σύνεδροι, με τόσα που ακούστηκαν για το περιβάλλον σήμερα εδώ εκπροσωπώντας το Πανελλήνιο Δίκτυο Οικολογικών Οργανώσεων νιώθω πολύ ανεβασμένος. Πραγματικά αν όλα αυτά που λέγονται εδώ μπορούσαν να γίνουν πράξη ίσως η Ελλάδα θα ήταν μια διαφορετική χώρα. 

Υπάρχουν όμως δομικά προβλήματα στη χώρα μας. Κοιτάξτε, αν λέγαμε ότι η Ουάσινγκτον ή η Νέα Υόρκη έχει πληθυσμό 100.000.000 και πλέον πώς θα μας φαινόταν; Η Αθήνα έχει 4.000.000 πληθυσμό, συγκεντρώνει σχεδόν τον μισό πληθυσμό της Ελλάδας. Τι λύσεις λοιπόν περιμένουμε σε αυτά τα προβλήματα; Μάλιστα όταν δεν υπάρχει, όπως ειπώθηκε εδώ, πολιτική μείωσης των απορριμμάτων από την πηγή από την οποία παράγονται. 


Έχω μισή σελίδα να διαβάσω γιατί θέλω να είμαι σύντομος, ξέρω ότι υπάρχει μια κόπωση και θα περάσω κατευθείαν στο κείμενο. Το πρόβλημα της διαχείρισης των απορριμμάτων έχει πολλές πλευρές και πολλά ειπώθηκαν ήδη. Θα ήθελα να σταθώ σε δύο μόνο σημεία χάριν συντομίας. 


Πρώτον, στο θέμα της μείωσης του όγκου των σκουπιδιών μέσα από: πρώτον, τη μείωση των συσκευασιών, αυτό έχει γραφεί πριν ακουστούν αυτά που ακούστηκαν σήμερα και πολύ σωστά ειπώθηκε ότι αυτό το ζήτημα δεν το έχουμε κοιτάξει καθόλου.

Δεύτερον, την ανακύκλωση. Εδώ είναι γεγονός ότι οι περισσότερες προσπάθειες των Δήμων σε αυτή την κατεύθυνση δεν ήταν επιτυχείς για διάφορους λόγους. Σήμερα όμως είναι θεσμοθετημένα, όπως είπε και ο κύριος Αμοιρίδης πριν από λίγο, τα συστήματα ανακύκλωσης και διαχείρισης συσκευασιών, δηλαδή ορυκτέλαια, συσκευασίες, ηλεκτρικός και ηλεκτρονικός εξοπλισμός, οχήματα, μικρές και μεγάλες μπαταρίες, ελαστικά και γενικά διάφορα υλικά, με τα οποία συστήματα είναι απαραίτητο να συνδεθούν οι Δήμοι ώστε να προκύψουν αποτελέσματα και όφελος προς αυτούς. 

Σε αυτή την κατεύθυνση και σαν Πανελλήνιο Δίκτυο Οικολογικών Οργανώσεων θα θέλαμε να έχουμε συνεργασία με την ΚΕΔΚΕ και τα συστήματα και όποιον άλλο θεωρεί ότι μπορεί να βοηθήσει στην κατεύθυνση. Ο δικός μας ρόλος είναι ρόλος ενημέρωσης και ευαισθητοποίησης, σε αυτή την κατεύθυνση με τη διάχυση που έχει το Πανελλήνιο Δίκτυο Οικολογικών Οργανώσεων με τις 65 οργανώσεις σε όλη την Ελλάδα μπορούμε κατά κύριο λόγο να βοηθήσουμε. 


Δεύτερον, στο θέμα της ενημέρωσης και προπαγάνδησης της κοινής γνώμης για διαχωρισμό των σκουπιδιών στην πηγή, χωρίς την ευαισθητοποίηση και συνεργασία των πολιτών με τους Δήμους δεν είναι δυνατόν να επιτευχθούν ουσιαστικά αποτελέσματα. Η προσπάθεια σε αυτό τον τομέα πρέπει να είναι συνεχής και ουσιαστική. Πρέπει να γίνει συνήθεια στον πολίτη ο διαχωρισμός και η ανακύκλωση. 

Όσο και κακομαθημένοι αν είμαστε ως λαός στον τομέα αυτό μπορούμε να αλλάξουμε την κατάσταση, αξιοποιώντας στο μέγιστο την περιβαλλοντική εκπαίδευση που γίνεται στα σχολεία. Ο κύριος Αμοιρίδης τοποθετήθηκε και σε αυτό. Το Πανελλήνιο Δίκτυο Οικολογικών Οργανώσεων το οποίο εκπροσωπώ, με την πανελλαδική διάχυση που έχει μπορεί να συμβάλλει ουσιαστικά στον τομέα αυτό. Η πολύ καλή συνεργασία που έχουμε ξεκινήσει με την ΚΕΔΚΕ μπορεί να επεκταθεί και σε αυτό τον τομέα με πολύ καλά αποτελέσματα.

Τέλος, πρέπει ως τουριστική χώρα – σε αυτό αναφέρθηκε ο κύριος Δήμας – με ουσιαστικά και επίμονα βήματα να απαλλάξουμε τους δρόμους και την ύπαιθρο από τα σκουπίδια. Θα πρόσθετα και κάτι ακόμα: και τους δρόμους μας από τα ζώα που βρίσκουμε συνεχώς είτε τραυματισμένα, είτε σκοτωμένα. Αυτό δεν είναι μόνο περιβαλλοντικό ζήτημα, αλλά κυρίως ζήτημα πολιτισμού. 
Σας ευχαριστώ για την προσοχή σας. 
ΠΡΟΕΔΡΕΥΩΝ: Άλλος εκπρόσωπος Δήμου ή φορέα; Δεν υπάρχει άλλη τοποθέτηση ή παρέμβαση. 
Εδώ θα ήθελα να κλείσω αυτή την πολύ σημαντική ημερίδα για την Αυτοδιοίκηση, για την Κεντρική Ένωση Δήμων και Κοινοτήτων. Νομίζω ότι όλες οι εισηγήσεις, αλλά και η τοποθέτηση του Επιτρόπου κυρίου Δήμα, αλλά και οι εισηγήσεις του Γενικού Γραμματέα του Υ.ΠΕ.ΧΩ.Δ.Ε. και των πολιτικών κομμάτων και οι εισηγήσεις των εκπροσώπων της Κεντρικής Ένωσης Δήμων και Κοινοτήτων είναι ένα πολύτιμο υλικό για την πολιτική και στρατηγική της Αυτοδιοίκησης, της Κεντρικής Ένωσης Δήμων και Κοινοτήτων. 

Προσφορά με αφορμή την Ημέρα του Περιβάλλοντος στους πολίτες τους οποίους εκπροσωπούμε, για την πολύ σκληρή επόμενη προγραμματική περίοδο 2007-2013, όχι μόνο να αξιοποιήσουμε τις πολιτικές φιλικές προς το περιβάλλον, αλλά και τους πόρους για να γίνουν πραγματικότητα οι στόχοι, τα οράματα, τα προγράμματα της Αυτοδιοίκησης και να γίνουν και σημαία θα έλεγα ενόψει των δημοτικών εκλογών που έχουμε την επόμενη περίοδο. 
Σας ευχαριστούμε όλους που ανταποκριθήκατε στην πρόσκλησή μας, σας χαιρετούμε.  

